**Алийланы Т.К., Чотчаланы Р.У.**

**КЪАРАЧАЙ ТИЛНИ**

**ДЕРСЛЕРИ**

**2-ЧИ КЛАСС**

**Методика болушлукъ**

**Алийланы Т.К. «Ана тил. 2 класс» дерс китабына**

**Алийланы Т.К., Чотчаланы Р.У.**

**Къарачай тилни дерслери. 2 класс. 2021 дж** /Уроки карачаевского языка. 2 класс/

**Алийланы Т.К., Чотчаланы Р.У.**

**Рецензентле:**

**1.**

**2.**

**КЪАРАЧАЙ ТИЛНИ**

**ДЕРСЛЕРИ**

**2-ЧИ КЛАСС**

**Методика болушлукъ**

**Алийланы Т.К. «Ана тил. 2 класс» дерс китабына**

**2021-дж.**

**2-чи КЛАССЛАГЪА КЪАРАЧАЙ ТИЛ БЛА**

**АДАБИЯТ ОКЪУУДАН ПРОГРАММАЛА**

**АНГЫЛАТЫУ СЁЗ**

Федерал кърал окъуу стандартны (ФГОС-ну) излемлерине кёре, бютеу ал башланнган окъуугъа бусагъатда илмуну тамалында, ишни эбин деменгили билирча юретиуде, аланы бютеудуния къарамларын айнытыуда уллу борчла салынадыла. Ана тилни магъанасы бу борчланы толтурууда бек уллуду, ол себебден ана тилден программа сабийлени алты джылдан башлаб окъутууну излемлерин тыйыншлы баджарыргъа керекди.

Ол излемле быладыла:

– сабийлени не джаны бла да ёсюмлю этиуню тамалын салыу;

– ачыкъ, кесгин, ангылаб окъургъа, джазаргъа, тил ёсдюрюрге, тергерге юретиу;

– сабийлеге табигъатны шартларын, затларын ангылатыу, къарыуларын, эстетика ёсюмлерин къатлауну джетишимли этиу;

– сабийле кеслерин ариу джюрютюрча, окъуугъа, джамагъатха хайырлы урунургъа талпырча, Ата Джуртубузну бек сюерча юретиу.

Федерал кърал окъууну стандартны (ФГОС-ну) бусагъатда школлада ана тилни окъутуу излемлерине быллай джангы борчла къошады:

– ана тилге адабият бла маданиятха (культураны) адеблендирген, бирикдирген сакълагъан баш, тамаллы мадарча къараргъа тыйыншлыды; ана тил хайырландырыллыкъ джерде ана тилингде амалсыз сёлеширге керекди; ана тилге миллет ангыны сакълауну тамалыча къараргъа; ана тилибиз, Эресейде тиллени бири болуб, тил-культура ангылашыннган, хайырландырылгъан кесеги болгъанын сингдирирге;

– окъуучуланы ана тилни джюрютюуде аны, литература-адабият мардалагъа кёре, тюз джюрютюртге, байындырыргъа;

– кечеде-кюнде, хаманда хайырландырылгъан сёз эмда тин байлыкъны ёсдюрюрге;

– ана тилни юсюнде ал башлам илму билимни тамалын салыргъа, аны бурундан келген тарихине, хайырланыууна, тюрлениуюне, грамматикасыны айныууна эс бёлюрге, ол джаны бла джангы джетишимлеге алландырыргъа;

– ана тилни грамматикасын билиуде салгъан муратларын, хайырландырылгъан амалларын эмда материалларын джамагъат джашауда хайырлы, магъаналы, керекли да этерге;

– ана тилни тинтиуде окъуу мадарла бла толу хайырланргъа;

– тил джорукълары болгъан окъуу ишлени тикирал билирге эмда ол алгъан билимлерин айнытыргъа эмда теренлетитрге.

Федерал къырал окъууну стандартны (ФГОС-ну) бегимлерине кёре, ана тилде адабият окъууну юсю бла салыннган излемле быладыла:

– ана литератураны халкъны миллет культура байлыгъыны эм тамаллы байлыкъ хазнасы болгъанын, джашауну ангылауда бек керекли мадар болгъанын, миллетни эмда дуния культураны кесича бир тюрлю байлыгъыча саакъланнганын кёргюзтюу;

– ана тилге мадарсыз бек керекли затхача къарау; ана тилни юсю бла халкъыбызны тил-культура-джашау болумун ангылатыу;

– ана тилде биринчи билим шартларын сингдире, аны энчилигин эмда дуния тил картасында тыйыншлы орнун кёргюзтюу; ана тилге халкъны миллет ангысын ёсдюрюу тамалынача къараргъа кереклисин сингдириу;

–дуния билимге таяна, миллетни тарихини юсю бла энчи культурасын, аман бла игини айыра билиуню, адеб-намысны, ана тилде таймаздан тырмашыу сезимни эмда кесинги энчи маданият дараджасын къурауну айнытыу;

– окъууну тюрлю-тюрлю мадарларын хайырландырыу (танышыу, тинтиу, сайлау, излем бардырыу); тюрлю-тюрлю текстлени энчи башхалыкъларын билиу эмда аланы сюзерге къошулуу, персонажларыны ишлерине адеб-намыс джаны бла багъа бериу.

– тыйыншлы дараджалы окъуучу болур ючюн, тил билими иги болур ючюн, алай демеклик, тышындан да, ичинден да окъуу усталыгъы терен болур ючюн, суратлау адабият (литература), илму эмда окъуу текстлени, адабият терминлени хайырландыра, орта дараджада сюзе, тюрлендире билирча усталыкъ бериу.

Ол себебден къарачай тил, бирси миллетлени тиллерича, сабийлеге джашауну джоругъун юретирге, джаш тёлюге джамагъат адетлерин терен ангылатыргъа, илмулу адамланы айнытыугъа болушады. Ана тилни иги билмеклик сабийге дунияда эм бай тиллени бирине – дуния культура бла илмугъа джол ачхан уллу орус тилге юренирге да таянчакъ болады, аны бла бирге кесини миллет культурасындан толу билим алыргъа, аны бла хайырлана билирге, бизни уллу Ата Джуртубузну ишин бегитиуге болушурча адам болургъа онг береди.

Алай бла, Федерал кърал окъуу стандартны (ФГОС-ну) ал класслада окъутхан устазны баш борчларыны бири – ана тилни (тюз сёлешиу-джазыу формаларын) иги билген адамланы хазырлауну тамалын салыргъады.

Тюз, кесгин сёлешиу билим джазма тилни грамматика-орфография джорукъларына тырмашыу бла бирге барыргъа керекди. Бу джаны бла бу кёзюуде берилген билим ал башланнган окъууну эм андан ары окъууну тамалыды.

4-чю классны бошагъан окъуучула бу затланы билирге керекдиле:

– бир тема бла байланнган соруулагъа джууаб бериу, сюжет суратлагъа кёре айтымла къураргъа;

– окъулгъанны планын хапарлаучу бла соруучу айтымла халда сала билирге;

– 70-100 сёзден къуралгъан текстни, кеси джарашдыргъан планнга кёре, магъанасын аууздан эмда джазыб, толу эмда къысхартыб айта билирге;

– окъулгъанны формасын тюрлендириб, туура сёз бла хайырланыб айта билирге;

– суратха, кинофильмге (эпизодларына) кёре, гитче хапар джазаргъа;

– кеси кёрген, сынагъан затланы юсюнден хапарчыкъ джазаргъа;

– тенгине, джууугъуна письмо, классда, школ джашауда болгъан затладан къабыргъа газетге билдириу джаза билирге.

Къарачай тилни толу школ курсун окъуучула абадан класслада окъуйдула. 1-чи – 4-чю класслада окъулгъан курс ол курсну деменгили ангылатыргъа хазырлайды, аны ал кесегиди.

Ал башланнган класслада окъуучула кёбюсюне тилни практика джаны бла тинтедиле. Ол себебден 1 – 4 класслада тил ёсдюрюу ишле аслам боладыла. Ол ишле программаны бёлюмлерини барысында этиледиле.

Къарачай тилни ал башланнган класслада курсуну борчлары быладыла:

– сабийлени ангылаб окъургъа, сёлеширге, джазаргъа юретиу;

– тил байлыкъларын ёсдюрюу;

– тилден, адабиятдан (литературадан) ал билим бериу;

– тилге, китаб окъургъа алларын буруу;

– дуния аламны, табигъатны юсюнден сабийлени ангыларын, билимлерин ёсдюрюу;

– тилни аууз эмда джазма формаларын, джылларына кёре, ангылаб хайырланырча билдириу.

Къарачай тилден окъууну магъанасы, аны методика амаллары, сабийлеге терен билим берирча, аланы не джаны бла да ёсдюрюрча, бюгюннгю окъутууну ФГОС-ну излемлерине келиширча болургъа керекдиле.

Къарачай тилни 1-4 класслагъа аталгъан программасында быллай бёлюмле бардыла:

1. Къара таныргъа хазырлау, тилге айландырыу.
2. Къара танытыу, байламлы тилни ёсдюрюу.
3. Адабият эмда тил ёсдюрюу.
4. Грамматика, тюз джазыу, байламлы тилни ёсдюрюу.

**Грамматика, тюз джазыу, тил ёсдюрюу.** Ал башланнган классланы окъуучулары грамматиканы бютеу курсун окъумайдыла. Ол себебден, программа 4 бёлюмден къуралгъанды:

1. Тауушла бла харифле.
2. Сёз.
3. Айтым.
4. Байламлы тил.

Башындагъы 4 бёлюм хар классда да барды: 2–4-чю класслада фонетикадан, морфологиядан, синтаксисден ал билим алынады, байламлы тилденишле хар классда да таймаздан бардырылыргъа керекдиле.

**2-чи классда** окъуллукъну баш бёлюмю «Тауушла бла харифледиле». Аны бла бирге затны, этимни, сыфатны кёргюзген сёзле бла, айтым эмда байламлы тил бла иш этиледи.

**2-чи классда** сабийле окъулгъанны айтымлагъа юлеширге, окъугъан заманда тыйгъыч белгилеге кёре паузаны, ауазны (интонацияны) тюз джюрютюрге, сёзню тюз джаза билирге юренедиле.

**ГРАММАТИКАНЫ ЭМДА АДАБИЯТ ОКЪУУНУ БИР КЪАУУМ МЕТОДИКА АМАЛЛАРЫ**

Тилден программада айтылгъанны окъутуу тыйыншлы методика система бла барыуну излейди. Къарачай тилге юретиуде иги билим, усталыкъ алыргъа, сохталаны билим алыргъа сюймекликлерин ёсдюрюрге, акъыллары бла тиллерин ёсдюрюуге болушхан методла игидиле.

Джораланнган ишле, сабийлени ёсюмлерине кёре, тилни джорукъларына ангылаулу къараргъа, хар сабий кючюн, билимин салыб, кеси акъылы бла оюмлашыб ишлерча юретирге керекдиле.

Тюз джазыугъа юретиу грамматикадан материалны билгенине кёре болады. Окъуучу грамматиканы джорукъларын не къадар иги билсе, ала бла не къадар тюз хайырланса, орфографиядан усталыгъы ол къадар ёсе барады. Орфографиягъа юрете туруб, сёзлюк, орфография, тюрлю-тюрлю синтаксис ишле да бардыра турсала игиди. Орфографиядан юретиу иш алай къуралса, сабийле орфографиядан артдан иги билим алыргъа боладыла.

Орфографиядан къыйын сёзле ишлеге къошуладыла. Къауумлагъа юлешинедиле, джазыулары бла айтылыуларына кёре тенглешдириледиле, сёзлюкге джазыладыла, эсде тутуладыла.

Устаз сабийлени орфографиягъа эс буруб къараргъа, халатлы джазылгъанны таба билирге юретирге керекди.

Окъуучулагъа билим бериуде, юретиуде этилген муратха кёре джетер ючюн, дерсни кереклисича къураргъа керекди. Хар дерс, окъуучула кеслери кёл салыб ишлерча, берилген иш къыйынлыгъына, уллулугъуна кёре, бир классны окъуучулары барысы эталырча болургъа, аны бла бирге сабийле иш кёллю болуб, саулай эслерин, билимлерин буруб, ишлеб тебрерча болургъа керекди. Грамматикадан дерсни асламысында таб сайланнган тюрлю-тюрлю ишле бардырыргъа керекдиле.

Хар дерсде тилге хар бир джаны бла къаралады: таууш бла хариф, байламлы тил, дерслени кёбюсюнде, сабийлени билимлерине, къарыуларына, эслерине кёре, ишле бериледиле.

Орус тилни дерслеринде окъулуб, бизни тилде да ол халда джюрюген темалагъа къарачай тилни дерслеринде аз сагъат берилсе да боллукъду. Сёз ючюн: айтымны ахырында точка, айтымны уллу хариф бла джазылыб башланыуу, адамланы атларында, тукъумларында, башха энчи атлада уллу харифни джюрютюлюую, д.а.к. башхалагъа.

Бусагъатда Федерал къырал окъуу стандартны (ФГОС-ну) излемлерине кёре, грамматика бла тюз джазыуну дерслеринде, проблема халда окъутуу кенг орун алыргъа керекди. Биринчиси, теманы ачыкълагъандан сора, бегитиу ишлеге кёчедиле: текстни окъуйдула, айтымдагъы сёзлени айырадыла, джангы джорукъгъа берилген сёзлеге соруула саладыла, аланы тинтедиле, айтымда къуллукъларын айырадыла, джангы джорукъгъа берилген сёзлеге соруула саладыла, аланы тинтедиле, айтымда къуллукъларын айырадыла.

Экинчиси, сорууланы кючю бла устаз окъуучуланы джангы джорукъгъа келтиреди, ала да кеслери дерсде джангы зат билгенлерин айтадыла. Устаз бегитиу ишлени бардырады, тамамлагъан халда неге юреннгенлерин, алгъан билимлери бла къалай хайырланыргъа боллукъларын ачыкълайды.

**ДЖАЗЫУ – ТЮЗ ДЖАЗЫУ**

(Ыйыкъда – 2 сагъат; джылда – 68 сагъат)

1. **Къайтарыугъа – джазма ишлеге** – 4 сагъат.

Уллу, гитче харифлени тюз джюрютюу; джазма, басма шрифтлени айыра билиу; къангада сёзлени джазыб алыу; сёзлени бёлюмлеге бёлюб джазыу; китабдан къысха хапарчыкъла, айтымчыкъла джазыб алыу; 3-4 айтымдан къураб, хапарчыкъла джазыу д.а.к.

2. **Джазма ишлени саны** – 27 сагъат.

Харифлени бир-бирине тюз джалгъау эм джазыу ишле; къангадан айтымланы джазыб алыу; китабдан айтымланы джазыб алыу; айтымны аллында, адамланы атларында уллу харифни джюрютюлюую; сёзледе джетмеген харифлени сала джазыу; 10-15 сёзню устазны ауузундан джазыу; суратха къараб, хапарчыкъла къурау эм аланы тетрадлагъа джазыу; кесилген харифледен айтымла къурау; **ким? не?** деген соруулагъа джууаб сёзлени тюз джазыу; сёзлени тюз джазыугъа диктант; айтымладан къуралгъан диктант д.а.к. ишле.

3. **Тауушла бла харифле** – 30 сагъат.

1) Ачыкъ эмда тунакы тауушла – 2 сагъат (ангылатыу, сёзледе танытыу).

2) Сёзню бёлюмлеге юлешиниую. Сёзню кёчюрюу – 2 сагъат.

3) Ачыкъ тауушла бла харифле – 9 сагъат (ангылатыу, сёзледе танытыу).

4) Тунакы тауушла бла харифле – 10 сагъат (ангылатыу, сёзледе танытыу).

5) Зынгырдауукъ бла сангырау тунакыла – 2 сагъат (ангылатыу, сёзледе танытыу).

6) Къаты (ъ) бла джумушакъ (ь) белгилени джазылыулары – 3 сагъат (ангылатыу, сёзледе ангылатыу).

7) Басым. Эки бёлюмлю сёзледе басымны таба билиу(турма – тур-ма, бурма – бур-ма).

4. **Сёз** – 17сагъат.

1) Ким? не? деген соруулагъа джууаб берген сёзле.

2) Не этеди? не этгенди? деген соруулагъа джууаб этген сёзле.

3) Къаллай? неллай? деген соруулагъа джууаб этген сёзле.

4) Къаллай? Къачан? Къайда? деген соруулагъа джууаб этген сёзле.

5) Ненча? Ненчанчы? деген соруулагъа джууаб этген сёзле.

5**. Айтым** – 5 сагъат.

1) Айтым бла шагъырей этиу.

2) Айтымны къауумлары.

**БАЙЛАМЛЫ** Т**ИЛ ЁСДЮРЮУГЕ БЕРИЛГЕН ИШЛЕ**

(15 чакълы иш)

1) соруулагъа джууабла джаздырыу;

2) суратдан хапар къураб джаздырыу;

3) джазылгъанлары айтылгъанларындан башхаракъ сёзлени табыб джаздырыу (тондан, менден, толкъунла д.а.к.);

4) эсден гитче джазмачыкъла (изложениечикле) джаздырыу;

5) устазны болушлугъу бла эсден къысха джазмачыкъла къурашдырыу;

6) чачылыб берилген сёзледен айтымла къурашдырыу;

7) берилген текстге таяна, письмо джаздырыу;

8) сёлешимни этикасы бла хайырланыу, (разылыкъны, тилекни, алгъыш сёзлени) джаздырыу.

**АДАБИЯТ ОКЪУУ БЛА ДЖАЗЫУ, ГРАММАТИКА ИШЛЕГЕ**

**БАШЛАННГАН КЛАССЛАДА САГЪАТЛАНЫ САНЫ**

|  |  |  |  |  |
| --- | --- | --- | --- | --- |
| №  пп | Окъууну бёлюмлери | Сагъатла саулай | | Ыйыкъда |
| **1 класс (99 сагъат), ыйыкъда – 3 сагъат** | | | | |
| 1. | Тилге айландырыу | 12 с | | 3 с |
| 2. | Къара таныргъа юретиу | 60 | | 3 с |
| 3. | Окъуу, тил ёсдюрюу | 9 | | 1 с |
| 4. | Грамматика бла тюз джазыу | 18 | | 2 с |
|  | Джазма ишлени саны:  кёчюрюу –  бёлюмленнген сёзлюк диктант (5-10 с) – | 2  2 | |  |
| **2 класс (102 сагъат), ыйыкъда – 3 сагъат** | | | | |
| 1. | Грамматика бла тюз джазыу | | 68 с | 2 с |
| 2. | Окъуу, тил ёсдюрюу | | 34 с | 1 с |
| 3. | Джазма ишлени саны | | 8 |  |
| 4. | Сынау ишлени саны | | 4 |  |
| **3 класс (102 сагъат), ыйыкъда – 3 сагъат** | | | | |
| 1. | Грамматика бла тюз джазыу | | 68 с | 2 с |
| 2. | Окъуу, тил ёсдюрюу | | 34 с | 1 с |
| 3 | Джазма ишлени саны | | 8 |  |
| 4. | Сынау ишлени саны | | 4 |  |
| **4 класс (102 сагъат), ыйыкъда – 3 сагъат** | | | | |
| 1. | Грамматика бла тюз джазыу | | 68 с | 2 с |
| 2. | Окъуу, тил ёсдюрюу | | 34 с | 1 с |
| 3. | Джазма ишлени саны | | 8 |  |
| 4. | Сынау ишлени саны | | 4 |  |

**ДИКТАНТДА СЁЗЛЕНИ САНЫ**

|  |  |  |  |  |
| --- | --- | --- | --- | --- |
|  | 1 четв. | 2 четв. | 3 четв. | 4 четв. |
| 1 класс |  |  |  | 20 |
| 2 класс | 25 | 30 | 35 | 40 |
| 3 класс | 45 | 50 | 55 | 60 |
| 4 класс | 62 | 65 | 68 | 70 |

**ИЗЛОЖЕНИЕЛЕДЕ, СОЧИНЕНИЕЛЕДЕ АЙТЫМЛАНЫ САНЫ**

**(3-6 сёзден къуралгъан айтымла)**

|  |  |  |  |  |
| --- | --- | --- | --- | --- |
|  | 1 четв. | 2 четв. | 3 четв. | 4 четв. |
| 2 класс |  |  | 4 | 5 |
| 3 класс | 6 | 7 | 8 | 9 |
| 4 класс | 10 | 12 | 14 | 15 |

**СЁЗЛЮК ДИКТАНТДА СЁЗЛЕНИ САНЫ**

|  |  |  |
| --- | --- | --- |
| Классла | Джылны аллы | Джылны аягъы |
| 1 класс |  | 5-6 |
| 2 класс | 6-8 | 8-12 |
| 3 класс | 13 | 14 |
| 4 класс | 15 | 16 |

**СЁЗЛЮК ДИКТАНТХА БАГЪА САЛЫУ**

|  |  |
| --- | --- |
| **«5»** | халаты болмагъан неда 1 халаты болгъан |
| **«4»** | 1-2 халаты болгъан |
| **«3»** | 3-4 халаты болгъан |
| **«2»** | 5-6 халаты болгъан |
| **«1»** | 6 неда андан кёб халаты болгъан диктантха |

**ДИКТАНТХА БАГЪА САЛЫУ:**

**«5»** салынады: халат болмаса, 1 орфография неда 1 пунктуация халат болса

«**4»** – 3-ге дери орфография бла 1-2 пунктуация халат болса

**«3»** – 6-гъа дери орфография, 1-2 пунктуация халат болса

**«2»** – 7 орфография, 3-4 пунктуация халат болса

**«1»** – 7-ден кёб халат болса

**ДЖАЗМА ИШЛЕГЕ БАГЪА САЛЫУ**

(ишни буйругъу бла толтуруу, къангадан, китабдан джазыб алыу д.а.к )

**«5»** салынады: ишге берилген задание тюз толтурулса, 1 – орфография, неда 2 пунктуация халаты болса

**«4»** – ишге берилген заданиени толтурууда 1-2 джетишмегени болса неда 2-3 орфография, 1-2 пунктуация халаты болса

**«3»** – ишге берилген заданиени толтурууда 2-3 джетишмегени бла 2-3 орфография, 2-3 пунктуация халат болса (саулай 6-гъа дери), хылымылы джазылса

**«2»** – заданиени терс этсе, саулай халатны саны 7-ден атласа, иш хылымылы болса.

**«1»** – ишни толтурууда билимсизлик кёрюнсе, окъулгъан джорукъланы терс толтурса, 10-нга дери халат болса

**ГРАММАТИКАДАН БИЛИМГЕ БАГЪА САЛЫУ**

**«5»** салынады: сёзлени, сезтутушланы формаларын тюз джюрюте билсе, айтымны тюз къураса, айыра билсе, джорукъну кесгин билсе;

**«4»** – сёзлени, сёзтутушланы формаларын тюз джюрюте билсе, айтымны тюз къураса, тюз айыра билсе, джорукъну тюз ангылагъанын кёргюзтсе – барында да устазны 2-3 болушлугъу бла;

**«3»** – сёзлени, сёзтутушланы тюз джюрюте билсе, грамматика ишлени этиуде устазны болушлугъу болса, аны 5 кереге дери тюзетгени болса, джорукъну да къарыусузуракъ айтса;

**«2»** – сохта джууабын окъулгъан джорукъла бла байлай билмесе, юлгюле келтиралмаса, сёзлени, сёзтутушланы тюз джюрюте билмесе, билим кёргюзмесе;

**«1»** – окъулгъан темаланы билмегенин кёргюзтсе, джорукъланы айталмаса, юлгюле бла ишлеялмаса, сёзлени, сёзтутушланы тюз джюрютмесе, айтымланы къурай, айыра билмесе.

**ТИЛ ЁСДЮРЮУДЕН ДЖУУАБХА БАГЪА САЛЫУ**

**«5»** салынады: кесгин, ариу окъуса, окъугъанын толу хапарлай билсе, магъанасын айыра билсе, назмуну кесгин азбар айта билсе;

**«4»** – бу затланы этиуде устазны 1-2 болушлугъу болса, берилген темагъа хапар къурай билсе, текстге ат бере билсе, план сала билсе;

**«3**» – окъулгъанны устазны болушлугъу бла хапарлай билсе, устазны болушлугъу 5 кереден кёб болмаса;

**«2»** – окъулгъанны тыйылыб-тохтаб хапарласа, сёлешиуюнде халатлары кёб болса, юлгюле, нарт сёзле келтире билмесе;

**«1»** – темагъа кескин джууаб бермесе, окъулгъанны хапарлаялмаса, къыйналыб окъуса, окъугъаныны магъанасын айталмаса.

*1-чи дерс*

***Дерсни темасы:* БИРИНЧИ КЛАССДА ОКЪУЛГЪАННЫ КЪАЙТАРЫУ**

*Дерсни мураты****:*** биринчи классда окъулгъанны къайтарыу: басма харифле бла джазма харифлени башхалыкъларын ачыкълау, сёзню бёлюмлеге бёлюннген джоругъун къайтарыу, ачыкъ-тунакы харифлени айыртыу, уллу-гитче харифни джазылгъанын къайтарыу.

*Дерсде окъуу керекле****:*** дефтерле, къаламла, дневникле, керекли таблицала.

*Дерсни барыуу.*

1. **Сабийлени эслерин дерсге буруу.**

Саламлашыу, дерсге хазырланыу.

* 1. **Джангы дерсни тинтиу.**

1. Сёз чемерликлерин ёсдюрюу, джангы окъуу джылгъа ёхтемлендириу ушакъ.

–- Бюгюн 1-чи джангы джылда биринчи дерсибиз. Табигъат да къууанады сизни былай джарыкъ келгенигизге. Школда ремонт этилгенди, болгъанны джангыртханбыз. Сизни ашыгъыб сакълаб тургъанбыз.

Энди тынгылачыгъыз бу назмугъа. Бу тизгинле бизни белгили алимибиз Алийланы Умар джазгъанды.

Хайда, хайда, джюрюгюз!

Биз окъургъа барайыкъ,

Туугъан кеси тилибизде

Билим, акъыл алайыкъ!

(Алийланы Умар Дж.)

**– Кимни чакъырады бу сёзле бла алим?**

**– Къайры, неге чакъырады?**

**– Хайда, хайда деген сёзлени неди магъаналары?**

**– Кеси тилибизде алгъан билимибиз неге джарарыкъды?**

**– Башха тилдеги билимле уа?**

**Джай каникулланы къалай ашыргъанларыны юсюнден эркин хапар айтыу.**

**План.**

1. **Джай айла къайсыладыла?**
2. **Ол айлада къайда болдунг?**
3. **Анда не ишлединг, атанга, ананга не бла болушдунг?**
4. **Джай каникуллада къайда солудунг?**

**(Планнга кёре, джайны къалай ашыргъанларындан эркин хапар айтадыла).**

**Сёзлюк иш эмда хат тюзетиу.**

*Оо ок окъ окъуу окъуучу окъуйду*

***Окъуу – билимни ачхычы.***

*Э***л берген джомакъланы тешиу эмда билячаларын джаздырыу.**

Амма джырна чачады, джырна тюзге къачады. *(Буз* ***дж****ау****гъ****ан).*

Аллахны уллу къылычы – джерге тие бир учу. *(Джа****нгкъ****ылыч).*

Келгинчи – сакълайдыла, келсе – къачадыла. *(Джа*нг*ур).*

Тау тартыла, тау тартыла. *(Кёк джашна****гъ****ан).*

Бир тауугъум барды да, ол къангкъылдаса – дуния эшитеди. *(Кёк кюкюреген).*

**Устаз:**

– Бу эл берген джомакъла кёбюсюне джылны къайсы чагъында боладыла?

* 1. **Керилиу.**
  2. **Джангы дерсни тинтиу.**

– Сёзле къалай къураладыла? (*Сёзле тауушладан къураладыла*).

– Тауушла басмада не бла белгиленедиле? (*Тауушла басмада харифле бла белгиленедиле).*

– Тауушланы не этебиз? Харифлени не этебиз? (*Тауушланы эшитебиз, айтабыз. Харифлени кёребиз, джазабыз).*

2. 2-чи, 3-чю ишлени аууздан толтуруу.

3. 4-чю ишни этерни аллы бла *басма* харифле бла *джазма* харифлени эсге тюшюрюу. Текст къаллай харифле бла джазылгъанын ачыкълау.

**VI. Энчи иш.** 5-чи ишни. (*Бары да дефтерледе, биреулен къангада этедиле бу ишни).*

Ишни этерни аллы бла эсге тюшюрюу.

– Бёлюм деб неге айтабыз?

– Сёзде ненча бёлюм болады?

**VII. Энчи ишни тинтиу:**

Ишни тинтиу, багъа салыу.

**Нарт сёзле бла ишлеу, сёз чемерликлерин байындырыу.**

**Устаз:**

–Мен сизге бир таурух окъуюм, сиз эсигизни иги бёлюб тынгылагъыз.

**НАСЫБ къайдады?**

Эртде биреуле НАСЫБ излей чыкъгъандыла. Сора бир акъыллы къарт къатыннга соргъанды:

– НАСЫБ къайдады экен, билмеймисиз?

Акъыллы тиширыу, кёбню кёрген, сынамлы адам:

– Ол НАМЫС, АДЕБ болгъан джерде джюрюученди, алай ары бир къарагъыз, – дегенди.

Барсала, НАМЫСНЫ, АДЕБНИ биргесинде НАСЫБ олтуруб тура.

– 5-чи ишге къарагъыз да, айтыгъыз, неди намыс деген? (*Къартны къачын кёрген намысды. Сабийни хатерин эте билген намысды. Халкъны джумушун этген намысды*.)

– Аны ючюн айтадыла, «Намыс бла насыб – къарнашла»,

«Ач да бол, токъ да бол, намысынга бек сакъ бол» деб.

**VIII. Дерсни тамамлау:**

Ишге багъа бериу, салыу.

**IX. Юй иш:**

6-чы бетдеги нарт сёзлени дефтерлеге кёчюрюрге. Бир нарт сёзде ачыкъланы, экинчисинде тунакы тауушланы тюблерин тартаргъа.

1-2 минут къалса, «Тамаша грамматика» бла хайырланнганлай турургъа (элберле, кроссвордла, ребусла…).

Аллай оюн минутчукъла ана тиллерине сюймекликлерин ёсдюрлюк мадарладыла. Аланы, унутмай, сансыз этмей, эсге алына турулса, къайсы окъуучу да ана тилни дерслерине сюйюб джюрюрюкдю.

*2-чи дерс*

***Дерсни темасы:* БИРИНЧИ КЛАССДА ОКЪУЛГЪАННЫ КЪАЙТАРЫУ**

***Дерсни мураты:*** уллу-гитче харифлени къайтарыу, сёзлени бёлюмлеге бёлюу, ачыкъ-тунакы тауушланы къайтарыу

***Дерсде окъуу керекле:*** Батчаева Л. «Къарачай» деген джыры,А.Тлебзу «Карачай» - сыбызгъы, къобуз, дауурбаз;керекли таблицала, дефтерле, къаламла, дневникле.

***Дерсни барыуу.***

1. **Сабийлени эслерин дерсге буруу:**

Саламлашыу, дерсге хазырланыу.

* 1. **Юйге берилгенни тинтиу:**
     1. 6-чы бетдеги нарт сёзледе ачыкъланы эмда тунакы тауушланы тюблерин тартаргъа, нарт сёзлени магъаналарын ачыкъларгъа.

1. **Хат тюзетиу эмда сёзлюк иш.**

*Къ къ къыл къобуз тюз къобуз сыбызгъы*

*Джайылса – минг бола,*

*Джыйылса – бир бола. (Къобуз).*

* + - 1. Элберле:

Данг-дунг эте беземе,

Элни сафха тиземе. (Дауурбаз).

Эки къарнаш бир-бирин тюе. (Харсла).

Киштик тюлдю – мурулдайды,

Турна тюлдю – къурулдайды. (Къобузну къур-къуру).

*(Былайда билячаларыны суратларын неда кеслерин кёргюзтюрге, тауушун чыгъарыргъа, тийиб кёрюрге тыйыншлыды)*

1. Къангада, дефтерледе джаздырыу.
   1. **Биринчи классда окъулгъанны къайтарыу.**

6-чы ишни толтуруу. Ишни саулай джаздырмай, той-оюн кереклени айырыб джаздырыу, ачыкъ тауушланы тюбюн тартдырыу.

Сёз ючюн: ***Тюз къобуз, сыбызгъы, къыл къобуз*** (*скрипка маталлы*), ***джая къобуз*** (*арфагъа ушаш*), ***гыбыт къобуз*** (*волынкагъа ушаш*).

– Ачыкъ тауушланы шартларын ким айтыр? (Ачыкъ тауушла тыйгъычсыз, эркин айтыладыла. Ала кеслери да бёлюм къурайдыла: а-на, э-геч…

– Ненча ачыкъ таууш барды къарачай тилде? (Къарачай тилде 4 къаты ачыкъ таууш (/А/, /О/, /У/, /Ы/), 4 джумушакъ ачыкъ таууш (/Э/, /Ё/, /Ю/, /И/) бардыла. Бютеулей – сегиздиле.

7-чи иш. Эки тюб тизгинни джаздырыу, къалай ангылагъанларын ачыкълау (1-чи дерсге къара), тунакы тауушланы тюблерин тартдырыу.

Барындан да бек байлыгъынг –

Адет, намыс, адамлыгъынг.

– Тунакы тауушланы шартларын ким айтыр? (Тунакы тауушла айтылгъан заманда тыйгъычлагъа тюбейдиле; дауур бла айтыладыла; бёлюмню ачыкъ тауушну болушлугъу бла къурайдыла).

8-чи иш. Хапар къуратдырыу, джаздырыу.

– Кимни кёресиз суратда? Къалай кийиниб турады ол? Кийим кереклени атларын айталлыкъмысы? Сизни бармыды къарачай миллет кийимигиз? Къызчыкъ не эте турады? Сиз а билемисиз тепсей? Неге керекди тепсей, джырлай билирге?

(*Суратда къызчыкъны кёребиз. Ол къарачай миллет кийимле бла тепсей турады. Аны башында бёркчюгю. Аны башындан да джукъа джаулукъчугъу барды. Юсюнде окъа бла джасалгъан чепкени, кямары, тюймеси. Ол тепсей турады. Мен да тикдирликме къарачай миллет кийим, тепсерге да юренирикме*…).

**Керилиу минут.**

Джум да ач, джум да ач,

Арыгъанны тёз да чач.

Къолну белге салайыкъ,

Ары-бери къарайыкъ.

Къолчукъланы кёлтюребиз,

Энди энишге иебиз.

Биз къууаныб дженгил-дженгил

Харс-харсланы тюебиз!

**Энчи иш:**

– Эсге тюшюрейик. Уллу хариф къачан джазылады джазма тилде? (Айтымны биринчи сёзю, адамланы атлары, тукъумлары, аталарыны атлары, эллени, сууланы, къралланы, орамланы, планаталаны, журналланы, газетлени… атлары уллу хариф бла джазыладыла)

10-чу иш. Уллу хариф бла джазылгъан сёзлени тюблерин тартыргъа.

**Энчи ишни тинтиу***:*

*(Бир-бирлерини дефтерлерин алыб, китабха къарай сабийле нёгерини халатын карандаш бла тюзетирге тырмашадыла…)*

– Къайсы сёзледе, къайсы харифлени тюблерин тартдыгъыз?

9-чу иш. Азбар этиу, джазылыуларына къаратыу, эсге алдырыу, ызы бла эсде тутуб джазгъан диктант.

**Дерсни тамамлау:**

* + 1. Къайтарылгъан темаланы сорууларына джууаб этиу, элберлени джангыдан айтыб, эсде къалдырыу.

2.Ишге багъа салыу.

**Юй иш:** 11-чи иш.

*3 дерс*

***Дерсни темасы:* *БИРИНЧИ КЛАССДА ОКЪУЛГЪАННЫ КЪАЙТАРЫУ***

***Дерсни мураты:***

1. Уллу хариф бла гитче харифни джазылыуу;
2. Айтылыуларына кёре, айтымлада тыйгъыч белгилени эсге тюшюрюу, сёз чемерликлерин байындырыу;
3. Адамлыкъны шартларын сингдириу.

***Дерсде окъуу керекле:*** дефтерле, къаламла, дневникле, керекли таблицала.

***Дерсни барыуу.***

**Сабийлени эслерин дерсге буруу:**

1. Саламлашыу, дерсге хазырланыу.

**Юйге берилгенни тинтиу:**

11-чи иш.

**Хат тюзетиу эмда сёзлюк иш.** (*Зугул, джарым зугул элементле керекли харифлени джазылгъанларын къайтарыу).*

*А А А а а а Аа Аа акъыл айтыу къарачай халкъ Минги Тау*

*Тил дегенинг – адам джанны*

*Башхаладан сыйлы этген,*

*Тил дегенинг – хар инсанны,*

*Билим бериб, алгъа элтген. (Семенланы Сымайыл).*

– Къалай ангылайсыз бу сёзлени?

**Энчи иш:**

**13-чю иш**. *(1-чи вариант).*

– Классда нёгерлеринги, устазынгы атларын къалай джазарыкъса?

*Юлгю:* Боташланы Зухра…

**14-чю иш**. *(2-чи вариант).*

– Ненча бёлюм болады сёзде?

*Юлгю*: Ха-риф…

**Энчи ишни тинтиу.**

**Керилиу минут.**

**Къайтарыу.**

– Айтымны ахырында не салынады? (*Тыйгъыч белги).*

– Къайсы айтымны ахырында салынады точка? (*Хапар айтхан айтымда).*

– Соруу белги къачан салынады? (*Айтымда соруу болса*).

– Дагъыда къаллай тыйгъыч белги билесиз? Къачан салынады ол а?

– Бу айтымлада уа не саллыкъсыз? Нени юсюнден айтылады бу джомакъда?

15-чи, 16-чы ишлени ауаздан толтуруу.

**Сёз чемерликлерин, тил байлыкъларын ёсдюрюу.**

17-чи иш. П.Чайковскийни «Времена года» чыгъармасыны «Къач» кесегине кёзлерин къысыб тынгылатыу. Не кёрюннгенин соруулау неда устаз, къачны юсюнден назму окъуб, болушургъа боллукъду.

Берилген болушлукъ сёзле бла сочинение къураб джазаргъа.

( *Алтын къач келди. Тёгерек тюрлю-тюрлю бояулагъа бёленнгенди. Бир терекле сагъалгъандыла, бирлери къызаргъандыла. Ийнели терекле – назла, нызыла, наратла – тюрленмей джашиллей турадыла. Къалгъан терекледен чапыракъла тюшедиле.*

*Кюнле къысхадан-къысха, кечеле узундан-узун болуб барадыла*.)

**Элберле тешиу**, билячаларын дефтерлеге джазыу.

Джаз келгенлей чагъама,

Сыргъаларымы тагъама,

Къулакъларым шууулдайла,

Сыргъаларым къымылдайла.

– Къайсы терекди бу? (*Къайын терек*).

Къышыбыз джокъ,

Джайыбыз джокъ,

Биз кёгергенлей турабыз;

Дуния бары саргъалса,

Биз тюрленмей къалабыз. (*Нызы бла нарат*).

Бир анада – минг бала,

Бары юсге тагъылыб.

Аяз урса, шыбырдайла,

Бары анга тагъылыб. (*Чапыракъла.*)

18-чи иш**.** (*Ауаздан*).

– Мен элберле берейим, сиз аланы суратда табыгъыз, атларын айтыгъыз.

Эти бар да – къаны джокъ,

Териси бар да – сюеги джокъ. (*Гардош*).

Джер тюбюнде – къызыл кюбюрчек. (*Къызыл чюгюндюр*).

Бир кишини –

Джетмиш къат кийими,

Джетмиши да тюймесиз. (*Къобуста)*.

Бир къызым барды да:

Джашагъаны – ташада,

Эшмелери – туурада. (*Быхы*).

Кийими – джюз къат,

Олтурады бир къарт,

Ажымсызды джылары –

Ким тешиндирсе аны. (*Сохан*).

Эшиги-терезеси джокъ:

Ичинде – минг къозу. (*Агурча*).

Ичи – къызыл, тышы – къызыл,

Керахатды деб, ашамайды къызым. (*Бадражан)*.

(*Алгъын заманлада Къарачайда бадражанны (помидорну) ашаргъа къоркъуб тургъандыла. Къызыл болуб, къаннга ушагъаны ючюн болур…*)

**Дерсни тамамлау:**

1. 1-чи классдан эсибизге нени тюшюрдюк? Дагъыда къаллай ишле этдик?
2. Ишге багъа салыу.

**Юй иш:**

19-чу иш.

*4-чю дерс*

***Дерсни темасы:* БИРИНЧИ КЛАССДА ОКЪУЛГЪАННЫ КЪАЙТАРЫУ**

***Дерсни мураты:*** биринчи классда окъулгъанны къайтарыу,адамлыкъны шартларын сингдириу.

***Дерсде окъуу керекле:*** Аслан Тлебзу сокъгъан «Карачай» деген макъам, дефтерле, къаламла, дневникле, керекли таблицала.

***Дерсни барыуу.***

**Сабийлени эслерин дерсге буруу:**

Саламлашыу, дерсге хазырланыу.

**Юйге берилгенни тинтиу:**

Ал дерсде билгенлерин къайтарыу, соруулагъа джууаб этиу, 19-чу ишни тинтиу.

**Хат тюзетиу эмда сёзлюк иш.** *(Таякълы харифлеге эс бёлюу, къангада, дефтерледе джаздырыу).*

***Н Н н н Нн нартюх чюгюндюр гёлендир къаб***

***Тизгин-тизгин тизилген,***

***Бир тизиуден юзюлген. (Нартюх сабакъ).***

**Джангы дерсни тинтиу.**

21-чи иш – **Кёчюрюу**. (Гюлчюклени къаллайла болгъанларын ауаздан ачыкълау, джазыуда тюблерин тартдырыу).

22-чи иш. (Бир окъуучу къайсы хариф эмда нек джазыллыгъын айтдыра джазады).

**Керилиу минут.**

23-чи иш. Фонетика айырыу.

Кишиучу́къ – ки-шиу-чукъ – 3 бёлюм, 3-чю бёлюм – басымлы, 8 хариф, 8 таууш, 3 ачыкъ таууш, 5 тунакы таууш, /и/ – джумушакъ ачыкъ таууш, /у/ – къаты ачыкъ таууш.

24-чю иш. (Энчи толтуруу).

Сабийле ишни джазгъан заманда Аслан Тлебзу сокъгъан «Карачай» деген макъамгъа тынгылатыу, анда сыбызгъыны, къобузну, дауурбазны тауушларын ачыкълау.

**Энчи ишни тинтиу.**

25-чи иш – ауаздан толтуруу.

27-чи иш. Сынджыр халда хар сабий бирер-экишер айтым бла джайны къалай ётдюргенлерин айтадыла.

**Дерсни тамамлау:**

Ишге багъа бериу, салыу.

**Юй иш:** 26-чы иш.

*5-чи дерс*

***Дерсни темасы:* ТАУУШЛА БЛА ХАРИФЛЕ**

***Дерсни мураты:*** Ачыкъ эмда тунакы тауушланы къайтарыу, къаты/джумушакъ ачыкъ тауушланы ачыкълау; эринли/эринсиз тауушланы келгенлерине кёре сёзде къаллай ачыкъ тауушла джазылгъанларын эсеблеу; адамлыкъны шартларын сингдириу.

***Дерсде окъуу керекле:*** Гр. «Ючкекен» джырлагъан «Мариям» деген джыр, дефтерле, къаламла, дневникле, керекли таблицала, къангада неда экранда нарт сёзле

«**Билим – акъылны ачхычы»**

«Билим ат болуб да чабар, къуш болуб да учар»

«Билими бар минг палахдан къутулур»

«Билим адамгъа къанатды»

«Билимни тюбю джокъ»

***Дерсни барыуу.***

**Сабийлени эслерин дерсге буруу:**

Саламлашыу, дерсге хазырланыу.

**Юйге берилгенни тинтиу:**

Ал дерсде билгенлерин къайтарыу, 26-чы ишни тинтиу.

Соруулагъа джууаб этиу:

– Къаллай миллетле джашайдыла бизни Республикада?

– Ала бир-бирлери бла къайсы тилде сёлешедиле?

– Бары да ангылагъан тил къайсыды? Тил неге керекди, не шарты барды хар тилни?

– Тилни юсюнде хар бирибизни къаллай борчубуз барды?

**Хат тюзетиу эмда сёзлюк иш.**

*Г Г г г Гг Гг гаккы тауукъ ання аття*

*Къол бир саугъасы –*

*Эл бла бир къаугъасы. (Тауукъ).*

*Тауукъ багуш къазды да,*

*Башына бычакъ чыгъарды. (Нарт сёз).*

– Къачан айтылады былай? (*Адам, ётген-болгъан затланы къаза барыб, башына къаугъа неда бир къайгъы табса).*

Къангада, дефтерледе джаздырыу.

**Джангы дерсни ангылатыу:**

Тема бла шагъырей этиу.

- 26-чы ишни джангыдан бир ачыгъыз.

Дж**а**р – дж**е**р – дж**ы**р

**Т**ала – **б**ала – **къ**ала

**Т**ау – **б**ау – **дж**ау

- Хар тизгинде сёзледе бир тауушчукъну къаллай магъанасы барды? (*Бир таууш сёзню бютеу магъанасын тюрлендиреди).*

Тауушла бла харифле бир-бирлеринден башхалыкълары неди?

(*Тауушланы айтабыз, эшитебиз, харифлени кёребиз, джазабыз).*

28-чи иш. Таблицаны тинтиу, окъутуу, къайтартыу.

29-чу иш. Ауаздан окъуб, белгиленнген сёзлеге фонетика айырыу этерге.

*Сюеди - /сю-йэ́-ди/ - 3 бёлюм, 2-чи бёлюм – басымлы, 3 тунакы таууш, 3 ачыкъ таууш, /ю/, /э/, /и/ - джумушакъ ачыкъла.*

*Джыяды - /джы-йа́-ды/ - 3 бёлюм, 2-чи бёлюм – басымлы, 3 тунакы таууш, 3 ачыкъ таууш, /ы/, /а/ - къаты ачыкъла.*

30-чу, 31-чи ишлени ауаздан «сынджыр» халда толтуруу.

32-чи ишни энчи тынтындырыу, биргелей тинтиу.

**Керилиу минут**.

(*Гр. «Ючкекен» джырлагъан «Мариям» деген джырны абезек ритимин тутуб, анга кёре сабийлени тобукъчукъларын ёрге кёлтюрте, аякъчыкъларын топ-туп этдирмей, ариу бармакъ учларындан салдыра, джюрюте, харс урдура, джырны макъамына тынгылатыу. Абезекни къымылдау ритмикасын кёргюзтюрге да боллукъду*).

**Ушакъ: Билим – акъылны ачхычы.**

– Билимни юсюнден кёб нарт сёз барды. Сёз ючюн:

«Билим ат болуб да чабар, къуш болуб да учар». Бу деген неди? Билими болгъан адамгъа къарыу да, кюч да, амал да береди. Билди – этди, билмеди – тур алай сора.

«Билими бар минг палахдан къутулур» деб да айтадыла. Керти билимли адам билимин хайырландыра биледи. Кеси да ашхы затда хайырландырылгъан билим – ол халал билим болады, ол адамны кёлюн да ёсдюреди, ич дуниясын да ариулайды…

«Билим адамгъа къанатды» – бу деген а неди? Къанат не этеди. Къанатлыны мийикге чыгъарады, мийикде учады. Хайырландырылгъан билим да алайды. Эринмей, билгенинги керекли джерге айландырсанг, джюрегинг да кирсиз, сыйынг да – мийик.

«Билимни тюбю джокъ», нек айтылады алай? Адамны джашаууну узунуна хар кюн сайын дегенча билмеген затха тюртюлгенлей турады. Уллу алим Сократ, акъылы ичине сыйынмагъан бир онглу философ, билимин аны адамла, къайры барса, аны ызындан айланыб, къалам бла ауузундан чыкъгъанын джазыб айланнгандыла. Ма ол Сократ узун джашаууну ахыр кюнлерини биринде «Не билдинг джашаудан?» деб соргъанларында, «Я знаю то, что я ничего не знаю» деб, алай кетгенди джашаудан. Аны ючюн айтадыла «Билимни тюбю джокъ» деб.

– Ким айтыр, къалай ангыладыгъыз «Билим – акъылны ачхычы» деген нарт сёзню?

– Эки нарт сёзню дефтерлеригизге кёчюрюгюз.

**Дерсни тамамлау:**

Ишге багъа бериу, салыу.

**Юй иш:** 33-чю иш.

*6-чы дерс*

***Дерсни темасы:*** Ачыкъ эмда тунакы тауушла

***Дерсни мураты:*** Ачыкъ эмда тунакы тауушланы айырыу; ачыкъ тауушну тунакы тауушдан къаллай башхалыгъы болгъанын ачыкълау; къайсы къауум таууш тынч, созулуб айтылгъанын къайтарыу; къайсы къауум тауушда тыйгъыч тюбегенин эсеблеу; адамлыкъны шартларын сингдириу.

***Дерсде окъуу керекле:*** дефтерле, къаламла, дневникле, керекли таблицала.

***Дерсни барыуу.***

**Сабийлени эслерин дерсге буруу:**

Саламлашыу, дерсге хазырланыу.

**Юйге берилгенни тинтиу:**

Ал дерсде билгенлерин къайтарыу, 33-чю ишни тинтиу.

Соруулагъа джууаб этиу:

– Билимни юсюнден къаллай нарт сёзле билесиз?

**Сёзлюк диктант.**

– Мен элберле айтайым, сиз аланы билигиз, билячаларын дефтерлеге джазыб барыгъыз.

Бир затым барды да:

Ат болуб да чабады,

Къуш болуб да учады. (*Билим).*

Бир къаладжюк бла

Беш ёгюз сабан сюредиле,

Джерлери – чыммакъ,

Урлукълары – къап-къара,

Ол урлукъну ким чачса,

Ол акъыллы бола. (*Къалам бла бармакъла).*

Мени барды бир къызым –

Къат-къат чепкен киеди,

Ол къызымы дунияда

Хар бир инсан сюеди. *(Китаб).*

Кийим болуб кийилмеген,

Тюйме болуб тюйюлтеген,

Ёлсенг да – биргенге,

Ёлмесенг да – биргенге. (*Окъуу).*

Аягъым джокъ, къолум джокъ,

Чаба-джорта кетеме,

Онгум джокъ, солум джокъ,

Тёрт дуниягъа джетеме. (*Письмо).*

Джарыкъ юйге барыучу,

Акъыл-билим алыучу. (*Окъуучу).*

Илму бла кюрешген,

Кюнде акъыл юлешген. *(Устаз).*

Эл ичинде би рана

Кёб сабийни сюеди,

Анга келиб киргеннге

Акъыл-билим береди. (*Школ).*

**Сёзлюк иш.**

***Т Т Т Т т т т т та то Тт***

***тёппе – тёппели тёппели чыпчыкъ чууакъ чууакъ кёк***

***Чыпчыкъ сойсанг да, хасаб бла сой.***

*(Мардадан, адетден джанлама деген магъанада айтылады).*

Къангада, дефтерледе джаздырыу.

**Джангы дерсни ангылатыу:**

Устаз лингвистика джомакъ айтады:

*–* Бир джолда ФОНЕТИКА бийликде бир-бирине 2 таууш тюбегендиле да ушакълары былайыракъ болгъанды.

*–* Салам, къарнаш, танышайыкъ. Мен тунакы тауушма. Сен а кимсе?

*–* Мен а ачыкъ тауушма! Къалайд чотунг, джашауунг?

*–* Къолайсыз! Менге джашаргъа бир да къыйынды. Къайры барсам, анда тыйгъыч!.. Джаныма эркинкинлик табалмай къалдым: анда тишле, мында эринле, башхада тил…Джашаумуд ол сора. Дуниям кюрешде-сермешде кетеди, не игилик кёреме!.. – деб гурушха этгенди тунакы таууш. – Сени джашауунг а къалайд?

Ачыкъ таууш, къууанчын тыялмай:

*–* Аламат-ашхы! Бир тыйгъычым джокъ, бир къайгъым джокъ. Не сюйсем, аны этеме, сюйсем джырлайма, сюйсем къычырама, ауузум чыртда джабылмайды – алай эркин джашайма! – деб, «А-а-а!», «У-у-у», «О-о-о» деб, бир аягъында чынгай-чынгай, башы бла булгъай махтаннганды. – Сен да биле болурса алай эте?

*–* Къайры сеннге! Тауушум шош, къарыусуз, неда гырхы. Къычыра уа чырт да билмейме. Къычырама десем, тюрлю тауушла чыгъыб къаладыла, - деб уяла, «Г-г-г», «Б-б-б», «Гъ-гъ-гъ», «Х-х-х» деген тауушланы чыгъаргъанды. – Кёремисе, къычырама десем бир тюрлю дауур тауушла чыгъыб къаладыла, джырлай а билмейме. Къайдан билликме, макъамым да джокъду, - дегенди тунакы таууш.

*–* Мен а джырларгъа, къычырыргъа, тюрлю-тюрлю тауушла этерге бек сюеме. Мен «Белляу» айтыб да къояма, тынгылачы, деб:

*–* А-а-а-а, *–* джырлагъанды. – Бир-бирле «Белляу» айта билмегенле аллай тауушла бла джукълатадыла сабийлени дегенди.

*–* Сен насыблы, мен а къыйынлы! Ах-ах-ах! Мен кишиге керек болмазмамы? – деб тыхсыгъанды Тунакы.

*–* Керекмиди, сабийле бизге Тунакы?

Тема бла шагъырей этиу, ачыкъ эмда тунакы тауушланы къалай айтылгъанларын эсге тюшюрюу, китабны бетинде таблицаны (17-чи б.) окъутуу, джорукъну ачыкълау, бегитиу.

34-чю иш. Биргелей толтурадыла. Устаз 2 айтымны этерге болушады, къалгъанын – кеслери.

**Керилиу минут**.

(*Гр. «Ючкекен» джырлагъан «Мариям» деген джырны абезек ритимин тутуб, анга кёре сабийлени тобукъчукъларын ёрге кёлтюрте, аякъчыкъларын топ-туп этдирмей, ариу бармакъ учларындан салдыра, джюрюте, харс урдура, джырны макъамына тынгылатыу. Абезекни къымылдау ритмикасын кёргюзтюрге да боллукъду*).

**Энчи иш.**

35-чи иш – 1 вариантха

36-чы иш – 2 вариантха.

Китабны бетинде таблицаны (18-чи б.) окъутуу, джорукъну ачыкълау, бегитиу.

37-чи иш. Устаз бла ауаздан этедиле, дефтерледе энчи джазадыла. Бошагъанларын дефтерлени ауушдуруб, бир-бирини халатларын тюзетедиле. Ишни толтургъан заманда Катчиланы Р. сокъгъан «Орусбийлары» деген къарачай-малкъар макъамны шош режимде тынгылатыу.

**Энчи ишни тинтиу:** 1-лен айтады, устаз 2-синден дефтерлерин алыб, багъа салады. 2-чи вариант бла да алай.

**Дерсни тамамлау:**

– Ачыкъ тауушну тунакы тауушдан къалай айырабыз?

– Къайсы къауум таууш тынч, созулуб айтылады?

– Къайсы къауум тауушда тыйгъычла тюбейдиле?

Ишге багъа бериу, салыу.

**Юй иш:** 38-чи иш.

*7-чи дерс*

***Дерсни темасы:*** Ачыкъ тауушла бла харифле

***Дерсни мураты***: ачыкъ тауушла бла тунакыланы тилде дараджаларын ачыкълау, ачыкъ тауушланы къаты-джумушакъ ышанларын белгилеу, адамлыкъны шартларын сингдириу.

***Дерсде окъуу керекле:*** къаты-ачыкъ тауушланы таблицалары,дефтерле, къаламла, дневникле, керекли таблицала.

***Дерсни барыуу.***

**Сабийлени эслерин дерсге буруу:**

Саламлашыу, дерсге хазырланыу.

**Юйге берилгенни тинтиу:**

Ал дерсде билгенлерин къайтарыу, 38-чи ишни тинтиу, соруулагъа джууаб этиу.

**Хат тюзетиу эмда сёзлюк иш.**

*И И И и и и Ии Ии ит илячин*

*сабан ишле алгъыш той*

*Тойгъа бек алгъа да барма, бек артха да къалма.*

(Нарт сёзле бла, айтыула бла шагъырей этиу, къангада, дефтерледе джаздырыу).

**Джангы дерсни ангылатыу:**

**Устаз.**

–Алгъы дерсдеги джомакъда Тунакы джашаууна бек тарыкъгъан эди, асыры къыйынды чотум, сыйсыз болама деб. Ачыкъ таууш а не деген эди?

Энди къарагъыз. Къангада сиз иги билген джыр джазылыб турады. Ол джырда тунакылары джашырылыб, джукълаб турадыла:

\_е\_ \_ё\_ \_е \_е\_е, \_и\_и\_ \_е,

У\_а\_ \_а\_ \_а\_ы и\_и\_ \_е

– Билигиз, къайсы джырды! Ким айтыр? Билиб къоялмадыгъыз.

– Энди ачыкъла кетсинле да, тунакыла уянсынла. Къарагъыз, ким келишдирир?

С\_н к\_кг\_ дж\_т\_, м\_й\_кс\_,

\_у \_къ т\_ул\_н\_ \_ч\_нд\_

– Тюз айтасыз. Былайда *Сен кёкге джете, мийиксе, Ууакъ тауланы ичинде*… деб турады. Алай сыйсыз, керексиз да тюлдю Тунакыбыз. Ма алай, ачыкъла бла тунакыла бир-бирлери бла шохлукъ тутуб, бизни сёлешген тилибиз къуралыб турады. Ариу тилибиз, бай тилибиз!

40-чы иш. Устазны болушлугъу бла биргелей толтурадыла.

**Керилиу минут**.

(*Гр. «Ючкекен» джырлагъан «Мариям» деген джырны абезек ритимин тутуб, анга кёре сабийлени тобукъчукъларын ёрге кёлтюрте, аякъчыкъларын топ-туп этдирмей, ариу бармакъ учларындан салдыра, джюрюте, харс урдура, джырны макъамына тынгылатыу. Абезекни къымылдау ритмикасын кёргюзтюрге да боллукъду*).

21-чи бетде эки таблицаны да къайтарыу, эсде тутуу.

41-чи иш – ауаздан, сёзлени магъаналарын ачыкълай.

**Энчи иш**, ызы бла **энчи ишни тинтиу.**

43-чю ишни – 1 вариант,

46-чы ишни – 2 вариант.

47-чи иш. Азбар этиу. Эсде тутуб джазыу.

22-чи бетдеги таблицаны (*сингармонизмни юсюнден*) окъутуу, эсге алдырыу.

24-чю бетдеги таблицада джорукъну да эсге алдырыу, эки таблицада айтылгъан джорукъланы бегитиу

48-чи иш бла. (Устаз бла биргелей толтурадыла, 1 иги окъугъан сабий къангада джазады).

**Дерсни тамамлау:**

– Сингармонизмни джоругъуна кёре, къалай тагъыладыла бир-бирлерине къаты ачыкъла бла джумушакъ ачыкъ тауушла?

– Болгъан сёз да бойсунуб къаламыды бу джорукъгъа?

– Къайсыладыла къаты ачыкъла?

– Къайсыладыла джумушакъ ачыкъла?

– Биргелей къарачай тилде ненчадыла ачыкъ тауушла? Харифле уа?

Ишге багъа салыу.

**Юй иш:** 39-чу ишни – джазаргъа,45-чи ишни – окъургъа.

*8-чи дерс*

***Дерсни темасы:*** Э, Е харифлени джюрютюлюулери

***Дерсни мураты:*** *Ээ*блаЕехарифлени къарачай тилде джюрютюлюу джорукъларын ачыкълау***,*** адамлыкъны шартларын сингдириу.

***Дерсде окъуу керекле:*** дефтерле, къаламла, дневникле, керекли таблицала.

*Дерсни барыуу.*

**Сабийлени эслерин дерсге буруу:**

Саламлашыу, дерсге хазырланыу.

**Юйге берилгенни тинтиу:**

Ал дерсде билгенлерин къайтарыу, 39-чу ишни – джазаргъа,45-чи ишни – окъургъа, соруулагъа джууаб этиу.

**Хат тюзетиу эмда сёзлюк иш.** (*Е бла Э харифлени тюблерин тартдыра, эслерин къалайда не джазылгъанына бёлдюрюу*).

*К К к к Кк Кк Кк ке ки ке*

*Кертме эрикле эмен*

*Эл сайын бир ёгюзюнг болгъандан эсе, эл сайын бир тенгинг болсун.*

Элберле:

Къолда – темир,

Отда – кёмюр. *(Эмен).*

Бир чыпчыгъым барды да,

Къачха дери учмайды. *(Чапыракъ).*

*(Къангада, дефтерледе билячаларын джаздырыу).*

**Джангы дерсни ангылатыу:**

Тема бла шагъырей этиу, джорукъну таблицала бла (25-чи б.) ангылатыу.

Э харифни джюрютюлюуюн былай айыртыргъа боллукъду. Сынаргъа сёзле бериледиле:

|  |  |  |
| --- | --- | --- |
| Эски | терек | ие |
| Эчки | сернек | тюе |
| эмен | терезе | сюек |

Окъуйдула, бу соруулагъа джууаб бередиле:

– Биринчи столбикдеги сёзледе Э хариф сёзню къалайында келеди? Экинчи столбидегиле уа? (*Ортасында, аягъында*).

– Ала ненча тауушну белгилейдиле? *(Бир*).

1. Сёзню аллында Э хариф бир тауушну белгилейди, сёзню аллында Э джазылады; ортасында, аягъында – Е джазылады деген оюмгъа келедиле. Ол сёзледе таууш, хариф санлары тенг болгъанын кёредиле.

Ючюнчю столбикде берилген сёзлени окъуйдула, бу соруулагъа джууаб этедиле:

– Ие, тюе, сюек деген сёзледе ненча таууш эшитиледи? (/ийэ/ – 3, /тюйэ/ – 4, /сюйэк/ – 5).

– Таууш, хариф санлары тенгмиди?

– Къайсы хариф эки тауушну белгилеб келеди? (е – /йэ/).

2. /Йэ/ тауушла бир джерде сёзню аллында, ортасында, аягъында келселе, аланы орнуна е харифни джазылгъанын айтдырыу.

**Бегитиу ишле.**

49-чу иш. – устаз бла биргелей.

**Энчи иш:**

50-чю иш – Устаз, биринчи окъуучула бла биргелей ауаздан тинтиб, алай береди энчи ишлерге.

**Энчи ишни тинтиу:**

Хар вариантдан 2-шер адамны дефтерин алыб, бир окъуучу да орнундан ишни ачыкълай, алай тинтерге боллукъду.

Хар джол сайын алай нек джазылгъанын соруулай, эсге сала, устаз сабийлеге джорукъну къайтаргъанлай турады.

**Керилиу минут.** *(Назмуда айтылгъан сёзлеге кёре санчыкъларын къымылдатдырыргъа кюрешеди устаз)*

Джум да ач, джум да ач,

Арыгъанны тёз да чач.

Къолну белге салайыкъ,

Ары-бери къарайыкъ.

Къолчукъланы кёлтюребиз,

Энди энишге иебиз.

Биз къууаныб дженгил-дженгил

Харс-харсланы тюебиз!

51-чи иш. Бу иш ауаздан тындырылады. Устазны соруууна дидактика карточкала бла (*Е бла Э джазылгъан*) джууаб къайтара, джорукъну ачыкълау.

**Дерсни тамамлау:**

Ишге багъа бериу, салыу.

**Юй иш:** 51-чи иш.

*9-чу дерс*

***Дерсни темасы: Кёчюрюу.*** Э, Е харифлени джюрютюлюулери

***Дерсни мураты***: сынау кёчюрюу иш бла 1-чи классдан билимлерин ачыкълау, адамлыкъны шартларын сингдириу.

***Дерсде окъуу керекле:*** Къарачай-малкъар «Асланбий»» тепсеуню видеоролиги, дефтерле, къаламла, дневникле, керекли таблицала.

***Дерсни барыуу.***

**Сабийлени эслерин дерсге буруу:**

Саламлашыу, дерсге хазырланыу.

**Сынау кёчюрюу.** – 49-чу иш «Бек багъалы неди?», 24-чу б.

**Юйге берилгенни тинтиу:**

Ал дерсде билгенлерин къайтарыу, 51-чи ишни тинтиу, соуулагъа джууаб этиу.

**Бегитиу ишле китабны материалында.**

53-чю иш. – кесгин бетледе окъутуу, биринчи устаз, ызы бла сабийле.

Джаздыргъан заманда сабийлеге айтым-айтым окъутдура, хар айтымны башха сабийге тиндире, ишни толтурадыла.

**Энчи иш.**

52-чи иш – Ишни устаз биринчи окъуучула бла биргелей ауаздан тинтиб, алай береди энчи ишлерге.

**Керилиу минут.**

Къарачай малкъар «Асланбий»» тепсеуге къаратдыра, анда санланы къымылдатыуун эджиклетиу, харс урдура, ритмикасын эшитдириу.

**Тил байлыкъларын чемерлендириу**.

(Нарт сёзле бла ишлеу – керекли сёзлени салыргъа, Э, Е харифлени сёзледе тюблерин тартыргъа).

Эл сайын бир ёгюзюнг болгъандан эсе, эл сайын бир … (*тенгинг*) болсун.

Билим – … (*акъылны*) ачхычы.

Билим ат болуб да чабар, … (*къуш*) болуб да учар.

Билими бар минг палахдан … *(къутулур*).

«Билим адамгъа … (*къанатды*).

«Билимни тюбю … (*джокъ)*.

**Дерсни тамамлау:**

Ишге багъа бериу, салыу.

*10-чу дерс*

***Дерсни темасы:*** Ё харифни джюрютюлюую

***Дерсни мураты:*** адамлыкъны шартларын сингдириу.

***Дерсде окъуу керекле:*** дефтерле, къаламла, дневникле, керекли таблицала.

***Дерсни барыуу.***

**Сабийлени эслерин дерсге буруу:**

Саламлашыу, дерсге хазырланыу.

**Юйге берилгенни тинтиу:**

Ал дерсде билгенлерин къайтарыу.

Соруулагъа джууаб этиу.

**Хат тюзетиу эмда сёзлюк иш.**

***Ё Ё Ё ё ё ё Ёё ётмек сёз чёгюч бёрю ёпке***

*Кёгюрчюн чёртлеуюк кёзюлдюреуюк*

*Ёпкелегеннге – ёпке хычын.*

Нарт сёзле бла, айтыула бла шагъырей этиу, къангада, дефтерледе джаздырыу.

Бир терекде – джюз уя,

Джюз уяда – джюз бала. (*Чёртлеуюк кёкен*).

Башы – темир,

Къуйругъу – агъач. *(Чёгюч*).

Узакъдан къараб кёлтюрюр,

Къатынга джууукъ келтирир. (*Кёзюлдюреуюк*).

**Джангы дерсни ангылатыу:**

54-чю иш.

Устаз /Ёё/ таууш бла харифни айтылгъаны бла джазылгъанын къайтартады. Ишни ауаздан тинтедиле, къысха У бла къысха И болгъан сёзлени джазылыуларына да эс бёлюнеди (*ариулугъу, сейирсиндиреди, сууу*). Ызы бла, сабийлени китаблары джабыкълай, айтым-айтым устаз окъуб, бирер сабий къангада джаза, къалгъанлары дефтерлеринде, былай къысха У бла къысха И-ни джазылыуун къайтара, Ё харифни да тюбюн тарта, ишни тындырадыла. Ызы бла, китабларын ачдырыб, хар ким кесини ишин тинтеди, халатларын ачыкълайды. (*Къангада ишлегенлеге, артда соруула бериб, багъа салыргъа боллукъду*).

Тема бла шагъырей этиу, таблицала бла джорукъну бегитиу, эсге алыу.

Энчи иш.

55-чи иш – алгъы бурун ауаздан /Ё/ тауушну эки къауумда башхалыгъын ачыкълау.

**Керилиу минут.**

**Бегитиу ишле.**

56-чы иш. – энчи толтурулады.

Сабийлени ёрге къобарыб, оюнну эсге тюшюре, айтдырыргъа, къымылдатыргъа, джазгъанларын тинтерге.

**Дерсни тамамлау:**

– Э хариф къарачай сёзледе къалайда джазылады?

– Е хариф къарачай сёзледе къалайда джазылады?

– Ё хариф къарачай сёзледе къалайда тюбейди?

Ишге багъа бериу, салыу.

**Юй иш:**

1. Ё харифи болгъан 20 сёз табыб джазаргъа.
2. Дерснин 5-6 минутха къысхартыб, табигъатдагъы къачхы тюрлениулени эсеблер мурат бла, эшикге экскурсия этерге.

*11-чи дерс*

***Дерсни темасы:*** Ё харифни джюрютюлюую.

***Дерсни мураты:*** Ё харифни джюрютюлюуюн къайтарыу, табигъатда сейир тюрлениулени юсюбла ашхы сезимлерин байындырыу, адамлыкъны шартларын сингдириу.

***Дерсде окъуу керекле:*** къачхы макъам, видеоролик неда къачхы суратла бла, картла бла слайдла, керекли дидактика карточкала, таблицала.

***Дерсни барыуу***

**Сабийлени эслерин дерсге буруу:**

Саламлашыу, дерсге хазырланыу.

**Юйге берилгенни тинтиу:**

Ё харифи болгъан сёзлени окъутуу, магъаналарын ачыкълау.

**Хат тюзетиу эмда сёзлюк иш.**

(*Устаз элберле окъуй, аланы билячаларыны магъаналарын ангылашдыра, дефтерлеге ариу джаза барадыла. Ё харифни тюбюн тарта, аны сёзде орнун айыртадыла).*

Бир къызыл ёгюзюм барды да,

Басхан джери къызыл болады. (*Ёртен)*.

Къызыл ийнекни – къызыл танасы. (*Отну кёсеую*).

Бёлюм-бёлюм талала,

Ырджылары – къангала. (*Терезе кёзле*).

Ичинде болмагъан джокъду –

Амма ачхычын бермейди. (*Гёзен*).

Кюндюз – тешиле,

Кече – кийиле. (*Кечеги бёрк*).

Кеси кёре билмейди,

Кёрмегеннге кёргюзеди. (*Кёзлюкле*).

Кёрген кёзню ау этер,

Кёрмегенни сау этер. (*Кёзлюкле*).

Бир ёгюзюм барды да,

Не ичиреме, не ичиреме –

Суудан тоймайды. (*Гёген*).

**Джангы дерсни ишлерин тинтиу.**

**Сёз чемерликлерин байындырыу**.

Слайдла бла неда видероликде къачда тюрлениулеге къаратдырыу, келишген макъам согъула.

Ушакъ бардырыу:

– «*Экскурсия»* деген сёзню магъанасын ким айтыр? (*Экскурсия деб, къайры болса да бир мурат бла, сёз ючюн, кеси кёзю бла къараргъа, тинтерге, джыяргъа дегенча ишлеге баргъан джерге айтадыла*).

– Не кёрдюгюз экскурсияда? Хар ким кесини кёргенин, джыйгъанын айтсын.

– Табигъатда не тюрлениуле бар эдиле?

– Эм бек неге сейирсиндигиз. (*Тереклени сейир бояуларына. Ала бютюн бек учундурадыла кёлюнгю*).

**Энчи иш:** 57-чи иш.

Ишни «Къачхы кюн къоянны къуйругъуча къысхады» деб бош айтылмайды деб, алай башларгъа боллукъду. Бу нарт сёзню, къысха болгъанлыгъына, къалай уллу магъанасы болгъанын айырыб айтыргъа тыйыншлыды.

(*Устаз ишни сабийлени бары бла ауаздан тинтеди. Бу энчи джазма ишге, къайтарыб тинтилмегенлей, багъа алай салынады*).

**Дерсни тамамлау,** соруулагъа джууаб этиу, ишге багъа бериу, салыу.

**Юй иш:** 58-чи иш.

*12-чи дерс.*

***Дерсни темасы:*** Ю харифни джюрютюлюую

***Дерсни мураты:*** Ю харифни джюрютюлюуюн ачыкълау, сёз чемерликлерин байындырыу, адамлыкъны шартларын сингдириу.

***Дерсде окъуу керекле:*** «Джюу-джюу, джюлаларым» деген джырчыкъны записи, керекли таблицала, дидактика карточкала.

***Дерсни барыуу.***

**Сабийлени эслерин дерсге буруу:**

Саламлашыу, дерсге хазырланыу.

**Юйге берилгенни тинтиу:**

Ал дерсде билгенлерин къайтарыу, соруулагъа джууаб этиу, 58-чи ишни тинтиу.

**Хат тюзетиу эмда сёзлюк иш.**

*Ю Ю Ю ю ю ю Юю Юю юл-ле юй юй-де-ги*

*Юйге керек тыбыр, андан сора – тытыр.*

Нарт сёз бла шагъырей этиу, магъанасын ачыкълау, къангада, дефтерледе джаздырыу.

**Джангы дерсни ангылатыу:**

***Ю*** харифни джюрютюлюуюн былай ангылатыргъа боллукъду. Сынаргъа, айыртыргъа бу сёзлени берирге боллукъду:

|  |  |  |
| --- | --- | --- |
| Юй | тюлкю | боюн |
| юч | мюйюз | союм |
| юлле | кюйюз | къоюн |

Берилген сёзлени окъуйдула, хар сёзде Юю харифни къалай келгенине эс иедиле, сёзню аллында, тунакыладан сора сёзню ортасында, аягъында келсе, бир тауушну белгилегенин кёредиле, ючюнчю столбикдеберилген сёзледе Ю хариф ачыкъладан сора келиб, эки тауушну /йу/ белгилегенин кёредиле (/ойун/, /сойум/, /къойун/); /йу/ тауушланы орнуна Ю харифни джазылгъанын айырадыла.

Таблицала бла ангылатыу, дидактика карточкала бла ишлеу, джорукъну ачыкълау, китаб бла ишлеу.

60-чы иш. – устаз бла биргелей толтурулады.

61-чи иш. – **айырыу диктант**. Сабийле биринчи китабда назмуну эсде тутадыла, Ю харифи болгъан сёзлени айырадыла, китабланы джабадыла.

Устаз джангыдан текстни окъуйду, сабийле энди энчи-энчи Ю харифи болгъан сёзлени дефтерлерине джазадыла.

Былайда тюз-терс этгенин айырмагъанлай, бир окъуучуну къангада джаздырыргъа боллукъду, артда тинтген сагъатда аны ишине къараб тинтерге тынч болур ючюн.

**Керилиу минут.**

59-чу иш. «Джюу-джюу, джюджаларым» деген ёхтемлендирген джырчыкъ бла керилиу минутну заманында санланы къымылдатыу.

Ушакъ:

– Не джанчыкъладыла суратдагъыла?

– Джетмеген не барды тауукъну юйюрюнде? (*Аталары Гугурукку).*

– Башы – таракъ,

Къуйругъу – оракъ. Неди бу? (*Гугурукку).*

– Не анасы табмагъан,

Не атасы табмагъан. Бу уа неди? (*Джюджек).*

– Къол бла бир саугъасы,

Эл бла бир къаугъасы. Бу неди? (*Тауукъ).*

Бир анада – джыйырма бала,

Барысы да – бир джылгъы. *(Гурт тауукъну джюджеклери).*

– Къаллай бир кюн джатады тауукъ гурт? Ким биледи? *(21 кюн).*

– Ол ашамай къалай турады? Огъесе ашаймыды? (*Тауукъгъа гурт джатхан сагъатда къатына суучукъ бла ашарыкъ салыб турургъа керекди. Аш-суу болса да, ол бир 10 минут чакълыгъа чыгъыб, ташчыкъла чёплеб, къанатларын джайыб, «физкультурачыкъ» этиб, алай джатады гаккыларына. Ол гаккыла чыртда сууумазгъа керекдиле.)*

Бу берилген материалдан хапарчыкъ джарашдырыб, дефтерлеге джазаргъа.

62-чи иш – ауаздан тындырылыу.

**Дерсни тамамлау,** теманы бегитиу, соруулагъа джууаб этиу, ишге багъа салыу.

**Юй иш:** 62-чи иш.

*13-чю дерс*

***Дерсни темасы***: Ю харифни джюрютюлюую

***Дерсни мураты:*** Ю харифни джюрютюлюуюн къайтарыу эмда бегитиу, адамлыкъны шартларын сингдириу.

***Дерсде окъуу керекле:*** керекли таблицала, суратла, макъамла, дидактика карточкала.

***Дерсни барыуу.***

**Сабийлени эслерин дерсге буруу:**

Саламлашыу, дерсге хазырланыу.

**Юйге берилгенни тинтиу:**

**Элберле:**

Ал дерсде билгенлерин къайтарыу, соруулагъа джууаб этиу, 62-чи ишни тинтиу.

**Хат тюзетиу эмда сёзлюк иш.**

Тёгереги – къара къая,

Ортасында – акъ мая. (*Чоюн бла сют*).

Юч кишини – бир сархы. (*Ючаякъ).*

Чачакъ-чачакъ – чачы,

Сютю – туздан ачы. (*Такъюзюк терек).*

Эшмелери – кёк,

Ийнелери – кёб,

Кёгетлери – кысты,

Берген сютю – мысты. (*Тюртю терек).*

Тау башында – мияла мынчакъла. (*Джюзюм)*.

*Юй джаныуарла – ит, киштик.*

*Кийик джаныуарла – айю, аслан, къаплан, бёрю, борсукъ, кирпи, къоян, сюлеусюн, тюлкю.*

Элберле бла шагъырей этиу, билячаларын айтыб, тил чемерликлерин байындыра, 33-чю бетде суратларын кёргюзте, къангада, дефтерледе джаздырыу.

**Джангы дерсни ангылатыу:**

Таблицала бла ангылатыу, дидактика карточкала бла ишлеу (/йу/ бла /у/), джорукъну ачыкълау, китаб бла ишлеу.

63-чи иш. Устазны болушлугъу бла.

**Керилиу минут.**

Къакъ-къакъ къаргъачыкъла

Къанатлары бла къагъалла,

Ёрге келиб къоналла,

Арпа чёблеб тоялла.

Бу сейирликге къара:

Къалай гитчечикбиз биз!

Ёрге къобдукъ, созулдукъ,

Уллучукъла биз болдукъ!

**Энчи иш, энчи ишни тинтиу.**

64-чю. Дидактика карточкаланы хайырландыра, ауаздан, андан сора тындырыу.

**Дерсни тамамлау,** теманы бегитиу, соруулагъа джууаб этиу, ишге багъа салыу.

**Юй иш:** 65-чи иш.

*14-чю дерс*

***Дерсни темасы:*** Я харифни джюрютюлюую.

***Дерсни мураты:*** Я харифни джюрютюлюуюн ачыкълау, ё харифни джазылгъанын къайтарыу, адамлыкъны шартларын сингдириу.

***Дерсде окъуу керекле:*** керекли таблицала, дидактика карточкала.

***Дерсни барыуу.***

**Сабийлени эслерин дерсге буруу:**

Саламлашыу, дерсге хазырланыу.

**Юйге берилгенни тинтиу:**

Ал дерсде билгенлерин къайтарыу, соруулагъа джууаб этиу, 65-чи иш.

**Хат тюзетиу эмда сёзлюк иш.**

***Я Я Я я я я Яя Яя Яя агъач къоян***

***Айю къоян уучу***

Нарт сёзле бла, айтыула бла шагъырей этиу, къангада, дефтерледе джаздырыу.

**Джангы дерсни ангылатыу:**

– Я хариф ачыкъладан сора келсе, эки тауушну (/айакъ/ – аякъ, тайакъ – таякъ, /йа/ тауушну орнуна Я харифни джазылгъанын айырадыла.

Бизни тилибизге башха тилледен кирген сёзледе (ясли, яхта, январь дегенча) Я хариф эки тауушну белгилесе да, сёзню аллында Я хариф джазылгъанын эсгертеди (йасли – ясли).

Ё хариф къарачай тилде бир харифни белгилегенин (сёзню къалайында келсе да) айтады (ёгюз, кёз, бёл, д.б.к. сёзледе). Орус тилден кирген сёзледе (ёлка дегенча) Ё хариф эки тауушну белгилегенин устаз айтады (йолка – ёлка).

Таблицала бла ангылатыу, дидактика карточкала бла ишлеу, джорукъну ачыкълау, китаб бла ишлеу.

66-чы иш. – устаз бла биргелей.

**Керилиу минут.**

Къакъ-къакъ къаргъачыкъла

Къанатлары бла къагъалла,

Ёрге келиб къоналла,

Арпа чёблеб тоялла.

Бу сейирликге къара:

Къалай гитчечикбиз биз!

Ёрге къобдукъ, созулдукъ,

Уллучукъла биз болдукъ!

67-чи иш. – транскрипциясын этдире, сёзлени алай джаздырыу, сёз ючюн: аякъ - /айакъ/, туякъ – /туйакъ/…илячин - /илячин/…)

**Нарт сёзлени тинтиу.**

68-чи иш.

Ду-ни-я-да байлыкъ билимди. (/дунийада/).

Къушну баласы у-я-сын-да не кёрсе, учханында аны этер. (/уйасында/).

**Дерсни тамамлау.**

Теманы бегитиу, соруулагъа джууаб этиу, ишге багъа салыу.

**Юй иш:**

Яя тауш бла харифлери болгъан 5 нарт сёз табыб джазаргъа.

*15-чи дерс*

***Дерсни темасы: Сёзлюк диктант****.* Я харифни джюрютюлюую.

***Дерсни мураты:*** Я харифни джюрютюлюуюн бегитиу, адамлыкъны шартларын сингдириу.

***Дерсде окъуу керекле:*** керекли таблицала, дидактика карточкала.

***Дерсни барыуу.***

**Сабийлени эслерин дерсге буруу:**

Саламлашыу, дерсге хазырланыу.

**Юйге берилгенни тинтиу:**

Ал дерсде билгенлерин къайтарыу, нарт сёзледе Яя харифни джазылыууун ачыкълау.

**Хат тюзетиу эмда сёзлюк иш.**

*Къ Къ Къ къ къ къ Къкъ Къкъ Къкъ*

*Къоян Къобан къая*

*Къалгъан ишге къар джауар.*

*Къалам – тилни тылмачы.*

*Къанатлыла да юйюр-юйюр къонадыла.*

Нарт сёзле бла, айтыула бла шагъырей этиу, къангада, дефтерледе джаздырыу.

**Сёзлюк диктант.**

Минги Тау, къарачай халкъ, нартюх, гёлендир, чыпчыкъла, чууакъ кёк, алгъыш, чюгюндюр, кюйюз, таурух, кёмюк, ётмек, эмеген, терезе, элек, кёгюрчюн, чёртлеуюк, кёзюлдюреуюк, джаныуар.

**Дерсни бегитиу.**

Таблицала бла ангылатыу, дидактика карточкала бла ишлеу, джорукъну ачыкълау, китаб бла ишлеу.

**Керилиу минут.**

Къакъ-къакъ къаргъачыкъла

Къанатлары бла къагъалла,

Ёрге келиб къоналла,

Арпа чёблеб тоялла.

Бу сейирликге къара:

Къалай гитчечикбиз биз!

Ёрге къобдукъ, созулдукъ,

Уллучукъла биз болдукъ!

**Энчи иш, энчи ишни тинтиу.**

69-чу иш. – Биринчи устаз бла ауаздан, ызы бла сабийлеге энчи толтурургъа теджерге.

70-чи иш – ауаздан.

**Дерсни тамамлау.**

Теманы бегитиу, соруулагъа джууаб этиу, ишге багъа салыу.

**Юй иш:** 70-чи иш.

*16-чы дерс*

***Дерсни темасы:*** У (къысха) харифни джюрютюлюую. Эсгертиу кёчюрюу.

***Дерсни мураты:*** *У (къысха)* харифни джюрютюлюуюн ачыкълау, адамлыкъны шартларын сингдириу.

***Дерсде окъуу керекле:*** керекли таблицала, дидактика карточкала.

***Дерсни барыуу.***

**Сабийлени эслерин дерсге буруу:**

Саламлашыу, дерсге хазырланыу.

**Юйге берилгенни тинтиу:**

Ал дерсде билгенлерин къайтарыу, соруулагъа джууаб этиу, 70-чи ишни тинтиу.

**Хат тюзетиу эмда сёзлюк иш.**

*У У У у у у Уу Уу Уу*

*Уллу къулакъ буз бугъунчакъ оюн*

*тау сау саулукъ сууукъ*

*Усталыгъы болгъан ач къалмаз.*

*Усталыгъы болмагъан факъыр болур.*

*Урламагъан – адам улу,*

*Урлагъан – харам гылыу.*

Нарт сёзле бла, айтыула бла шагъырей этиу, къангада, дефтерледе джаздырыу, ачыкъ /у/ таууш бла тунаку къысха /у/-ну айтдырыб, тенглешдирирге. Джазыуда сёзлени тюблерин тартдырыргъа.

**Джангы дерсни ангылатыу:**

71-чи иш.

Устаз бла биргелей ачыкъ тауушла бла харифлени таба, ачыкълай барыргъа.

Таблицала бла окъутуу, ангылатыу (37-чи б.), дидактика карточкала бла ишлеу, джорукъну ачыкълау, китаб бла ишлеу.

**Энчи иш, энчи ишни тинтиу.**

72-чи иш.

**Керилиу минут.**

Джум да ач, джум да ач,

Арыгъанны тёз да чач.

Къолну белге салайыкъ,

Ары-бери къарайыкъ.

Къолчукъланы кёлтюребиз,

Энди энишге иебиз.

Биз къууаныб дженгил-дженгил

Харс-харсланы тюебиз!

***Эсгертиу кёчюрюу.***

Бизни республикабызда баргъан суула кёбдюле. Аланы эм уллулары Къобан суу бла Теберди суудула. Къыш сууукълада гитчерек суула бузлайдыла. Уллу суула уа не бек сууукълада да буз тюбюне бугъунуб къалмайдыла.

*(Устаз джазылгъанны айта, сабийле ызындан шош ауаз бла къайтара, китабха къарай, алай джазадыла ишни).*

**Кёчюрюу джорукъну ачыкълау**. (38-чи таблицагъа къараб).

74-чю иш.

Су-уукъ, бу-уун, джа-уум, джу-уун, къуй-макъ, ту-уар, бу-руу, ба-уур.

**Дерсни тамамлау,** теманы бегитиу, соруулагъа джууаб этиу, ишге багъа салыу.

**Юй иш:** 75-чи иш.

17-чи дерс

***Дерсни темасы:*** У (къысха) харифни джюрютюлюую

***Дерсни мураты:*** У (къысха) харифни джюрютюлюуюн ачыкълау;

адамлыкъны шартларын сингдириу.

***Дерсде окъуу керекле:*** керекли таблицала, макъамла, суратла, дидактика карточкала.

***Дерсни барыуу.***

**Сабийлени эслерин дерсге буруу:**

Саламлашыу, дерсге хазырланыу.

**Юйге берилгенни тинтиу:**

Ал дерсде билгенлерин къайтарыу, соруулагъа джууаб этиу, 75-чи ишни тинтиу.

**Хат тюзетиу эмда сёзлюк иш.**

Нарт сёзле бла, айтыула бла шагъырей этиу, магъаналарын ачыкълау, къангада, дефтерледе джаздырыу*.*

*Дж Дж Дж дж дж дж джа джу джы джууукъ*

*Джылда бир джангы зат эшитмеген къулакъ сангырау болур.*

*Джылыу джокъда – джашау джокъ*

**Джангы дерсни тинтиу:**

Таблицала бла джорукъну къайтара, дидактика карточкала бла ишлеу, джорукъланы ачыкълау, китаб бла ишлеу.

76-чы иш.

77-чи иш.

**Керилиу минут.**

Тау макъамгъа кёре не тепсетирге, не харс урдурургъа.

**Энчи иш, энчи ишни тинтиу.**

79-чу иш.

**Дерсни тамамлау,** теманы бегитиу, соруулагъа джууаб этиу, ишге багъа салыу.

**Юй иш:** 78-чи иш.

18-чи дерс

***Дерсни темасы:*** *Диктант.*У (къысха) харифни джюрютюлюую.

***Дерсни мураты***: ачыкъ тауушланы къарачай тилде джюрютюлгенлерин эсеблеу***,*** адамлыкъны шартларын сингдириу.

***Дерсде окъуу керекле:*** керекли таблицала, дидактика карточкала.

***Дерсни барыуу.***

**Сабийлени эслерин дерсге буруу:**

Саламлашыу, дерсге хазырланыу.

**Диктант джазаргъа хазырланыу.**

**Ал дерсде билгенлерин къайтарыу**, соруулагъа джууаб этиу; *тик ёрге* бла *бир-бирибизни* сёзлени къангагъа джазаргъа.

– Э бла Е къалай джазыладыла сёзледе? (*Сёзлени аллында Э, ортасында Е джазылады: эгеч..).*

– / Ю/ таууш къарачай тилде джазмада къалай джазылады? (1.*Сёзню аллында неда тунакы тауушдан сора келген /ю/ башха тюрлю эшитиледи: /тюлкю/* – *тюл-кю, /тюрлю/* – *тюр-лю, /ючгюл/* – *юч-гюл… Быллай /ю/ къарачай тилни энчи тауушуду, кеси да бир хариф бла белгиленеди – Ю бла.*

*2.Къарачай тилде къаты ачыкъладан сора /йу/ тауушла эшитиле эселе, аланы орунларына Ю хариф джазылады:/уйукъ/* – ***у****юкъ, /ойун/* –***о****юн, /чойун/* – *ч****о****юн*…)

– Ё хариф ненча тауушду къарачай тилде? Къалай джазылады? (*Къарачай тилде /ё/ - джумушакъ ачыкъ тауушду. Ол кёкёбюсюне биринчи бёлюмде келеди, кеси да джазмада бир харифди: /чёгюч/* – *чё-гюч,/ёгюз/* –  *ё-гюз*…).

– Я хариф къачан джазылады къарачай тилде? (*Къарачай тилни сёзлеринде ачыкъ тауушдан сора /й/ бла /а/ тауушла эшитилселе, аланы орнуна Я джазылады: /тайакъ/ – т****а****якъ, /айакъ/ –* ***а****якъ, /уйа/ –* ***у****я…).*

–У хариф къалай джюрюйдю къарачай тилде? (*Къарачай тилде Уу хариф эки тюрлю тауушну белгилейди: 1) къаты ачыкъ таууш – уллу, къулакъ, буз; 2) къысха* ***у*** *къарачай сёзледе ачыкъ тауушдан сора – та****у****, са****у****, су****у****, ха****у****а – неда эки ачыкъ тауушну арасында тюбейди – су****у****укъ, джу****у****укъ, джа****у****ум, ба****у****ур…*).

***Диктант.***

Тауну этегинде джаяу джолчукъ барды. Ол тик ёрге бармайды. Аякъларынг арымай бараса. Кямал бла мен ол джолчукъ бла джюрюрге бек сюебиз. Былайда къоянла, тюлкюле, айюле тюберге боллукъдула. Биз алайда бир-бирибизни къоюб кетмейбиз.

(*Тюблери тартылгъан орфограммалагъа эслерин бура барыргъа боллукъду*).

**Керилиу минут.**

Тау макъамгъа кёре, не тепсетирге, не харс урдурургъа.

**Джангы дерсни бегитиу.**

Джорукъну ачыкълау, теманы бегитиу, соруулагъа джууаб этиу:

– Ачыкъ тауушла ненчадыла? Къайсыладыла?

– Ачыкъ харифле ненчадыла? Къайсыладыла?

– Къаты ачыкъ тауушланы айтыгъыз.

– Джумушакъ ачыкъ тауушланы айтыгъыз.

– Эки тауушну белгилеген ачыкъ харифле къайсыладыла? (*Я бла Ю.*

*Сёз ючюн: к****я****мар – /к׳амар/ – 5 хариф, 5 таууш; къо****я****н – /къойан/ – 4 хариф, 5 таууш;*

*т****ю****лк****ю*** *– /тюлкю/ – 5 хариф, 5 таууш; чо****ю****н – /чойун/ – 4 хариф, 5 таууш).*

**Дерсни тамамлау,** ишге багъа салыу.

*19-чу дерс*

***Дерсни темасы:*** Тунакы тауушла бла харифле.

***Дерсни мураты:*** тунакы тауушла бла харифледен билимлерин къайтарыу; адамлыкъны шартларын сингдириу.

***Дерсде окъуу керекле:*** «Тепенаны» макъамы,дерсгекерекли таблицала, дидактика карточкала.

***Дерсни барыуу.***

**Сабийлени эслерин дерсге буруу:**

Саламлашыу, дерсге хазырланыу.

**Хат тюзетиу эмда сёзлюк иш.**

*К К К к к к Кк Кк Кк кёк кюкюреди гёбелекке*

*Келдинг эсе – хош келдинг, чакъырылмагъанлай бош кединг.*

*Кеси кюлкюлюк адамлагъа кюлюр.*

Нарт сёзле бла, айтыула бла шагъырей эте, магъаналарын, тюз джазылыуларын ачыкълау, къангада, дефтерледе джаздырыу.

**Джангы дерсни ангылатыу:**

Ачыкъ харифлени тюз джазылыу джорукъларын айыргъандан сора, тунакы тауушла бла харифлеге кёчедиле. Тунакыладан 1-чи классда да алгъандыла билим, аланы къалай айтылыуларындан хапарлыдыла.

Китабны бетлеринде ишлени тинте, тунакы тауушланы къайтарадыла.

81-чи иш – устаз бла биргелей.

82-чи иш – 1-чи къауумгъа, 83-чю ишни 2-чи къауумгъа джораланады. Былайда къауумланы «сол джаны» неда «онг джаны» деб, бирлешдирирге болады. Къауумлагъа бир-бирлерине болушургъа керекди, бир оноуда бирлешиб «ишлерге» юретиу мардала бериледиле.

Ызы бла ишле башха-башха тинтиледиле.

**Бегитиу ишле.**

Таблицала бла ангылатыу (42-чи, 43 б.), дидактика карточкала бла ишлеу, джорукъну ачыкълау, китаб бла ишлеу.

85-чи иш – биргелей,

86-чы иш – биргелей.

**Керилиу минут.**  «Тепенаны» макъамына кёре, санланы къымылдатыу эмда ритмикасын айырыу.

**Энчи иш, энчи ишни тинтиу.**

87-чи иш.

**Дерсни тамамлау.**

**Т**еманы бегитиу – 88-чи иш – ауаздан.

Соруулагъа джууаб этиу:

– Къарачай тилде тунакы тауушла ненчадыла?

– Джумушакъ белги (ь) бла къаты белги (ъ) таууш белгилеймидиле?

ишге багъа салыу.

**Юй иш:** 89-чу иш.

*20-чы дерс.*

***Дерсни темасы****:* Зынгырдауукъ эмда сангырау тунакыла.

***Дерсни мураты:*** Зынгырдауукъ эмда сангырау тунакыладан билим бериу; адамлыкъны шартларын сингдириу.

***Дерсде окъуу керекле:*** «Тепенаны» макъамы, керекли таблицала, дидактика карточкала.

***Дерсни барыуу.***

**Сабийлени эслерин дерсге буруу:**

Саламлашыу, дерсге хазырланыу.

**Юйге берилгенни тинтиу:**

Ал дерсде билгенлерин къайтарыу, соруулагъа джууаб этиу, 89-чу ишни тинтиу.

**Хат тюзетиу эмда сёзлюк иш.**

*Гъ Гъ Гъ гъ гъ гъ Гъгъ Гъгъ*

*Дагъан тогъай чепкен месси къаптал танг*

*Ётюрюкню къуйругъу – бир тутум.*

*Джууукъдагъы – джууукъ, узакъдагъы – сууукъ.*

Нарт сёзле бла, айтыула бла шагъырей этиу, магъаналарын ачыкълау, эсде тутдуруу; къангада, дефтерледе джаздырыу.

**Джангы дерсни ангылатыу:**

Тунакыладан 1-чи классда да алгъандыла билим, аланы къалай айтылыуларындан хапарлыдыла. Экинчи классда зынгырдауукъла сангырау тунакыланы окъуйдула.Аланы къалай айтылгъанларындан хапар аладыла.

Бу ишни баджарыр ючюн, быллай сёзле бериледиле: бай – пай, дау – тау, джал – чал, зал – сал, гюл – кюл…

Зынгырдауукъла бла сангырауланы айыра, бу оюмгъа келедиле. Къуру дауурдан къуралгъан тунакыгъа *сангырау*, дауур бла ауаздан къуралгъаннга *зынгырдауукъ* *тунакы* дейдиле.

90-чы ишге къарау, оюм чыгъарыу. Ызы бла таблица бла ангылатыу (45-чи б.).

91-чи иш. дидактика карточкала бла ишлеу (сангыраугъа – С, зынгырдауукълагъа – З харфлени кёргюзте, сёзлени биргелей къауумлау, джорукъну ачыкълау эмда бегитиу.

**Керилиу минут.** «Тепенаны» макъамына кёре, санланы къымылдатыу эмда ритмикасын айырыу.

**Энчи иш, энчи ишни тинтиу.**

94-чи иш.

**Дерсни тамамлау.**

Теманы бегитиу, 95-чи ишни ауаздан тинтиу.

Ишге багъа салыу.

**Юй иш:** 95-чи иш.

*21-чы дерс.*

*Дерсни темасы:* Зынгырдауукъ эмда сангырау тунакыла.

***Дерсни мураты:*** адамлыкъны шартларын сингдириу.

***Дерсде окъуу керекле:*** «Тепенаны» макъамы, керекли таблицала, дидактика карточкала.

***Дерсни барыуу.***

**Сабийлени эслерин дерсге буруу:**

Саламлашыу, дерсге хазырланыу.

**Юйге берилгенни тинтиу:**

Ал дерсде билгенлерин къайтарыу, соруулагъа джууаб этиу.

**Хат тюзетиу эмда сёзлюк иш.**

Нарт сёзле бла, айтыула бла шагъырей этиу, къангада, дефтерледе джаздырыу.

*С С С с с с Сс Сс Сс са-бий суу сау-лукъ*

*Сюйген адамынг – кёзюнгден айтыр, сюймеген адамынг – ызынгдан айтыр.*

**Соруу джомакъланы сюзюу**. (Билячаларын ачыкълау эмда джазыу).

Дунияда эм акъ не затды? *(Къар).* Хар тилде ким сёлешеди? *Къая къызы*). Дунияда тойгъаны джарашхан неди? *(Къой).* Кеси тенгли къоргъашынны не зат кёлтюреди? (*Къумурсха)*. Дунияда эм таза не затды? *(Суу)*. Мал джердеми кёбдю, суудамы кёбдю? *(Сууда).* Дунияда ёлмеген не затды? *(Тюз сёз).*

**Джангы дерсни ангылатыу:**

Таблица бла джангы дерсни ангылатыу (46-чы бетде),

дидактика карточкала бла ишлеу (зынгырдауукъланы сангырау нёгерлерин кёргюзтюу), джорукъну бегитиу, китаб бла ишлеу:

92-чи иш. – устаз бла биргелей.

93-чю иш – устаз бла биргелей.

**Керилиу минут.** «Тепенаны» макъамына кёре, санланы къымылдатыу эмда ритмикасын айырыу.

**Энчи иш, энчи ишни тинтиу.**

94-чю иш.

**Бегитиу ишле.**

96чы иш – ауаздан.

**Фонетика айырыу** (ауаздан).

***Чычханчыкъдан*** – /чыч-хан-чыкъ-да́н/ – 4 бёлюм, басым 4-чю бёлюмге тюшеди, 12 таууш, 12 хариф, 8 тунакы, 4 ачыкъ таууш;

/ч/ – тунакы, сангырау, нёгерли – /дж-ч/;

/ы/ – ачыкъ, къаты;

/ч/ – тунакы, сангырау, нёгерли – /дж-ч/;

/х/ – тунакы, сангырау, нёгерли - /х-гъ/;

/а/ – ачыкъ, къаты;

/н/ – тунакы, зынгырдауукъ;

/ч/ – тунакы, сангырау, нёгерли – /дж-ч/;

/ы/ – ачыкъ, къаты;

/къ/ – тунакы, сангырау;

/д/ – тунакы, зынгырдауукъ, нёгерли - /д-т/;

/а/ – ачыкъ, къаты;

/н/ – тунакы, зынгырдауукъ.

**Дерсни тамамлау,** теманы бегитиу, соруулагъа джууаб этиу, ишге багъа салыу.

– Бу нарт сёзню къалай ангылайсыз? *«Кюч билимдеди, билим да кючдеди»*

**Юй иш:** 95-чи ишни– джазаргъа**,** 97-чи ишни(*«карандаш»* сёзге фонетика айырыу этерге).

*22-чы дерс.*

***Дерсни темасы: Кёчюрюу****.* Къаты (ъ) эмда джумушакъ (ь) белгилени джюрютюлюулери.

***Дерсни мураты:*** адамлыкъны шартларын сингдириу.

***Дерсде окъуу керекле:*** керекли таблицала, дидактика карточкала.

***Дерсни барыуу.***

**Сабийлени эслерин дерсге буруу:**

Саламлашыу, дерсге хазырланыу.

**Юйге берилгенни тинтиу:**

Ал дерсде билгенлерин къайтарыу, соруулагъа джууаб этиу.

95-чи ишни– сангырау тунакыланы тюблерин къалай тартханларын тинтиу**,** 97-чи ишни(*«карандаш»* сёзню фонетика айырыуун ачыкълау).

***Карандаш*** – /ка-ран-даш́/ – 3 бёлюм, басым 3-чю бёлюмге тюшеди; 8 хариф, 5 тунакы таууш, 3 ачыкъ таууш;

/к/ – тунакы, сангырау таууш; нёгерли /г-к/

/а/ – ачыкъ, къаты таууш;

/р/ – тунакы, зынгырдауукъ;

/а/ – ачыкъ, къаты таууш;

/н/ – тунакы, зынгырдауукъ;

/д/ – тунакы, зынгырдауукъ, нёгерли /д-т/;

/а/ – ачыкъ, къаты таууш;

/ш/– тунакы, сангырау таууш; нёгерли /ж-ш/.

**Кёчюрюу.**

(99-чу иш) – Кёчюрюб, нёгерли зынгырдауукъланы тюблерин тартыргъа. Ишни «Къартланы сёзлери – нарт» деген нарт сёзле бла бошатыргъа.

**Джангы дерсни ангылатыу:**

Джумушакъ белги (ь) бла къаты белги (ъ) таууш белгилемегенлерин, башха тилледен кирген сёзледе тюбегенлерин

таблица бла (49-чу б.) ангылатыу, дидактика карточкала бла (Ъ бла Ь) ишлеу, джорукъну бегитиу.

100-чю иш – устаз бла биргелей;

101-чи иш – устаз бла биргелей;

Сёзню тюрлендирген кёзюуде аны ахырында джумушакъ белги (Ь) джазылмагъанын чертиу (50-чю бетдеги таблицагъа кёре).

**Энчи иш, энчи ишни тинтиу.**

102-чи иш. (Устаз бла биргелей биринчи ауаздан тинтиледи).

**Дерсни тамамлау,** теманы бегитиу, соруулагъа джууаб этиу, ишге багъа салыу.

– Сёзню тюрлендирген кёзюуде аны ахырында джумушакъ белги (ь) джазыламыды?

– Джумушакъ белги (ь) бла къаты белги (ъ) таууш белгилеймидиле? Къайсы сёзледе тюбейдиле ала?

**Юй иш:** 103-чю иш.

*23-чю дерс.*

***Дерсни темасы****:* Дж, гъ, къ, нг тунакыланы джюрютюлюулери

***Дерсни мураты:*** Дж, гъ, къ, нг тунакыланы джюрютюлюулерин билдириу; адамлыкъны шартларын сингдириу.

***Дерсде окъуу керекле:*** сёзлени ачыкълагъан суратчыкъла, керекли таблицала, дидактика карточкала.

***Дерсни барыуу.***

**Сабийлени эслерин дерсге буруу:**

Саламлашыу, дерсге хазырланыу.

**Юйге берилгенни тинтиу:**

Ал дерсде билгенлерин къайтарыу, соруулагъа джууаб этиу:

– Сёзню тюрлендирген кёзюуде аны ахырында джумушакъ белги (ь) джазыламыды?

– Джумушакъ белги (ь) бла къаты белги (ъ) таууш белгилеймидиле? Къайсы сёзледе тюбейдиле ала?

103-чю ишни тинтиу.

**Хат тюзетиу эмда сёзлюк иш.**

*Дж дж Дждж Гъ гъ Гъгъ Къ къ Къкъ Нг нг Нгнг*

*Тенг бола эсенг – тенг бол, тенг болмай эсенг – кенг бол.*

*Джаншакъ джууаб излемез.*

*Къайгъычы къайгъыгъа тюбер.*

Нарт сёзле бла, айтыула бла шагъырей этиу; шагъырей этген заманда тюблери тартылгъан харифлени тюз айтыргъа, нарт сёзлени магъаналарын ачыкълай, эсде къалыр мадарла этиу, аланы къангада, дефтерледе джаздырыу.

**Джангы дерсни ангылатыу:**

Сёзлюк ишге таяна, джангы джорукъну таблицала бла (50-чю бетде №2) ангылатыу.

Дидактика карточкала бла ишлеу (тауушла къайсы белгиледен къуралгъанларын бегитирге боллукъду, сёз ючюн, К, Гъ, Ъ, Д, Ж, Н, Г карточкаланы хайырландыра).

Джорукъну бегитиу, китаб бла ишлеу:

104-чю иш – устаз бла биргелей.

105-чи иш – биргелей. (*Устаз, сёзлени магъаналарын ачыкълау муратда, суратла бла хайырланады).*

**Керилиу минут.**

**Элберлени ачыкълау***:* (билячаларын джаза, къ, дж, нг, гъ харифлени тюблерин тартдыра, тюз айтдыра, сёзлюклерин чемерлендириу иш ол халда барады).

Башы – таш,

Тюбю – таш,

Ортасында – баш. (*Таш макъа).*

Бурунчугъу – миз кибик,

Къуйрукъчугъу – тюз кибик. (*Ургъуй)*.

Бир тёбеде – минг къарнаш. (*Къумурсхала*).

Ханс ичинде джашаучу,

Ишлемейин ашаучу. (*Каска*).

Джыз-джыз джыз этер,

Къарангы юйде къумач согъуб,

Бал этер. *(Бал чибин).*

Ийнесиз-халысыз хар этген. (*Ау гыбы).*

Бир кишичик сыртдан аууб бара. (*Къамыжакъ).*

**Энчи иш, энчи ишни тинтиу.**

107-чи иш.

**Дерсни тамамлау,** теманы бегитиу, соруулагъа джууаб этиу, ишге багъа салыу.

– Къалай къураладыла къарачай тилни энчи тауушлары?

/Къ/? /Гъ/? /Нг/? /Дж/?

Ненча хариф, ненча таууш барды бу сёзледе – тенг, топуракъ, артмакъ, дыгъылен?..

**Юй иш:**106-чы иш.

*24-чю дерс.*

***Дерсни темасы****:* Дж, гъ, къ, нг тунакыланы джюрютюлюулери. ***Юретиу изложение****.*

***Дерсни мураты:*** Дж, гъ, къ, нг тунакыланы джюрютюлюулерин бегитиу, тёгерекдеги болумдан сезимлерин айтдырыргъа тырмашдырыу; адамлыкъны шартларын сингдириу.

***Дерсде окъуу керекле:*** сёзлени ачыкълагъан суратчыкъла, керекли таблицала, дидактика карточкала.

***Дерсни барыуу.***

**Сабийлени эслерин дерсге буруу:**

Саламлашыу, дерсге хазырланыу.

**Юйге берилгенни тинтиу:**

Ал дерсде билгенлерин къайтарыу, соруулагъа джууаб этиу:

– Къалай къураладыла къарачай тилни энчи тауушлары?

/Къ/? /Гъ/? /Нг/? /Дж/?

106-чы ишни тинтиу.

**Изложение джазаргъа юретиу**.

– Къанатлыла, сууукъ келе тебресе, не этедиле?

– Къачан болады ол?

– Болгъан къанатлы да учамыды джылы джерлеге?

– Кеси джерлерибизде къалгъан къанатлыла уа къалай хазырланадыла къышха?

– Кийик джаныуарла уа къалай хазырланадыла къышха?

– Къоян бла тюлкю не этедиле ъкышха джууукъ?

– Айю къалай ашырады къышын?

– Айюню уясына къарачайча не дейдиле? *(Кюрке).*

Ушакъдан сора, 108 –чи ишни ачдырыб, *«Къышха хазырланыу»* деген текстни джаздырыу.

**Элберле:**

Къолсуз, балтасыз юй ишлер. (*Къанатлы*).

Сырты – къазандан къара,

Баууру – къардан акъ. (*Къарылгъач*).

Боз бугъа боюнлу,

Темир сюек аякълы,

Пелиуан билекли,

Къаплан-аслан джюрекли. *(Айю).*

**Керилиу минут*.***

Джел урады бетиме,

Чайкъалалла терекле.

Солуу керек билекге,

Солуу керек кёзлеге.

Джаза-джаза, джаза-джаза

Арыдыла бармакъла.

Къысыб-ачыб, къысыб-ачыб,

Кюч алайыкъ джазаргъа.

**Джангы дерсни бегитиу ишле.**

109-чу иш – устаз бла биргелей, къарачай тилни энчи тауушларын эсге тюшюрюу, окъугъан сёзледе айтдырыу.

110-чу иш – устаз бла биргелей, биреулен – къангада – дж, нг, гъ, къ тунакылары болгъан сёзлени айырыб джаздырыу.

**Юретиу изложение.**

111-чи иш.

Устаз текстге соруула бериб, ауаздан соруууна джууаб табса, аны дефтерлеге, устаз айтдыра, джазадыла. Устаз кеси неда бир иги окъугъан сабийни къангада джаздырыргъа боллукъду.

1. Окъуу, ангылашынмагъан сёзлени тинтиу.
2. Нени юсюнденди бу хапар? (Къачда не тюрлениуле дунияда).
3. Ат атайыкъ текстге. (Къачда).
4. Къачда биринчи тюрлениуле къайсладыла? Биринчи не болады? (Къач сууукъла келдиле.)
5. Терекле бла не болады?
6. Элчилени къаллай ишлери барды къачда?
7. Чалкъычыла неге джарадыла?
8. Дагъыда къаллай тюрлениуле бардыла?

Къачда.

**Дерсни тамамлау:**

Теманы бегитиу, соруулагъа джууаб этиу, ишге багъа салыу.

**Нарт сёзлени эсге тюшюрюу**:

Адеб базарда … (*сатылмаз*).

Нёгерсизни джолу … (*къыйын*).

Эл сайын бир ёгюзюнг болгъандан эсе, … (*эл сайын бир тенгинг болсун)*.

Кимни иш экилиди? (*Эринчекни иши – экили*.)

Къушну баласы уясында не кёрсе, …(*учханында аны этер*).

113-чю иш – азбар этдириу, /къ/ тауушну къалай айтханларына эс бёлюу.

**Юй иш:**

112-чи иш.

*25-чи дерс.*

***Дерсни темасы:*** Тунакыланы сёзледе тюз джазылыулары.*Байламлы тил ёсдюрюу иш.*

***Дерсни мураты:*** Тунакыланы сёзледе тюз джазылыуларын ачыкълау;  **б**айламлы тилни ёсдюрюу;адамлыкъны шартларын сингдириу.

***Дерсде окъуу керекле:*** керекли таблицала, дидактика карточкала.

***Дерсни барыуу.***

**Сабийлени эслерин дерсге буруу:**

Саламлашыу, дерсге хазырланыу.

**Юйге берилгенни тинтиу:**

Ал дерсде билгенлерин къайтарыу, соруулагъа джууаб этиу.

112-чи иш.

**Хат тюзетиу эмда сёзлюк иш.**

*Д Д Д д д д Дд Дд Дд дуния – дунияда дауур - дауурлу*

*Дунияда таш къаты, ташдан да акъылы болгъан баш къаты.*

*Дауурлу юйде къазан къайнамаз.*

Нарт сёзле бла, айтыула бла шагъырей этиу, къангада, дефтерледе джаздырыу.

**Джангы дерсни ангылатыу:**

Къарачай тилде сёзню ахырында /б/ таууш /п/-ча эшитилсе да, тюрленмей, б джазылады деген оюмгъа, сёзлени сюзюб, сабийле кеслерича келирге мадар табаргъа быллай юлгю бла ишлерге боллукъду.

– Биринчи столбикдеги сёзледе ахырында не джазылады? (Б). Не эшитиледи? (П).

|  |  |
| --- | --- |
| то**б** – /топ/ | тобум – /тобум/ |
| кита**б** – /китап/ | китабым – /китабым/ |
| къа**б** – /къап/ | къабым – /къабым/ |
| са**б** – /сап/ | сабым – /сабым/ |
| джа**б** – /джап/ | джабады – /джабады/ |
| ке**б** – /кеп/ | кеби – /кеби/ |
| чё**б** – /чёп/ | чёбю – /чёбю/ |
| къо**б** – /къоп/ | къобады – /къобады/ |

Экинчидеги столбикдеги сёзледе 1-чи столбикдеги сёзню магъанасы турамыды? (Турады, ол бир затды – тобду).

2-чи столбикде къалай эшитиледи **Б** хариф? (Аламат эшитиледи – Б-ча эшитиледи.)

Столбикдеги сёзлени устаз бла биргелей бирем-бирем дефтерлеге джаздырыу.

Таблицала №1 бла (55-чи б.) джорукъну ачыкълау, дидактика карточкала бла ишлеу, джорукъну бегитиу, китаб бла ишлеу.

118-чи иш. – устазны болушлугъу бла ауаздан.

**Байламлы тил ёсдюрюу иш.**

Ишни былай бардырыргъа боллукъду. Къангада неда экранда айтымла джазылыб турадыла. Байламлы текст къураб, анга ат атаб, хапар магъана джанындан бир-бири ызындан байланыб келген айтымладан къуралгъанын айырыу.

…

*Бир-бирчигин тюртюб, иссиледиле, бокъладыла суучукъну. Алай а не кёб ичселе да, тауусулмады кёзлеучюк. Бир талай къозу, келиб, талада кёзлеучюкню сууун ичдиле. Бу кёзлеучюкню Мусса джарашдыргъан эди. Джер тюбюнден кеси кесчигин тебериб, сюзюлюб, келиб турады суучукъ. Аны ючюн адамла уллу бюсюреу этедиле Муссагъа.*

– Нени юсюнден барады хапар? Джукъ ангыладыгъызмы? Болушайым. Хапарыбыз кёзлеучюкню юсюнден барады. Неге айтадыла кёзлеу деб? (Джерден кеси аллына чыкъгъан кирсиз суучукъгъа).

– Къалай атайыкъ хапарыбыны атына? *(Кёзлеучюк).*

– Не болду кёзлеуню къатында? (*Бир талай къозу, келиб, талада кёзлеучюкню сууун ичдиле.)*

– Суу ичгенден сора уа не болду? *(Бир-бирчигин тюртюб, иссиледиле, бокъладыла суучукъну.)*

– Бу айтым къайсы айтымгъа келишеди магъанасы бла? (*Алай а не кёб ичселе да, тауусулмады кёзлеучюк.)*

– Нек тауусулмады кёзлеучюк? *( Джер тюбюнден кеси кесчигин тебериб, сюзюлюб, келиб турады суучукъ.)*

– Аладан сора къайсы айтымла бир-бири бла байланыб келедиле? (*Бу кёзлеучюкню Мусса джарашдыргъан эди.)*

– Хапарыбызны къайсы айтым бла бошайыкъ? *(Аны ючюн адамла уллу бюсюреу этедиле Муссагъа.)*

**Кёзлеучюк.**

Бир талай къозу, келиб, талада кёзлеучюкню сууун ичдиле. Бир-бирчигин тюртю**б**, иссиледиле, бокъладыла суучукъну. Алай а не кё**б** ичселе да, тауусулмады кёзлеучюк.

Джер тюбюнден кеси кесчигин тебери**б**, сюзюлю**б**, кели**б** турады суучукъ. Бу кёзлеучюкню Мусса джарашдыргъан эди. Аны ючюн адамла уллу бюсюреу этедиле Муссагъа.

**Дерсни тамамлау.** Теманы бегитиу, соруулагъа джууаб этиу:

– Биз бюгюн къаллай джорукъну билдик? (*Къарачай тилде сёзню ахырында /б/ таууш /п/-ча эшитилсе да, тюрленмей, б джазылады*).

– Бусагъатда джазгъан текстибизде къайсы сёзледе эслейбиз ол джорукъгъа бойсунуб джазылгъан сёзлени? Аланы табыб, тюблерин тартыгъыз. (*Текстде сёзлени табыу, тюблерин тартыу*).

Ишге багъа салыу.

**Юй иш:** 118-чи иш.

*26-чы дерс.*

***Дерсни темасы****:* Тунакыланы сёзледе тюз джазылыулары. *Байламлы тилни ёсдюрюу.*

***Дерсни мураты:*** Тунакыланы сёзледе тюз джазылыуларыны юсюнден билим бериу; адамлыкъны шартларын сингдириу.

***Дерсде окъуу керекле:*** керекли таблицала, дидактика карточкала.

***Дерсни барыуу.***

**Сабийлени эслерин дерсге буруу:**

Саламлашыу, дерсге хазырланыу.

**Юйге берилгенни тинтиу:**

Ал дерсде къаллай джорукъну билдик? (*Къарачай тилде сёзню ахырында /б/ таууш /п/-ча эшитилсе да, тюрленмей, б джазылады*).

118-чи ишни тинтиу.

**Хат тюзетиу эмда сёзлюк иш.**

Б Б Б б б б Бб Бб Бб болджал бёрю биреу

*Болджал ишни бёрю ашар.*

*Биреуню сынама да, кесинги сына.*

*Биреуню хычынындан кесинги туз бла гырджынынг ашхы.*

Нарт сёзле бла, айтыула бла шагъырей этиу, къангада, дефтерледе джаздырыу.

**Джангы дерсни ангылатыу:**

Джангы дерсни ангылатыр ючюн, сёзледе Т харифни джазылыуун тинтерге боллукъду.

– Тох**т**а – Т харифни тюбюн тартыгъыз. Къайсы харифден сора джазылады? (Х харифден сора).

– КъаП**т**ал, шаП**т**ал, уС**т**аз, баС**т**а, соХ**т**а, киШ**т**ик – бу сёзледе да, башындагъы сёздеча, Т харифни тюбюн тартдыра, аллында къайсы тунакы (п, с, х, ш) болгъанын айтдыра, джорукъну магъанасын чыгъарыргъа.

Таблицала №2 бла (*55-чи б.)* ангылатыу, дидактика карточкала бла ишлеу.

116-чы иш. – «Сынджар» амал бла ишни тындырыу.

**Байламлы тилни ёсдюрюу.**

Берилген текстден хапарны темасына келишмеген айтымланы къоратыб, байламлы хапарчыкъ къураб джазыу.

*Мени джуртумда мийик сыртла, къаяла бардыла. Элчиле малларына аш саладыла. Джашил чегетле, шоркъа суула кёзюнгю алдайдыла. Тау элледе къарнаш миллетле джашайдыла. Дангыл тюзле, шахарла! Къалай ариуду мени джуртум!*

**Устаз:**

– Бу текстде автор не айтыргъа излейди? Баш магъанасы неди? Туугъан джуртун суратлагъан къайсы айтымладыла? (*1-чи, 3-чю, 5-чи, 6-чы айтымладыла).*

– Текстде 2-чи, 4-чю айтымлада айтылгъан аны баш магъанасына келишемиди? (*Келишмейди, аны баш магъанасын ачыкъларгъа болушмайды*).

– Байламлы текст этер ючюн, не этерге керекди? (Ол эки айтымны къоратыргъа).

– Аланы къоратыб, къуралгъан хапарчыкъгъа не ат берирге керекди? (*Туугъан джуртум*).

Ол атны атаб, хапарчыкъны джазадыла.

*Туугъан джуртум.*

*Мени джуртумда мийик сыртла, къаяла бардыла. Джашил чегетле, шоркъа суула кёзюнгю алдайдыла. Дангыл тюзле, шахарла! Къалай ариуду мени джуртум!*

**Элбер.**

(Ауаздан ишлейдиле, билмеген сёзлерини магъаналарын сёз бламы, слайд-сурат кёргюзтюбмю, ачыкълайдыла, билячаларын билгенлеге къангада джаздыртыу).

– Келгинчи сакълайдыла, келсе, къачадыла. (*Джангур)*.

– Къолу джокъ, аягъы джокъ, джетген джерин бокълар. *(Ырхы).*

– Кёк кюкюрер, кёкен джашнар, хам-хам отлар. (*Джангур,* *кырдык, мал).*

– Бир тауугъум барды да, ол къангкъылдаса, джер титирейди. (*Кёк кюкюреген*).

**Дерсни тамамлау.** Теманы бегитиу, соруулагъа джууаб этиу.

– Биз бюгюн къаллай джорукъну билдик? (Къарачай тилде сёзню тамырында п, с, х, ш харифледен сора /д/ эшитилсе да, **т** джазылады. Сёз ючюн: къап**т**ал, ус**т**аз, мах**т**ау, киш**т**ик.

Ишге багъа салыу.

**Юй иш:** 120-чы иш.

*27-чи дерс.*

***Дерсни темасы****:* Тунакыланы сёзледе тюз джазылыулары

***Дерсни мураты:*** эки ***ч*** бир джерде келселе, аланы алышыннган джорукъну чертиу,адамлыкъны шартларын сингдириу.

***Дерсде окъуу керекле:*** керекли таблицала, дидактика карточкала.

***Дерсни барыуу.***

**Сабийлени эслерин дерсге буруу:**

Саламлашыу, дерсге хазырланыу.

**Юйге берилгенни тинтиу:**

Ал дерсде билгенлерин къайтарыу, соруулагъа джууаб этиу,

120-чы иш-ни тинтиу.

**Хат тюзетиу эмда сёзлюк иш.**

Ч Ч Ч ч ч ч Чч Чч Чч чу чо чи ча чомарт

*Бир-бирин башын чача,*

*Бир-биринден къача. (Къочхарла).*

*Чыкъ къуругъунчу – чалкъы чал, джангур джаугъунчу – дырын джый.*

Нарт сёзле бла, айтыула бла шагъырей этиу, къангада, дефтерледе джаздырыу.

Джангы дерсни ангылатыу:

Ишни былай башларгъа боллукъду.

Къарылгъа**ч + чыкъ =** къарылгъа**шч**ыкъ

Къурма**ч** + **ч**ыкъ = къурма**шч**ыкъ…

Бу эки юлгюден сора сабийлени кеслерине сорургъа боллукъду не мизамда джазылгъанын, джорукъну кеслери къурашдырырча, ишни алай бардырыргъа керекди…

Тутхуч +чукъ = ? (тутхушчукъ)

Къалач + чыкъ = ? (къалашчыкъ)…

Таблицала бла (56-чы б.) ангылатыу, дидактика карточкала бла ишлеу, джорукъну бегитиу.

**Энчи иш, энчи ишни тинтиу.** (Берилген юлгюдеча, сёзлени тюрлендириб, биринчи сёзде **ч** экинчи сёзде **ш**-гъа алышыннганын тюбюн тартыб эсгерте, ишни бегитиу).

Чёгю**ч** – чёгю**ш**чюк,

Агъач –

Кёрмюч –

Такъгъыч –

Дюккюч –

Кергич –

Бокълаууч –

Къалач –

**Керилиу минут.**

**Энчи творчество иш.** Нарт сёзлеге керекли сёзлени салыб джазаргъа. Керекли сёзлени болушлукъгъа къангагъа джазаргъа керекди.

Адеб базарда … (*сатылмаз*).

Нёгерсизни джолу … (*къыйын*).

Эл сайын бир ёгюзюнг болгъандан эсе, … (*эл сайын бир тенгинг болсун)*.

Кимни иши экилиди? (*Эринчекни иши – экили*.)

Къушну баласы уясында не кёрсе, …(*учханында аны этер*).

**Къайтарыу ишле.**

– Тамыр сёзню ахырында **п**-мы, **б-**мы джазылады?

– Сёзню тамырында **п, с, х, ш** харифледен сора не джазылады?

– **Ч**-гъа бошалгъан сёзге **ч**-гъа башланнган аффикс къошулса, биринчи ч къаллай тауушха бурулады? Аны джазылгъаны къалайды?

– Сёзню тамырында эки тунакы бир джерге тюшселе, ала къалай джазыладыла?

**Дерсни тамамлау.**

Ишге багъа салыу.

**Юй иш:**

*28-чи дерс.*

***Дерсни темасы****:* Бёлюм. ***Кёчюрюу.***

***Дерсни мураты:*** адамлыкъны шартларын сингдириу.

***Дерсде окъуу керекле:*** керекли таблицала, дидактика карточкала.

***Дерсни барыуу.***

**Сабийлени эслерин дерсге буруу:**

Саламлашыу, дерсге хазырланыу.

**Кёчюрюу.**

*Джоллары болмады.*

*Къанатлыла джылы джерлеге уч…ан кёзю…де уучу уугъа чыкъгъанды. Ол кёлню джагъасында ки…ик бабушланы марла… тургъанды. Бир кесекден тюлкюню кёргенди. Тюлкю сюркели… бабушлагъа джу…укълашханды. Къанатлыла аны эслегендиле да, кёлге терен кири…, учу… кетгендиле.*

*У…чугъа да, тюлкюге да джукъ да джокъ!*

1. Точкаланы орнуна керекли харифлени джаз.
2. Бу сёзде ненча таууш, ненча хариф барды?

Къанатлыла - / къанатлыла /, □ таууш, □ хариф.

**Джангы дерсни ангылатыу:**

Таблицала бла джорукъну (*58-чи б.)* окъутуу, джорукъну бегитир мурат бла, китабны бетлеринде ишлени тындырыу.

*Суу, къамыжакъ, джюджек, тауукъ* – сёзлени магъаналарын ачыкълау, бёлюмлеге бёлюу. (*Суу, къа-мы-жакъ, джю-джек, та-уукъ*).

123-чю иш – устазны болушлугъу бла тындырыу.

Таблицала бла джорукъланы (*60-чы б.)* окъутуу.

124-чю иш. (*Ауаздан)*.

**Энчи иш, энчи ишни тинтиу.** *(Энчи ишлерге берирден алгъа устаз бирер-экишер айтымны хар вариант бла айырыб болушады).*

121-чи иш – 1 вариантха

122-чи иш – 2 вариантха.

**Дерсни тамамлау. С**оруулагъа джууаб этиу:

–Джангыз харифден къуралгъан бёлюмню тизгинде кесин къояргъа боламыды?

– Джангыз харифден къуралгъан бёлюмню тизгинден тизгиннге кёчюрюрге боламыды?

– Сёзню ортасында бир джерде келген тунакыланы къалай кёчюребиз? *(Джоп-пу, къып-па*).

– Сёзде ненча бёлюм болады? (*Ненча ачыкъ хариф болса, анча бёлюм болады).*

Ишге багъа салыу.

**Юй иш:** 127-чы иш.

*29-чу дерс.*

***Дерсни темасы****:* Къурамларында къысха **у** бла къысха **и** болгъан сёзлени кёчюрюу. ***Эсгертиу кёчюрюу.***

***Дерсни мураты:*** Къурамларында къысха **у** бла къысха **и** болгъан сёзлени кёчюрюу джорукълары бла танышдырыу, адамлыкъны шартларын сингдириу.

***Дерсде окъуу керекле:*** керекли таблицала, дидактика карточкала.

***Дерсни барыуу.***

**Сабийлени эслерин дерсге буруу:**

Саламлашыу, дерсге хазырланыу.

**Юйге берилгенни тинтиу:**

Ал дерсде билгенлерин къайтарыу, соруулагъа джууаб этиу, 127-чы ишни тинтиу.

**Хат тюзетиу эмда сёзлюк иш.**

*Ы Ы Ы ы ы ы ь ь ь ъ ъ ъ ыр-хы ыр-гъакъ ы-йыкъ*

*Ха-йыр джа-йылт-макъ хой-нух*

***Джылны чакълары****: джаз, джай, къач, къыш.*

***Ыйыкъда кюнлени атлары****: б*аш кюн *(понедельник),* гюрге кюн *(вторник),* барас кюн *(среда)*, орта кюн *(четверг*), байрым кюн *(пятница*), шабат кюн *(суббота)*, ыйых кюн *(воскресенье).*

Нарт сёз бла, ыйыкъда кюнлени атлары бла шагъырей этиу, къангада, дефтерледе джаздырыу.

**Джангы дерсни ангылатыу:**

Сёзлени кёчюрюу джорукъларын тамамлай, 61-чи бетде таблица бла ишлеу, джорукъну окъутуу, тинтиу, «джумушакъ белги, кёчюрюу джорукъгъа кёре, аллында келген тунакы харифден айырылмагъанын» бегитиу. Сёз ючюн: пись-мо, боль-ни-ца, портфель, паль-то…

**Элбер:**

Эринмей биргенге джюрютесе,

Билиминги ичинде элтесе. (*Портфель*).

62-чи бетде таблицаны джоругъун окъутуу: ***Къысха у бла къысха й бёлюмню ахырында ачыкъладан сора келселе, кёчюрген заманда ачыкъладан айырмай джазылады: къой-ла, бау-ла..***

129-чу иш – устаз бла биргелей.

62-чи бетде 2-чи таблицада джорукъгъа кёре: ***Къысха у бла къысха й ачыкъ бла башланнган бёлюмню аллында келселе, былай кёчюрюледиле: ха-уа, бе-ре-йик, бы-йыл…*** Бу джорукъну бегитиу:

130-чу иш – сынджыр амал бла биргелей 2 тизгинин тинтедиле, къалгъан 2 тизгинин энчи ишге джораланады.

**Энчи ишни тинтиу.**

*(Иш-ле-йик, ха-уа, джай-лыкъ, хой-нух, тау-ла, са-ла-йыкъ, къа-рай-ды, бо-шай-ды, ми-йик, ки-йик, су-уукъ, та-уукъ, туу-дукъ, бай-лыкъ, къы-йыр, ой-на, къай-макъ, ха-йыр, джа-йылт-макъ).*

**Эсгертиу кёчюрюу иш.** *(Окъугъан орфограммаларын тюблерин тарта, джаздырыу).*

**Элбер:**

Данг-дунг эте беземе,

Элни сафха тиземе. (*Да-уур-баз)*.

Бир атым барды да,

Анга джюкленмеген кир джокъду. (Бокъла-ууч).

Бир итим барды да,

Къабса – къарышыб къалады. (Тюй-ре-уюч).

**Дерсни тамамлау.**

Теманы бегитиу, соруулагъа джууаб этиу:

– Бёлюм деб неге айтабыз?

– Сёзде ненча бёлюм болгъанын къалай билебиз?

– Сёзле бир тизгинден бир тизгиннге къалай кёчюрюледиле?

Ишге багъа салыу.

**Юй иш:** 131-чи иш.

*30-чу дерс.*

***Дерсни темасы****:* ***Сынау диктант****.* Басым.

***Дерсни мураты:*** орфография джанындан билимлерин сюзюу,басымны салыныу джорукълары бла шагъырей этиу,адамлыкъны шартларын сингдириу.

***Дерсде окъуу керекле:*** керекли таблицала, дидактика карточкала.

***Дерсни барыуу.***

**Сабийлени эслерин дерсге буруу:**

Саламлашыу, дерсге хазырланыу.

**Сынау диктант.** Тюблери тартылгъан сёзлени магъаналарын, джазылыуларын тинтиб, ишни аллы бла ангылатыргъа.

*Терекле.*

*Табигъатны сакълауда тереклени хайырлары уллуду. Аланы тамырлары джерге мылылыкъны сакъларгъа болушадыла, чапыракълары салкъынлыкъ этедиле. Джай да, къыш да терекле джаныуарлагъа ышыкъ боладыла, къурт-къумурсхагъа ашау бередиле.*

1. Окъугъан орфограммаланы тюблерин сызаргъа.

**Джангы дерсни ангылатыу:**

– Къарачай сёзледе басым (бир бёлюмню артыкъ бёлюб айтханынг) кёбюсюне сёзню ахырына тюшеди. Сёз ючюн:

132-чи иш – устаз тизгин-тизгин окъуйду, окъуучула аны ызы бла макъамына, басымны къайсы сёзге, къайсы бёлюмге салыннганын къайтара, назмуну кесгин окъуйдула.

– Къайсы сёзледе тюшмеди басым ахыр бёлюмге? (*Къычыра́ды, тийги́нчи*).

– Аллай сёзле тюбейдиле. Биринчи джорукъ басымны башха джерге кетгени буду:

Таблицала бла ангылатыу, джорукъну ачыкълау, бегитиу ишле:

– ***Къарачай тилде буйрукъ неда айланыу магъанада джюрюген сёзледе басым ал бёлюмге тюшеди: Му́с-са, А́й-шат, ба́р-ма, ке́л-ме…***

133-чю иш – устаз бла биргелей ауаздан тинтедиле.

134-чю иш – джаздырыу, басымны кёчгенине кёре, сёзню магъанасы къалай тюрленнгенин эсгертиу.

136-чю иш – ауаздан.

**Дерсни тамамлау.** Теманы бегитиу, соруулагъа джууаб этиу:

– Басым къалай джюрюйдю къарачай тилде?

Ишге багъа салыу.

**Юй иш:** 135-чи иш.

*31-чи дерс.*

***Дерсни темасы****:* Халатла бла ишлеу. Къарачай тилни алфавити

***Дерсни мураты:*** Халатланы тюзетиу, къарачай тилни алфавит бла танышдырыу; адамлыкъны шартларын сингдириу.

***Дерсде окъуу керекле:*** керекли таблицала, дидактика карточкала.

***Дерсни барыуу.***

**Сабийлени эслерин дерсге буруу:**

Саламлашыу, дерсге хазырланыу.

**Халатла бла ишлеу.**

*Терекле.*

*Табигъатны сакълауда тереклени хайырлары уллуду. Аланы тамырлары джерге мылылыкъны сакъларгъа болушадыла, чапыракълары салкъынлыкъ этедиле. Джай да, къыш да терекле джаныуарлагъа ышыкъ боладыла, къурт-къумурсхагъа ашау бередиле.*

Окъугъан орфограммаланы къауумлаб, джорукъланы эслерине сала, айтдыра, тюблерин сызыб эсгертирге.

1. *Сакълауда, джаныуарлагъа, ашау –* къысха У-ну эки ачыкъны ортасы бла сёзню ахырында ачыкъладан сора джазылыуу.
2. *Терекле, тереклени, джерге, бередиле –* Э бла Е-ни сёзню аллында, ортасында, ахырында къалай джазылыулары.
3. *Уллуду – экиленнген тунакыланы джазылыулары.*

**Хат тюзетиу эмда сёзлюк иш.**

***У У У у у у Уу Уу Уу ур-гъуй***

*Урлаб бай болгъандан эсе, урламай джарлы бол.*

*Урламагъан – адам улу, урлагъан – харам гылыу.*

Нарт сёзле бла, айтыула бла шагъырей этиу, магъаналарын, джазылыуларын тинтиу, къангада, дефтерледе джаздырыу.

**Керилиу минут.**

**Джангы дерсни ангылатыу.**

– Бюгюн дерсде АЛФАВИТ-ни юсюнден сёлеширикбиз. Неди АЛФАВИТ? Неге керекди? АЛФАВИТ деб бир бири ызындан тизилген харифлеге айтадыла. АЛФАВИТ деген сёз башха тилден келген сёздю, урум (грек) тилден. Орусча АЛФАВИТ-ге АЗБУКА дейдиле. Бу эки сёз – АЛФАВИТ да, АЗБУКА да – харифлени бир-бири ызындан джорукъ бла таб тизилгенине айтылгъан сёздю.

Ачыгъыз китабларыгъызны 66-чы бетин.

– Ненча хариф барды къарачай алфавитде, санагъыз. (38).

– Къызыл боялгъанла – ачыкъ харифледиле. Ненчадыла ала? (10).

– Къайсыладыла ала? (А, Е, Ё, И, О, У, Ы, Э, Ю, Я).

– Кёк боялгъанла къаллай харифледиле, ким айтыр? Ненчадыла ала? (Кёк боялгъанла – тунакы харифледиле, ала 26-дыла).

Къайсыладыла ала? (Б, В, Г, Гъ, Д, Дж, Ж, З, Й, К, Къ, Л, М, Н, Нг, П, Р, С, Т, къысха У, Ф, Х, Ц, Ч, Ш, Щ – 26-дыла).

– Ачыкъ тауушла ненчадыла? (8).

– Къайсыладыла ала? (А, О, У, Ы, Э, И, Ё, Ю). Быланы устаз къарачай тилде джюрюгенлерича айтыргъа керекди, сёз ючюн: /Ё/-ню «ёгюз» деген сёздеча, /Ю/-ню «юй» деген сёздеча, /Э/-ни – «эрик» деген сёздеча.

– Къайсы харифле чыгъарадыла 2 таууш? (Ю бла Я.)

– Къачан чыгъарадыла ала 2 таууш?

1. – /Я/, ачыкъладан сора келсе, 2 таууш чыгъарады: аякъ – /айакъ/, къоян – /къойан/…
2. – Къаты ачыкъладан сора келсе, /Ю/ 2 тауушча эшитиледи, сёз ючюн: уюкъ – /уйукъ, чоюн – /чойун/…

– Ачыкъ тауушла къаллай къауумлагъа юлешинедиле? ( Къатыла бла джумушакъла).

– Ким айтыр, аланы къауумлаб? (Къаты ачыкъ тауушла – А, О, У, Ы, джумушакъ ачыкъ тауушла – Э, И, Ё, Ю. Хар къауум да тёртюшердиле.)

– Тунакы тауушла къаллай къауумлагъа юлешинедиле? (Зынгырдауукъла бла Сангыраула).

– Ким айтыр зынгырдауукъланы? (Б, В, Г, ГЪ, Д, ДЖ, Ж, З, Й, Л, М, Н, НГ, Р, къысха У – 15 зынгырдауукъ тунакы таууш).

– Сангырау тунакы тауушла къайсыладыла? (К, Къ, П, С, Т, Ф, Х, Ц, Ч, Ш, Щ – 11 сангырау тунакы таууш).

– 26 тунакы хариф бла 10 ачыкъ хариф, ненча боладыла была биргелей? (36 таууш чыгъаргъан хариф).

– Таууш чыгъармагъан харифле ненчадыла? Къайсыладыла ала? (Ъ – къаты белги бла Ь – джумушакъ белги).

– Нёгерли тунакыланы эсигизге тюшюрюгюз, къайсыладыла ала? (б-п, в-ф, г-к, гъ-х, д-т, дж-ч, з-с, ж-ш – къарачай тилде 8 пара барды, орусда 6 пара).

– Бёлюм деб, неге айтабыз?

– Басым деб, неге айтабыз?

– Алфавитни юсюнден быллай джырчыкъ барды. Анга макъам салыб джырларгъа керекди. Юйде хар биригиз бу назмучукъну джырчыкъ этиб келирсиз. Энди тынгылагъыз, ангыламагъан сёзлени сорурсуз.

А, Бэ, Вэ, Гэ, Гъэ, Дэ, Джэ,

Е, Ё, Жэ, Зэ, И бла Й,

Ка бла Къа, эЛь, эМ, эН, НГа –

Джууаб этме ананга!

О, Пэ, эР бла эС, Тэ, У –

Адеб-намыс – джорукъду!

Къысха У бла эФ, бла Ха –

«Салам!» – джолукъгъан къартха!

Цэ, Ча, Ша, Ща, Ъ (къаты белги) –

Джойма чыртда бетинги!

Ы бла Ь (джумушакъ белги) –

Айнытырса элинги!

Э, Ю, Я – бу харифле бла

АЛФАВИТ-ни билирсе,

Бу джорукъ бла келишсенг,

Дуния-аламгъа джетерсе!

**Бегитиу ишле**.

138-чи иш – устаз бла биргелей.

139-чу иш – биргелей, устазны болушлугъу бла.

**Энчи иш, энчи ишни тинтиу.**

**Дерсни тамамлау.**

АЛФАВИТ-ни джангыдан айтдырыу.

Ишге багъа салыу.

**Юй иш:** 140-чу иш.

*32-чи дерс.*

***Дерсни темасы:* *СЁЗ****.* Джазма тил бла сёлешиу тил.

***Дерсни мураты:*** адамлыкъны шартларын сингдириу.

***Дерсде окъуу керекле:*** керекли таблицала, дидактика карточкала.

***Дерсни барыуу.***

**Сабийлени эслерин дерсге буруу:**

Саламлашыу, дерсге хазырланыу.

**Юйге берилгенни тинтиу:**

Ал дерсде билгенлерин къайтарыу, соруулагъа джууаб этиу, 140-чу ишни тинтиу.

**Хат тюзетиу эмда сёзлюк иш.**

*Дж Дж Дж д д д Дж дж Дждж джа джо джу*

*Джол сормай, джолгъа чыкъма.*

*Джол табхынчы, джолдаш таб.*

Нарт сёзле бла, айтыула бла шагъырей этиу, магъаналарын ачыкълау, къангада, дефтерледе джаздырыу.

**Соруу джомакъланы тешиу.**

– Уясы болмагъан къайсы къанатлыды? (4, 25, 4, 25, 14).

(Билмеселе, билячасын айтыргъа боллукъду. – Ол арифметика ребусчукъда джашырылгъанды. Къайда излериксиз анга ачхышчыкъ?)

– Дунияда эм бай не затды? (7, 8, 22).

– Дунияда эм узун не затды? (7, 20, 16).

– Дунияда эм татлы не затды? (7, 25, 15, 25).

Билячаланы «ачхычы» алфавитдеди.

**Халатланы табыу.**

1) Мизам къалайда бузулгъанды? Тюзетигиз.

А Б В Г Д Е Ж З И К Л М Н О П…

2) Бир тизгинде халат барды, къайсыды ол?

Джол - /джол/ - 4 хариф, 4 таууш;

къанатлы - /къанатлы/ - 7 хариф, 7 таууш;

къаяла - /къайала/ - 5 хариф, 5 таууш;

чоюн - /чойун/ - 4 хариф, 5 таууш.

**Джангы дерсни ангылатыу:**

– *СЁЛЕШИУ ТИЛ* неди?

– Адамла бир-бирлери бла ушакъ этедиле, хапарла, джомакъла неда таурухла айтадыла, джырлайдыла. Алай этер ючюн а, ауузубуз бла тюрлю-тюрлю тауушланы айтыб, сёзле бла сёлешебиз. Сёзлени аууз бла айтыугъа *СЁЛЕШИУ ТИЛ* дейбиз.

Биз сёлешиу тилде нени болса да сорабыз, джууаб беребиз. Бир-биринден узакъда тургъан адамла телефон бла сёлешедиле. Кинода, радиода да сёлешиу тил бла хапар айтадыла.

Джерде джаны болгъан затладан къуру адамла селеше биледиле…

– *ДЖАЗМА ТИЛ* а неди?

– Бек эртделеде – Интернет да, телефон да болмагъан заманлада – узакъда тургъан адамла бир-бирлери бла селешалмагъандыла, не бир керекли хапарларын билдиралмагъандыла. Кеслери да билген билимлерин келлик тёлюлеге, энди тууарыкъ адамлагъа къояр муратлары болгъанды. Унутулуб къалмасын деб, ала билимлерин ташда керкиб, териледе, агъачлада кючлю бояула бла джазыб, алай къойгъандыла. Алай бла адамла харифлени къурагъандыла да, айтырыкъ сёзлерин харифле бла джазаргъа юреннгендиле.

Сёзлени харифле бла джазыугъа *ДЖАЗМА ТИЛ* дейбиз.

Китабланы, газетлени, журналланы джазма тилде басмалайдыла. Сохтала дефтерлерине харифле бла джазадыла. Компьютерде да джазма тил бла джазабыз. Джазма тил бек хайырлы тилди.

– Ачыгъыз Къарачай тилни 68-чи бетин. 1-чи таблицада не кёресиз? Эки тюрлю тизгин барды, къайсысы джазма тилге келишеди? Къайсысы сёлешиу тилге келишеди, къарайыкъ…

Таблицаны №1 тинтиу, ангылатыу, джорукъну

141-чи иш – устаз бла биргелей бегитиу.

Таблицаны №2 тинтиу, ангылатыу, джорукъну

142-чи иш бла бегитиу.

**Тил чемерликни байындырыу.**

143-чю иш – ауаздан устаз бла биргелей тинтедиле. Биргелей азбар этерге тырмашадыла. Китабланы джабыб, эслерине тюшгенича, устазны болушлугъу бла текстни джыядыла. (1 окъуучу – къангада, къалгъанла – дефтерлеринде; къангагъа айтымны таб келишдирген сабийни чыгъарыргъа дурусду).

**Дерсни тамамлау.** Теманы бегитиу, соруулагъа джууаб этиу:

– *СЁЛЕШИУ ТИЛ* неди?

– *ДЖАЗМА ТИЛ* а неди?

Ишге багъа салыу.

**Юй иш:** 144-чю иш.

*33-чю дерс.*

***Дерсни темасы:* *АТ.*** *Ким? Не?* деген соруулагъа джууаб этген сёзле.

***Дерсни мураты:*** *АТ* деген сёзню магъанасын ачыкълау,*ким? не?* деген соруулагъа джууаб этген сёзлени бир-бирлеринден башхалыкъларын айыртыу, адамлыкъны шартларын сингдириу.

***Дерсде окъуу керекле:*** керекли таблицала, дидактика карточкала.

***Дерсни барыуу.***

**Сабийлени эслерин дерсге буруу:**

Саламлашыу, дерсге хазырланыу.

**Юйге берилгенни тинтиу:**

Ал дерсде билгенлерин къайтарыу, соруулагъа джууаб этиу, 144-чю иш.

**Хат тюзетиу эмда сёзлюк иш.**

*Б Б Б б б б Бб Бб Бб бет-къол би-лек*

*Бет-къол джуумай ашагъан, кирден чыкъмай джашагъан*

Нарт сёзле бла, айтыула бла шагъырей этиу, къангада, дефтерледе джаздырыу.

**Джангы дерсни ангылатыу:**

Бу сёзле бир биринден башхалыкълары неди? (Биринчи столбикдегиле – затладыла, 2-чи столбикдегиле адамладыла).

*Не? Ким?*

Бал – балчы

тюкен – тюкенчи

уу – уучу

сюрюу - сюрюучю

– Бу элберле къайсы сёзлеге келишедиле?

– Къолунда болмагъан да джокъду,

Къолунда къалгъан да джокъду. (*Тюкенчи).*

– Эртден кетер,

Ингир келир. (*Сюрюучю).*

– Сыртда сууукъ сюрюучю,

Ингирде юйге келиучю. (*Сюрюучю).*

– Минг юйге – бир къарауул. (*Балчы).*

– Таудагъын тауда къоймагъан,

Къырдагъын къырда къоймагъан. (*Уучу).*

Таблица бла (69-чу б.) джорукъну ангылатыу эмда ачыкълау,

145-чи иш бла бегитиу. (Ким? Не? деген сёзлени къауумлау, алагъа *Ат* дегенни бегитиу).

Таблица бла (70-чи б.) джорукъну ангылатыу, джорукъну ачыкълау.

**Энчи иш, энчи ишни тинтиу.**

146-чы иш бла бегитиу. (Ким? деген сёзлени къауумлау, ким? деб джангыз адамгъа айтылгъанын бегитиу).

**Дерсни тамамлау.**

Теманы бегитиу, соруулагъа джууаб этиу:

– Ат деб неге айтабыз?

– Ким? деген соруу кимге салынады?

Ишге багъа салыу.

**Юй иш:** 147-чи иш.

*34-чю дерс.*

*Дерсни темасы:* **Ат.** *Ким? Не?* деген соруулагъа джууаб этген сёзле. ***Сёзлюк диктант.***

***Дерсни мураты:*** *АТ* деген сёзню магъанасын ачыкълау,*ким? не?* деген соруулагъа джууаб этген сёзлени бир-бирлеринден башхалыкъларын айыртыу, адамлыкъны шартларын сингдириу.

***Дерсде окъуу керекле:*** керекли таблицала, дидактика карточкала.

***Дерсни барыуу.***

**Сабийлени эслерин дерсге буруу:**

Саламлашыу, дерсге хазырланыу.

**Юйге берилгенни тинтиу:**

Ал дерсде билгенлерин къайтарыу, соруулагъа джууаб этиу, 147-чи ишни тинтиу.

**Хат тюзетиу эмда сёзлюк иш.**

*О О О о о о Оо Оо Оо от оюн оюм*

*Ойнай-ойнай – кёз чыгъар, кюле-кюле сёз чыгъар.*

*Оюмсуз атлагъан аджалсыз ёлюр.*

Нарт сёзле бла, айтыула бла шагъырей этиу, магъаналарын ачыкълау, къангада, дефтерледе джаздырыу.

**Сёзлюк диктант.**

*Булбул, дорбун, кырдык, къармакъ, ёгюз, джаркъа, юзгере, бёдене, шапа, дырын, зауукъ, хойнух, джюджек, хойнух, Кавказ.*

**Джангы дерсни ангылатыу:**

Таблицала бла (71-чи б.) ангылатыу, джорукъну ачыкълау, китабда ишле бла бегитиу.

148-чи иш – устаз бла биргелей ауаздан.

149-чу иш – устаз бла биргелей «сынджыр» амал бла.

**Керилиу минут.**

**Энчи иш, энчи ишни тинтиу.**

150-чю иш – 1-чи вариантха,

152-чи иш – 2-чи вариантха.

Энчи ишни аллы бла устаз, хар вариант бла ауаздан тинтиб, алай береди энчи ишни толтурургъа.

**Дерсни тамамлау.**

– Теманы бегитиу, соруулагъа джууаб этиу:

– Не? деген соруу къайсы атлагъа салынады?

– Ким? деген соруу къайсы атлагъа салынады?

Ишге багъа салыу.

**Юй иш:**151-чи ишни джазаргъа, 153-чю ишни – ауаздан.

*35-чи дерс.*

***Дерсни темасы****: Къайтарыу ишле. Ким? Не?* деген соруулагъа джууаб этген сёзле.

***Дерсни мураты:*** *Ким? Не?* деген соруулагъа джууаб этген сёзлени къайтарыу, адамлыкъны шартларын сингдириу.

***Дерсде окъуу керекле:*** керекли таблицала, дидактика карточкала.

***Дерсни барыуу.***

**Сабийлени эслерин дерсге буруу:**

Саламлашыу, дерсге хазырланыу.

**Юйге берилгенни тинтиу:**

Ал дерсде билгенлерин къайтарыу, соруулагъа джууаб этиу, 151-чи бла 153-чю ишни ауаздан тинтиу.

**Хат тюзетиу эмда сёзлюк иш.**

***Адеб джокъда намыс джокъ.***

***Тамада кирсе, (не этерге керекди?) … .  
Тиширыуну кёрсенг, (не этерге керекди?) … .  
Джауорун, баш джарты (кимге салынады?) … салынады.*** ***Ашаргъа олтурсанг, (къалай?) … ашаргъа керекди.******Тёрде (ким?) … олтурады.  
Ашаб бошасанг, (кесинг туруб кетерге боламыды?)… .***

***Болушлукъ сёзле:*** *ёрге туруб, ашхылыкъ бересе; ёрге туруб къымсыз, салам беририн сакълайса; тамада; тамадагъа;   
тамада башлагъандан сора, сабыр, ушхууургъа мыллык атмай; тамада тепсиден турмай, турургъа болмайды неда эркинлик алыргъа керекди.*

Адеб-намыс джорукъ бла шагъырей этиу, къангада, дефтерледе джаздырыу.

**Джангы дерсни ангылатыу:**

Не? деген соруулагъа джууаб этген сёзлени элберлени билиб, джазыу. Билячаларын къангада къатышдырыб джазаргъа боллукъду.

*Юй керек:*

– Чегетни улу – арбазны къулу**.** *(Агъач сибиртги).*

– Бир тайым барды да,

Анга минмеген джокъду. (*Бешик).*

– Бир къызым барды да:

Халкъны кийиндиреди да,

Кеси къымжалай къалады. (*Ийне).*

– Бир атым барды да,

Сабса, къарны тютюнлейди. *(Итиу).*

– Эшик артында – къошбаш теке. (*Кийим такъгъыч).*

– Бир чунгурда – минг чунгур. (*Оймакъ).*

– Бели узун – аякълары – къысха. (*Скамейка).*

– Джюрюй-джюрюй, джюклю болду,

Аркъачыгъы тюклю болду. (*Урчукъ*).

– Эки бычагъы – бир къучагъы. (*Къыпты).*

**Керилиу минут.**

158-чи иш – алгъы бурун биргелей тинтиб, устазны болушлугъу бла этиледи.

**Дерсни тамамлау.**

Теманы бегитиу, соруулагъа джууаб этиу:

– Адамлагъа къаллай соруу салынады? (Юлгюле келтиригиз).

– Адамладан башха затлагъа къаллай соруу салынады? (Юлгюле келтиригиз).

– Джексенг, джюкню элтеди,

Сюрсенг, итни джетеди,

Минсенг, бели табды –

Бу не затды? … (*Атды)*.

– Ырысхыны сакълайды,

Таныгъанын джакълайды.

Юсю бютеу тюкдю –

Бу а неди? … (*Итди)*.

ишге багъа салыу.

**Юй иш:** 156-чы иш.

*36-чы дерс.*

***Дерсни темасы****:* ***ЭТИМ*.** *Не этеди? Не этгенди?* деген соруулагъа джууаб берген сёзле.

***Дерсни мураты:*** *Не этеди? Не этгенди?* деген соруулагъа джууаб берген сёзле бла шагъырей этиу, адамлыкъны шартларын сингдириу.

***Дерсде окъуу керекле:*** керекли таблицала, дидактика карточкала.

***Дерсни барыуу.***

**Сабийлени эслерин дерсге буруу:**

Саламлашыу, дерсге хазырланыу.

**Юйге берилгенни тинтиу:**

Ал дерсде билгенлерин къайтарыу, соруулагъа джууаб этиу.

**Хат тюзетиу эмда сёзлюк иш.**

*К К К Къ Къ Къ к к к къ къ къ къо-накъ кё-лек*

*Адеб джокъда намыс джокъ.*

**Къонакъда кеч къалыргъа джараймыды?**

*Къонакъгъа баргъан эсенг, мардасын къачырмай, сыйынг бла кетерге керексе.*

Адеб-намыс джорукъла бла шагъырей этиу, къангада, дефтерледе джаздырыу. Джууаб алгъан сагъатда айтымлада логика басымны, бёлюм басымны тюз салдыра, сёзлени тюз окъулгъанына да эс ийиу.

*Юлгю: къонакъгъа – /къонакъкъа/…*

**Джангы дерсни ангылатыу:**

Устаз:

– Экеулен къарайды,

Экеулен тынгылайды,

Биреулен айтады. (Кёзле, къулакъла, аууз).

– Кимлени, нелени юсюнден айтылады? (Экеулен, биреулен).

– Экеулен не этеди? (Къарайды).

Ала неледиле? (Кёзле).

– Ол бир экеулен а не этеди? (Тынгылайды).

– Ала уа неледиле? (Къулакъла).

– Биреулен а не этеди? (Айтады).

– Ол а неди? (Аууз).

160-чы ишни тинтиу – Айтымланы окъутуу, ким? не? не этди? не этдиле? деген сорууланы салдыра, джууаб алыу.

Таблицала бла (77-чи б.) ангылатыу, джорукъну ачыкълау,

161-чи ишни устаз бла толтуруу. Не этеди? деген соруугъа джууаб этген сёзлени эки сызчыкъ бла тартдырыу.

*Юлгю:* *Мурат къазладан къоркъады.*

**Энчи иш, энчи ишни тинтиу.**

164-чю иш №1 – 1 вариантха;

№ 3 – 2 вариантха.

**Дерсни тамамлау.**

Теманы бегитиу, соруулагъа джууаб этиу:

– Этим деб неге айтабыз?

– Къаллай соруулагъа джууаб этеди этим?

Ишге багъа салыу.

**Юй иш:** 163-чю иш.

*37-чи дерс.*

***Дерсни темасы:* *ЭТИМ.*** *Не этеди? Не этгенди?* деген соруулагъа джууаб берген сёзле.

***Дерсни мураты:*** *Не этеди? Не этгенди?* деген соруулагъа джууаб берген сёзле бла шагъырей этиу; адамлыкъны шартларын сингдириу.

***Дерсде окъуу керекле:*** Тебердиде заповедникден картла неда слайдла; керекли таблицала, суратла, дидактика карточкала.

***Дерсни барыуу.***

**Сабийлени эслерин дерсге буруу:**

Саламлашыу, дерсге хазырланыу.

**Юйге берилгенни тинтиу:**

Ал дерсде билгенлерин къайтарыу, соруулагъа джууаб этиу, 163-чю ишни тинтиу.

**Хат тюзетиу эмда сёзлюк иш.**

***И И И и и и Ии Ии Ии ис-си им-баш***

*Адеб джокъда намыс джокъ.*

**Адамгъа суусаб берсенг, не этесе?**  
 *Ичиб бошарын сакълаб, аякъны къолундан аласа.*Адеб-намыс джорукъла бла шагъырей этиу, къангада, дефтерледе джаздырыу. Джууаб алгъан сагъатда айтымлада логика басымны, бёлюм басымны тюз салдыра, сёзлени тюз окъулгъанына да эс ийиу. *Сёз ючюн: ичиб – /ичип׳/, сакълаб – /сакълап/, къолундан –/къолуннан/…*

**Джангы дерсни ангылатыу:**

168-чи ишни устаз бла толтуруу.

*Не? ким? не этеди (ле)?* деген сёзлени текстден айырыб, тюблерин тарта джазаргъа: *Не? ким?* деген соруугъа джууаб этгенни – бир сыз бла, *не этеди (ле)?* деген соруугъа джууаб этгенни – эки сыз бла.

*Юлгю: (Неле?) Кийикле, къанатлыла, ёсюмле (не этедиле?) сакъланадыла;*

**Энчи иш, энчи ишни тинтиу.**

165-чи иш.

**Дерсни тамамлау,** теманы бегитиу, соруулагъа джууаб этиу

**Адамгъа суусаб берсенг, не этесе? *(****Ичиб бошарын сакълаб, аякъны къолундан аласа.)* **Къонакъда кеч къалыргъа джараймыды?** *Къонакъгъа баргъан эсенг, мардасын къачырмай, сыйынг бла кетерге керексе.*

**Адамгъа суусаб берсенг, не этесе?**  
 *Ичиб бошарын сакълаб, аякъны къолундан аласа.* Ишге багъа салыу.

**Юй иш:** 166-чы иш – джазаргъа, 167-чи иш – азбар этерге.

*38-чи дерс.*

***Дерсни темасы:*** *Эсде тутуб джазылгъан диктант. Къайтарыу ишле. Не этеди? Не этгенди?* деген соруулагъа джууаб берген сёзле.Байламлы тилни чемерлендириу.

***Дерсни мураты:*** *Не этеди? Не этгенди?* деген соруулагъа джууаб берген сёзледен билимлерин бегитиу; байламлы тилни чемерлендириу, адамлыкъны шартларын сингдириу.

***Дерсде окъуу керекле:*** керекли таблицала, дидактика карточкала.

***Дерсни барыуу.***

**Сабийлени эслерин дерсге буруу:**

Саламлашыу, дерсге хазырланыу.

**Юйге берилгенни тинтиу:**

Ал дерсде билгенлерин къайтарыу, соруулагъа джууаб этиу,

166-чы иш – тинтиу. 167-чи иш – азбар этерге.

**Эсде тутуб джазылгъан диктант.**

167-чи ишни – эсде тутханларыча джаздырыу.

1. Этимлени эки сызчыкъ бла тартдырыу.
2. Къатларында неда башларында къаллай соруугъа джууаб этгенлерин джаздырыу.

**Хат тюзетиу эмда сёзлюк иш.**

*Т Т Т т т т Тт Тт Тт та ту ты то та-ма-да*

*Адеб джокъда намыс джокъ.*

**Тамадаланы ушакъларына, чакъырылмай, къошулургъа джараймыды?** *Джарамайды. Тамада сёз бермегенлей, соруу сормагъанлай, ушакъларына къатышхан ишленмеген адам болгъанынгы белгили этеди. Гитчелени уллуланы ушакъларына тынгыларгъа эркинликлери джокъ эди.*

Адеб-намыс джорукъла бла шагъырей этиу, къангада, дефтерледе джаздырыу. Джууаб алгъан сагъатда айтымлада логика басымны, бёлюм басымны тюз салдыра, сёзлени тюз, къарачай орфоэпиягъа кёре, окъулгъанына да эс ийиу.

Сёз ючюн: *бермегенлей* – */бер׳мегеллей/, сормагъанлай* –*/сормагъаллай/, ишленмеген* – */иш׳леммеген/, эркинликлери* –*/эр׳килл׳иклер׳и/, джокъ эди* – */джогъеди/…*

**Джангы дерсни тинтиу.**

169-чу иш – биргелей, ким нени къураса, аны джазыу.

Этимлени тюблерин 2 сыз бла, атланы – 1 сыз бла тартдырыу.

**Керилиу минут.**

**Энчи иш, энчи ишни тинтиу.**

170-чи иш – «сынджыр» халда толтуруу.

**Байламлы тилни чемерлендириу.**

Берилген сорууланы болушлукълары бла хапарчыкъны ортасын, аягъын да къураб джазыу.

*Чегетде.*

*Чегетде терекле ёседиле. Аны къыйырында бир уллу эмен терек сюеледи. Аны къууушунда …* (*Юч тёрт айтым къошуб джазадыла.)*

– Терекни къууушунда не болургъа боллукъду?

– Анда не джашаргъа боллукъду?

– Ол балачыкъларына къалай къарайды?

Берилген сорууланы болушлукълары бла хапарчыкъны ортасын эм аягъын къоша джазадыла.

**Дерсни тамамлау.**

Соруулагъа джууаб этиу:

– Не джангы зат билдигиз бюгюннгю дерсде?

**Была неледиле?**

– «Тийигиз!» – десенг, – тиймейдиле,

«Тиймегиз!» – десенг – тиедиле*. (Эринле).*

Ишге багъа салыу.

**Юй иш:** 171-чи иш.

*39-чу дерс.*

*Дерсни темасы:* **Сыфат.** Къаллай? деген соруугъа джууаб этген сёзле

***Дерсни мураты:*** Къаллай? деген соруугъа джууаб этген сёзле бла танышдырыу, адамлыкъны шартларын сингдириу.

***Дерсде окъуу керекле:*** керекли таблицала, дидактика карточкала.

***Дерсни барыуу.***

**Сабийлени эслерин дерсге буруу:**

Саламлашыу, дерсге хазырланыу.

**Юйге берилгенни тинтиу:**

Ал дерсде билгенлерин къайтарыу, соруулагъа джууаб этиу, 171-чи ишни тинтиу.

**Хат тюзетиу эмда сёзлюк иш.**

*Т Т Т т т т Тт Тт Тт теп-си тау-ла*

*Адеб джокъда намыс джокъ.*

***Столгъа ашаргъа олтурсанг, къолларынгы къалай салыргъа керекди?*** *Къарачайда, «стол» деб, стол болмагъанды – тепсиле болгъандыла. Къолларын тепсиге тийдирмегендиле.*Адеб-намыс джорукъла бла шагъырей этиу, къангада, дефтерледе джаздырыу. Джууаб алгъан сагъатда айтымлада логика басымны, бёлюм басымны тюз салдыра, сёзлени тюз окъулгъанына да эс ийиу.

Сёз ючюн: *деб* – */деп׳/, болгъандыла* – */болгъалла/, тийдирмегендиле* – */тийдир׳мегелл׳е/*

**Джангы дерсни ангылатыу:**

172-чи иш – устаз бла биргелей затны ышанын кёргюзген сёзлени табыу, толкъунлу сызчыкъ бла тюблерин тартдырыу.

Таблицала бла ангылатыу, джорукъну ачыкълау, китабда бегитиу ишлени тындырыу.

174-чю иш – устаз бла биргелей.

**Керилиу минут.**

Биринчи кере ойнагъан заманда, устаз айта, сабийле да аны ызындан къайтара алай ойнайдыла. 3-4 кереден сабийле кеслери ойнаргъа керекдиле.

*(Сабийле пара-пара бир-бирлерине айланыб сюеледиле).*

Чум-чум, чум терек,

Чум терекни бутагъы –

Уллу бийни бычагъы,

Бекден-бекден биледим,

Ханны къызын тиледим!

Тиледим да не табдым?

Келечиге – кёлеги,

Чум терекге – бёреги…

Чум терекге ким керек?

Чум терекге сен керек!

*(«Сен керек» деген заманда парада сюелген сабийни быгъынчыгъына, быдырчыгъына, кёкюрекчигине бармакъ бла тиерге, дыгъычыкъ этерге ).*

**Энчи иш, энчи ишни тинтиу.**

173-чю иш – 1 вариантха,

175-чи иш – 2 вариантха.

**Дерсни тамамлау.** Теманы бегитиу, соруулагъа джууаб этиу:

– *СЫФАТ* деб неге айтабыз? (*Затланы сыфатларын, неден этилгенлерин кёргюзген, кеслери да къаллай? деген соруугъа джууаб этген сёзлеге СЫФАТ дейбиз).*

**Бу неди? Сыфатланы табыгъыз.**

Балтадан ауур,

Балдан татлы,

Бауурдан къаты,

Базарда сатылмагъан,

Къолда тутулмагъан. *(Джукъу).*

Акъ суу бла сары суу

Бир бёчкеде къатышмайдыла. *(Гаккы).*

Исси кёлде буз бузлай. (*Къаймакъ).*

– «Тийигиз!» – десенг, – тиймейдиле,

«Тиймегиз!» – десенг – тиедиле*. (Эринле).*

Ишге багъа салыу.

**Юй иш:** 177-чи иш.

*40-чы дерс.*

*Дерсни темасы:* ***СЫФАТ*.** *Къаллай?* деген соруугъа джууаб этген сёзле. ***Сёзлюк иш*** *(элберлени билячаларын джаздырыу).*

***Дерсни мураты:*** *Къаллай?* деген соруугъа джууаб этген сёзледен билимлерин бегитиу; адамлыкъны шартларын сингдириу.

***Дерсде окъуу керекле:*** керекли суратла, таблицала, электрон окъуу ресурсла.

***Дерсни барыуу.***

**Сабийлени эслерин дерсге буруу:**

Саламлашыу, дерсге хазырланыу.

**Юйге берилгенни тинтиу:**

Ал дерсде билгенлерин къайтарыу, соруулагъа джууаб этиу.

**Хат тюзетиу эмда сёзлюк иш.**

*Э Э Э э э э Ээ Ээ Ээ эр-ки-ши э-рик э-лек*

**Ким алгъа саламлашады?**

*Эркишиле болсала, алгъа тамада саламлашады.   
Эркиши бла тиширыу болгъан сагъатда, эркиши биринчи ашхылыкъ береди. Тиширыу ашхылыкъны алгъан этеди.*

*Чабыб барыб, эркиши бла саламлашхан адет джокъду. Къол узатхан, къучакълашхан да айыбды, бир уллайгъан тиширыула бла болмаса.*Адеб-намыс джорукъла бла шагъырей этиу, къангада, дефтерледе джаздырыу. Джууаб алгъан сагъатда айтымлада логика басымны, бёлюм басымны тюз салдыра, сёзлени тюз окъулгъанына да эс ийиу.

***Сёз ючюн****: эркишиле* – */эр׳кищиле/, болгъан* – */богъан/, чабыб барыб* – */чабып барып/, айыбды* – */айыпты/, тиширыула* –*/тышырыула/…*

**Керилиу минут.**

Биринчи кере ойнагъан заманда, устаз айта, сабийле да аны ызындан къайтара алай ойнайдыла. 3-4 кереден сабийле кеслери ойнаргъа керекдиле.

*(Сабийле пара-пара бир-бирлерине айланыб сюеледиле).*

Чум-чум, чум терек,

Чум терекни бутагъы –

Уллу бийни бычагъы,

Бекден-бекден биледим,

Ханны къызын тиледим!

Тиледим да не табдым?

Келечиге – кёлеги,

Чум терекге – бёреги…

Чум терекге ким керек?

Чум терекге сен керек!

*(«Сен керек» деген заманда парада сюелген сабийни быгъынчыгъына, быдырчыгъына, кёкюрекчигине бармакъ бла тиерге, дыгъычыкъ этерге ).*

**Джангы дерсни ангылатыу:**

176-чы иш – суратха къараб, тил байлыкъларын ёсдюрюр муратда, берилген сёзлеге таяна, хапар къурау.

177-чи иш – Атлагъа тагъылыб келген сыфатланы келишдириб, айтымла къурау. Затны бет ышанын кючлю этер ючюн, хайырландырылгъан сыфатланы магъаналарын ачыкълау. (*Нызычыкъны юсюнде чыммакъ, сап-сары, кём-кек, къып-къызыл оюнчакъла джылтырайдыла*).

180-чи иш – ауаздан окъуб, тюбеген сыфатлагъа соруу сала, аланы текстден айырыу.

**Сёзлюк иш, сёзлюк ишни тинтиу.**

Элберлени билячаларындан къуралгъан сёзлюк диктант джазаргъа:

**Бу неди? Сыфатланы табыгъыз.**

Балтадан ауур,

Балдан татлы,

Бауурдан къаты,

Базарда сатылмагъан,

Къолда тутулмагъан. *(Джукъу).*

Акъ суу бла сары суу

Бир бёчкеде къатышмайдыла. *(Гаккы).*

Исси кёлде буз бузлай. (*Къаймакъ).*

Данг-дунг эте беземе,

Элни сафха тиземе. (*Да-уур-баз)*.

Бир атым барды да,

Анга джюкленмеген кир джокъду. (Бокъла-ууч).

Бир итим барды да,

Къабса – къарышыб къалады. (Тюй-ре-уюч).

– Чегетни улу – арбазны къулу**.** *(Агъач сибиртги).*

– Бир тайым барды да,

Анга минмеген джокъду. (*Бешик).*

– Бир къызым барды да:

Халкъны кийиндиреди да,

Кеси къымжалай къалады. (*Ийне).*

– Бир атым барды да,

Сабса, къарны тютюнлейди. *(Итиу).*

– Эшик артында – къошбаш теке. (*Кийим такъгъыч).*

– Бир чунгурда – минг чунгур. (*Оймакъ).*

– Бели узун – аякълары – къысха. (*Скамейка).*

– Джюрюй-джюрюй, джюклю болду,

Аркъачыгъы тюклю болду. (*Урчукъ*).

– Эки бычагъы – бир къучагъы. (*Къыпты).*

**Дерсни тамамлау.**

Теманы бегитиу, соруулагъа джууаб этиу:

– Сыфатла къаллай соруулагъа джууаб этедиле?

– Ат къаллай соруугъа джууаб этеди?

– Этим деб неге айтабыз?

Ишге багъа салыу.

**Юй иш:** 179-чу иш – азбар этерге, 181-чи иш – джазаргъа.

*41-чи дерс.*

***Дерсни темасы****:**Эсде тутуб джазылгъан диктант.* ***Къалай?*** деген соруулагъа джууаб этген сёзле.

***Дерсни мураты: Къалай?*** деген соруулагъа джууаб этген сёзле бла шагъырей болу; адамлыкъны шартларын сингдириу.

***Дерсде окъуу керекле:*** керекли таблицала, суратла, электрон окъуу ресурсла.

***Дерсни барыуу.***

**Сабийлени эслерин дерсге буруу:**

Саламлашыу, дерсге хазырланыу.

**Юйге берилгенни тинтиу:**

Ал дерсде билгенлерин къайтарыу, соруулагъа джууаб этиу, 181-чи ишни – джазыу, тинтиу.

**Эсде тутуб джазылгъан диктант.**

179-чу иш.

**Джангы дерсни ангылатыу:**

***Умар иги окъуйду.***

– Умарны къалай окъугъанын къайсы сёз билдиреди? *(Иги)*. Ол къайсы соруугъа джууаб этеди*? (Къалай?).*

***Акка сабыр сёлешеди.***

Акканы къалай сёлешгенин къайсы сёз билдиреди*? (Сабыр).* Ол къайсы соруугъа джууаб береди? *(Къалай?).*

– Къар акъырын джауады.

– Къарны къалай джаугъанын къайсы сёз билдиреди. *(Акъырын).* Ол къайсы соруугъа джууаб береди? *(Къалай?).*

88-чи бетде соруула бла ишлеу, к*ъалай?* деген соруулагъа джууаб этген сёзлени ачыкълау.

187-чю ишни - устаз бла биргелей тинтиу. Хар керекли сёзге къалай? Деб соруу сала, аны джууаб бла бегите, къалай? Деген сёзге джууаб этген сёзлени ачыкълау.

**Керилиу минут.**

Биринчи кере ойнагъан заманда, устаз айта, сабийле да аны ызындан къайтара алай ойнайдыла. 3-4 кереден сабийле кеслери ойнаргъа керекдиле.

*(Сабийле пара-пара бир-бирлерине айланыб сюеледиле).*

Чум-чум, чум терек,

Чум терекни бутагъы –

Уллу бийни бычагъы,

Бекден-бекден биледим,

Ханны къызын тиледим!

Тиледим да не табдым?

Келечиге – кёлеги,

Чум терекге – бёреги…

Чум терекге ким керек?

Чум терекге сен керек!

*(«Сен керек» деген заманда парада сюелген сабийни быгъынчыгъына, быдырчыгъына, кёкюрекчигине бармакъ бла тиерге, дыгъычыкъ этерге ).*

**Энчи иш, энчи ишни тинтиу.** Ишлени барын да джазмай, къалай? деген соруугъа джууаб этген сёзлени айырыб джазыу халда этиледи иш.

184-чю иш – 1 вариантха,

186-чы иш – 2 вариантха

**Дерсни тамамлау.** Теманы бегитиу, соруулагъа джууаб этиу:

– Къалай? деген сёзле нени кёргюзтедиле? (Иш не халда этилгенин).

Ишге багъа салыу.

**Юй иш:** 185-чи иш.

*42-чи дерс.*

***Дерсни темасы****:* ***Къачан?*** деген соруулагъа джууаб этген сёзле.

***Дерсни мураты: Къачан?*** деген соруулагъа джууаб этген сёзле бла шагъырей этиу; адамлыкъны шартларын сингдириу.

***Дерсде окъуу керекле:*** керекли таблицала, суратла, ЭОР-ла.

***Дерсни барыуу.***

**Сабийлени эслерин дерсге буруу:**

Саламлашыу, дерсге хазырланыу.

**Юйге берилгенни тинтиу:**

Ал дерсде билгенлерин къайтарыу, соруулагъа джууаб этиу, 185-чи ишни тинтиу.

**Хат тюзетиу эмда сёзлюк иш.**

*Сс Ээ Бб Аа сакъ омакъ джан сау*

*Сакъ юйюне сау барыр.*

*Санны кийим омакълай эсе, джанны шохлукъ омакълайды.*

Нарт сёзле бла, айтыула бла шагъырей этиу, магъаналарын ачыкълау, къангада, дефтерледе джаздырыу.

**Джангы дерсни ангылатыу:**

91-чи бетде *Къачан*? деген соруугъа джууаб этген сёзлени тинтиу, аланы берилген юлгюледен айгъакълау, къайсы сёзлеге бойсуннганларын ачыкълау.

***Ингирде сууукъ болду.***

**–** Къачан сууукъ болгъанын къайсы сёз билдиреди? *(Ингирде).* Ол къаллай соруугъа джууаб этеди? *(Къачан?).*

***Мурат школгъа эртде барады.***

**–** Мурат школгъа къачан баргъанын къайсы сёз билдиреди? *(Эртде).* Ол къаллай соруугъа джууаб этеди? *(Къачан?)*

***Тамбла экинчи классла экскурсиягъа барлыкъдыла.***

**–** Экинчи классла тамбла экскурсиягъа барлыкъларын къайсы сёз билдиреди? *(Тамбла).* Ол къаллай соруугъа джууаб этеди? *(Къачан?).*

Таблицала бла (91-чи б.) бегитиу, джорукъну бегитир муратда, ишлени толтуруу.

188-чи иш – устаз бла биргелей.

190-чу иш – устаз бла биргелей. *(Тогъуз сагъат. Бир сагъат. Эки сагъат. Юч сагъат. Тёрт сагъат. Беш сагъат*).

**Керилиу минут.**

Джел урады бетиме,

Чайкъалалла терекле.

Солуу керек билекге,

Солуу керек кёзлеге.

Джаза-джаза, джаза-джаза

Арыдыла бармакъла.

Къысыб-ачыб, къысыб-ачыб

Солутабыз джазаргъа.

**Энчи иш, энчи ишни тинтиу.** Сыфатны къайтарыу иш.

182-чи иш – 1 вариантха,

183-чю иш – 2 вариантха.

**Дерсни тамамлау.**

Теманы бегитиу, соруулагъа джууаб этиу:

– Бу сёзледе ненча хариф, ненча таууш, ненча ачыкъ, тунакы таууш барды?

– Зынгырдауукъ – /зынгырдауукъ/–

– Макъырады – /макъырады/ –

**Бу къачан болады?**

Тёгерекни шошлугъун

Чалкъычыла буздула.

Сырт башында чалкъыланы

Ары-бери бурдула.

Ары **–** чалкъы, бери **–** чалкъы,

Бир, эки, юч, тёрт, беш, алты…

Ишге багъа салыу.

**Юй иш:** 189-чу иш.

*43-чю дерс.*

*Дерсни темасы:* ***Къайда?*** деген соруулагъа джууаб этген сёзле.

*Кёрюб джазгъан эсгертиу диктант.*

***Дерсни мураты: Къайда?*** деген соруулагъа джууаб этген сёзле бла шагъырей этерге, бюгюннге дери билген орфограммаларын къайтарыу эмда бегитиу, адамлыкъны шартларын сингдириу.

***Дерсде окъуу керекле:*** керекли таблицала, суратла, ЭОР-ла.

***Дерсни барыуу.***

**Сабийлени эслерин дерсге буруу:**

Саламлашыу, дерсге хазырланыу.

**Юйге берилгенни тинтиу:**

Ал дерсде билгенлерин къайтарыу, соруулагъа джууаб этиу, 189-чу ишни тинтиу.

**Джангы дерсни ангылатыу.**

***Теренде чабакъла джюзедиле.***

– Чабакъчыкъланы къайда джюзгенлерин къайсы сёз билдиреди? *(Теренде).* Ол къаллай соруугъа джууаб береди? *(Къайда?).*

***Ёргеде чалкъычыла чалкъы чаладыла.***

– Чалкъычыланы къайда чалкъы чалгъанларын къайсы сёз билдиреди? *(Ёргеде).* Ол къаллай соруугъа джууаб береди? *(Къайда?).*

***Былайда кёб гюлле ёседиле.***

– Гюллени къайда ёсгенлерин къайсы сёз билдиреди? *(Былайда).* Ол къаллай соруугъа джууаб береди? *(Къайда?).*

Таблицала бла ангылатыу, джорукъну ачыкълау, китабны бетлеринде ишле бла бегитиу.

193-чю иш – ауаздан устаз бла биргелей *къалай? къачан? къайда?* деген соруулагъа джууаб берген сёзлени табаргъа, билимлерин бегитирге.

192-чи иш – устаз бла биргелей.

**Керилиу минут.**

Кёкде баргъан зурнукла, (*Къолларын къанатлача къагъадыла)*

Бара-келе турлукъла,

Кече бизде къалыгъыз, *(Къолларын тобукъларына салыб чёгеледиле)*

Мени ала барыгъыз! *(Къолларын ёрге кёлтюрюб, бармакъчыкълагъа сюеледиле неда чынгайдыла)*

**Кёрюб джазгъан эсгертиу диктант.**

191-чи иш – устаз бла биргелей. Къайда? деген соруугъа джууаб берген сёзлени табаргъа. Соруулагъа толу джууаб излей, байламлы тиллерин байындырыу; кёзден къараб, тинтиб, сёзлени тюз джазылыуларын бегитиу.

1. Окъутуу, текстден сора берилген соруулагъа джууаб табыу, къыйын сёзлени къалай джазылгъанларына эс бёлюу, тинтген заманда ётген орфограммаланы эсге тюшюрюу.
2. Китабларын джабдырыб, эсгертиу диктант джаздырыу.
3. Китабларын ачдырыб тинтиу, хар айтымны окъута*, къайда? къачан? къалай?* деген соруулагъа джууаб этген сёзлени барлыгъын-джокълугъун тинтиу, тюблерин кереклисича тартдырыу: сыфатланы (ачыкълаучуланы) – толкъунлу сыз бла, къалгъанланы – сыз точкачыкъ бла.

*Къайда?* – Джер тюбюнде, анда.

*Къайры?* – Ёрге, энишге.

*Къачан?* –

Къалай? – Шохлукъда, бир-бирин ангылаб, тохтаусуз,

Къаллай? – Уллу, кючлю, тюрлю-тюрлю, сейир, кеси джюрюген,

**Дерсни тамамлау.** Теманы бегитиу, ишге багъа салыу.

**Юй иш:** 193-чю иш.

*44-чю дерс.*

*Дерсни темасы: Ненча? Ненчанчы?*  деген соруулагъа джууаб берген сёзле

***Дерсни мураты:*** *Ненча? Ненчанчы?*  деген соруулагъа джууаб берген сёзле бла шагъырей этиу, адамлыкъны шартларын сингдириу.

***Дерсде окъуу керекле:*** керекли таблицала, суратла, ЭОР-ла.

***Дерсни барыуу.***

**Сабийлени эслерин дерсге буруу:**

Саламлашыу, дерсге хазырланыу.

**Юйге берилгенни тинтиу:**

Ал дерсде билгенлерин къайтарыу, соруулагъа джууаб этиу.

**Хат тюзетиу эмда сёзлюк иш.**

***Х Х Х х х х Хх Хх хар хат хата хота***

*Бир терекде – онеки бутакъ,*

*Хар бутакъда – отуз чапыракъ,*

*Хар чапыракъны бир джаны – къара, бир джаны – акъ.*

*(Джыл, айла, кюнле, кече бла кюндюз).*

Элбер бла шагъырей этиу, къангада, дефтерледе джаздырыу.

**Джангы дерсни ангылатыу:**

***Мурат экинчи классха джюрюйдю.***

– Муратны ненчанчы классха джюрюгенин къайсы сёз билдиреди? *(Экинчи).* Ол къайсы соруугъа джууаб береди? *(Ненчанчы?).*

***Муратха сегиз джыл болгъанды.***

– Муратха ненча джыл болгъанын къайсы сёз билдиреди? *(Сегиз).* Ол къаллай соруугъа джууаб береди? *(Ненча?).*

Таблицала бла джорукъну ачыкълау, китабда ишле бла джорукъну бегитиу.

194-чю иш – устаз бла биргелей.

**Керилиу минут.**

Кёкде баргъан зурнукла, (*Къолларын къанатлача къагъадыла)*

Бара-келе турлукъла,

Кече бизде къалыгъыз, *(Къолларын тобукъларына салыб чёгеледиле)*

Мени ала барыгъыз! *(Къолларын ёрге кёлтюрюб, бармакъчыкълагъа сюеледиле неда чынгайдыла)*

**Энчи иш, энчи ишни тинтиу.**

196-чы иш.

**Байламлы тилни ёсдюрюу.** Соруулагъа толу джууаб излерге.

– Сизге ненчашар джыл болгъанды?

– Сиз окъугъан классда ненча окъуучу барды?

– Къызчыкъла ненчадыла?

– Джашчыкъла уа?

– Сен ненчанчы партада (столда) олтураса?

**Дерсни тамамлау,** теманы бегитиу, соруулагъа джууаб этиу, ишге багъа салыу.

Биринчиси къуяды,

Экинчиси джутады,

Ючюнчюсю чыгъады,

Тёртюнчюсю джыяды. *(Джангур, джер, кырдык, адам)*

Экеулен таудан келе,

Бешеулен аллына келе. *(Ашагъан ).*

Тогъуз ашдан – бир аш,

Тогъуз элге – толу аш. *(Ашыра джырна).*

Минг къоюм барды да,

Мингиси да – къочхарла. (*Къурмач).*

Минг къоюм суугъа кетди,

Асхакъ Сюлемен излей кетди. (*Хантус бла чолпу).*

**Юй иш:**

*45-чи дерс.*

*Дерсни темасы: Къайтарыу ишле.* ***Юретиу изложение.***

***Дерсни мураты:*** байламлы тилни байындырыу; болгъан затланы, ишлени бир-бири ызындан, заманнга кёре, тагъаргъа юретиу; адамлыкъны шартларын сингдириу.

***Дерсде окъуу керекле:*** керекли таблицала, суратла, ЭОР-ла.

***Дерсни барыуу.***

**Сабийлени эслерин дерсге буруу:**

Саламлашыу, дерсге хазырланыу.

**Юйге берилгенни тинтиу:**

Ал дерсде билгенлерин къайтарыу, соруулагъа джууаб этиу.

**Хат тюзетиу эмда сёзлюк иш.**

*М М М м м м Мм Мм Мм минг миллион*

*Минг къарнашны – бир юйю. (Бал четен).*

*Минг юйге – бир къарауул. (Балчы).*

*Бир къаяда – минг тешик,*

*Тешиги сайын – бир уя. (Къаууз).*

Элберле бла шагъырей этиу, къангада, дефтерледе джаздырыу.

***Юретиу изложение.***

Сорууланы болушлугъу бла джазыллыкъ изложениени текстин къурау.

Устаз джазыллыкъ изложениени соруу халда планын береди доскада.

План.

1. Къачан эм къайда унутуб къойгъан эди Абрек бёркюн?
2. Бир ай ётгенден сора ол бёркюн къайда табды?
3. Бёркюню ичинде неле бар эдиле?
4. Абрек къалай этди?
5. Андан ары не болду, къалай келеди кёлюгюзге?

Изложениелеринде хайырланныкъ сёзле: джаз, чегетде, терек бутакъда, чыпчыкъ балачыкъла.

Сорууланы окъуйдула, тюбюнде берилген сёзлеге эс иедиле, бу соруулагъа джууаб этедиле:

Берилген планнга, сёзлеге кёре, текстде нени юсюнден айтыллыкъды?

Текстни магъанасын ачыкълагъан, билдирген къайсы сёзледиле? *(Джаз, чегет, чыпчыкъ, балачыкъла*).

Устаз текстни окъуйду.

*Абрекни бёркю.*

*Джаз Абрек чегетге баргъан эди. Ол терекни бутагъында бёркюн унутуб къойгъан эди. Бир-эки ай ётгенден сора, Абрек джилек джыяргъа чегетге баргъанды. Ол бёркюн ёрлеген терегини бутагъында кёргенди.*

*Абрек терекге миниб къараса, бёркюню ичинде къарылгъач балачыкъла. Ол алагъа тиймегенди. Абрек кесини азыкъчыгъындан ётмек кесекни умур этгенди да алагъа бергенди. Кеси да уядан бир джанына туруб, къарайды…*

Текстни бошаргъа керекди, сёз ючюн, былай неда башха тюрлю:

*Бир кесекден келиб къараса, балачыкъла умурланы чёблеб тура. Абрек бек къууаннганды къарылгъач балачыкъланы тойдургъанына. Аланы джазыкъсыныб, бёркюне да тиймегенди…*

Неда:

*Абрек, сагъыш да этмегенлей, беркюн къарылгъашчыкълагъа саугъа этгенди…*

**Керилиу минут.**

Джел урады бетиме,

Чайкъалалла терекле.

Солуу керек билекге,

Солуу керек кёзлеге.

Джаза-джаза, джаза-джаза

Арыдыла бармакъла.

Къысыб-ачыб, къысыб-ачыб

Солутабыз джазаргъа.

Ауаздан тинтиб бошагъандан сора,

энтда бир кере окъуу,

пландагъы соруулагъа джууаб этдириу,

байламлы хапар къурашдырыу,

айтым-айтым, бир-бирине тагъа изложениени джаздырыу. (Бир окъуучу къангада ишлейди неда устаз кеси).

Сабийле ичлеринден сёзлени бёлюм-бёлюм окъуйдула, ишлерин тинтедиле.

**Дерсни тамамлау.**

Теманы бегитиу, соруулагъа джууаб этиу:

– Ат деб неге айтабыз? Ол къаллай соруулагъа джууаб этеди?

– Этим деб неге айтабыз? Ол къаллай соруулагъа джууаб береди?

– Сыфат деб неге айтабыз? Ол къаллай соруулагъа джууаб береди?

– Къалай? къачан? къайда? деген соруулагъа къаллай сёзле джууаб бередиле?

– Ненча? Ненчанчы? Деген соруулагъа къаллай сёзле джууаб бередиле?

Ишге багъа салыу.

**Юй иш:**

*46-чы дерс.*

*Дерсни темасы:* Уллу харифлени джюрютюлюую.

***Дерсни мураты:*** Уллу харифлени джюрютюлюуюнден билимлерин кенгертиу; адамлыкъны шартларын сингдириу.

***Дерсде окъуу керекле:*** керекли таблицала, суратла, ЭОР-ла.

***Дерсни барыуу.***

**Сабийлени эслерин дерсге буруу:**

Саламлашыу, дерсге хазырланыу.

**Элберлени билячаларындан къуралгъан сёзлюк иш эмда хат тюзетиу.**

Минг къарнашны – бир юйю. *(Бал четен).*

Минг юйге – бир къарауул. *(Балчы).*

Бир къаяда – минг тешик,

Тешиги сайын – бир уя*. (Къаууз).*

Биринчиси къуяды,

Экинчиси джутады,

Ючюнчюсю чыгъады,

Тёртюнчюсю джыяды. (Джангур, джер, кырдык, адам)

Экеулен таудан келе,

Бешеулен аллына келе. *(Ашагъан ).*

Тогъуз ашдан – бир аш,

Тогъуз элге – толу аш. *(Ашыра джырна).*

Минг къоюм барды да,

Мингиси да – къочхарла. *(Къурмач).*

Минг къоюм суугъа кетди,

Асхакъ Сюлемен излей кетди. *(Хантус бла чолпу).*

Элберлени билячаларын бир окъуучу – къангада, къалгъан окъуучула – дефтерледе джаздырыу, билген орфограммаларыны тюблерин тартдырыу, алай нек джазылгъанларын эсге тюшюртюу.

**Джангы дерсни ангылатыу:**

197-чи ишни окъута, сёзлени уллу хариф бла нек джазылгъанларын эсге тюшюрюу. (Шахарланы, эллени, сууланы, тенгизлени атларында биринчи хариф уллу бла джазылады).

198-чи иш – ауаздан толтурулады. Уллу хариф бла джазылгъан сёзлени текстден айырыб чыгъартыу, алай нек джазылгъанларын эсге тюшюрюу. (**Ю**чкекен, **Г**итче **К**ъарачай район, **А**къбаш, **Къ**олан, **Б**ойнакъ, **Къ**ундуз).

Таблицала бла джорукъну ачыкълау, эсде тутуу, китабда ишлени эте, алгъан билимлерин бегитиу.

200-чю иш – устаз бла биргелей тинтиу. (Кечерукъланы Байдымат, Семенланы Сымайыл, Семенланы Азрет, Абайханланы Насу, Сюйюнчланы Азамат, Сылпагъарланы Кулина, Шидакъланы Ибрахим, Чотчаланы Магомет…).

**Керилиу минут.**

Кёкде баргъан зурнукла, (*Къолларын къанатлача къагъадыла)*

Бара-келе турлукъла,

Кече бизде къалыгъыз, *(Къолларын тобукъларына салыб чёгеледиле)*

Мени ала барыгъыз! *(Къолларын ёрге кёлтюрюб, бармакъчыкълагъа сюеледиле неда чынгайдыла)*

**Энчи иш, энчи ишни тинтиу.**

(Айтымланы керекли сёзле бла толтурургъа, хайуанла бла джаныуарланы атларын тюбюндеги тизгинден ала, уллу харифни тюбюн тартыргъа).

201-чи иш.

**Дерсни тамамлау.**

Теманы бегитиу, соруулагъа джууаб этиу:

– Уллу хариф къачан джазылады?

1. Адамланы атлары, тукъумлары уллу хариф бла джазылады. *(Юлгю).*
2. Шахарланы, эллени, орамланы, тауланы, сууланы, кёллени атларында*. (Юлгю).*
3. Юй хайуанланы, джаныуарланы аталгъан атларында. *(Юлгю)*.

Ишге багъа салыу.

**Юй иш:** 199-чу иш.

*47-чи дерс.*

*Дерсни темасы:* Уллу харифлени джюрютюлюую.

**Эсгертиу кёчюрюу.**

***Дерсни мураты:*** Уллу харифлени джюрютюлюуюнден билимлерин кенгертиу; адамлыкъны шартларын сингдириу.

***Дерсде окъуу керекле:*** керекли таблицала, суратла, ЭОР-ла.

***Дерсни барыуу.***

**Сабийлени эслерин дерсге буруу:**

Саламлашыу, дерсге хазырланыу.

**Юйге берилгенни тинтиу:**

Ал дерсде билгенлерин къайтарыу, соруулагъа джууаб этиу,

199 чу ишни тинтиу.

**Хат тюзетиу эмда сёзлюк иш.**

*Гъ Гъ Гъ гъ гъ Гъ чыгъана магъана*

*Эшек сюйген – чыгъана, адам сюйген – магъана.*

*Эшекге миннген – биринчи айыб, эшекден джыгъылгъан – экинчи айыб.*

Нарт сёзле бла, айтыула бла шагъырей этиу, къангада, дефтерледе джаздырыу.

**Джангы дерсни тинтиу.**

203-чю иш – устаз бла биргелей этиледи. Айтымлада къалайда уллу хариф джазыллыгъын айырыу, ол сёзлени дефтерлеге джазыб алыу, Уллу хариф нек джазылгъанын джорукъну айтыб ангылатыу. (Хурзукга, Анда, Мен, Джай, Хурзукда, Хурзукну, Хауа, Шоркъа).

**Керилиу минут.**

Биринчи кере ойнагъан заманда, устаз айта, сабийле да аны ызындан къайтара алай ойнайдыла. 3-4 кереден сабийле кеслери ойнаргъа керекдиле.

*(Сабийле пара-пара бир-бирлерине айланыб сюеледиле).*

Чум-чум, чум терек,

Чум терекни бутагъы –

Уллу бийни бычагъы,

Бекден-бекден биледим,

Ханны къызын тиледим!

Тиледим да не табдым?

Келечиге – кёлеги,

Чум терекге – бёреги…

Чум терекге ким керек?

Чум терекге сен керек!

*(«Сен керек» деген заманда парада сюелген сабийни быгъынчыгъына, быдырчыгъына, кёкюрекчигине бармакъ бла тиерге, дыгъычыкъ этерге ).*

**Энчи иш, энчи ишни тинтиу.** *Эсгертиу кёчюрюу.*

202-чи иш – 1 вариантха

205-чи иш – 2 вариантха.

Джазгъанларындан сора уллу харифле нек джазылгъанларын тинтиб айтдырыу.

**Дерсни тамамлау.**

Теманы бегитиу, соруулагъа джууаб этиу:

– Уллу хариф къайсы сёзледе, къачан джазылады?

Ишге багъа салыу.

**Юй иш:** 204-чю иш, 102-чи бетде соруулагъа джууаб бериу.

*48-чи дерс.*

*Дерсни темасы: Къайтарыу ишле.* Уллу харифлени джюрютюлюуюн къайтарыу. ***Диктант.***

***Дерсни мураты:*** Уллу харифлени джюрютюлюуюн къайтарыу; адамлыкъны шартларын сингдириу.

***Дерсде окъуу керекле:*** керекли таблицала, суратла, ЭОР-ла.

***Дерсни барыуу.***

**Сабийлени эслерин дерсге буруу:**

Саламлашыу, дерсге хазырланыу.

**Юйге берилгенни тинтиу:**

Ал дерсде билгенлерин къайтарыу, соруулагъа джууаб этиу,

204-чю иш, 102-чи бетде соруулагъа джууаб бериу.

***Диктант.***

*Къарачайны Къадау Ташы.*

*Карачаевск шахардан Учкуланнга дери аламат чайыр джол барады. Атам бла мен автобусну терезесинден мийик таулагъа, чынгыл къаялагъа, субай наратлагъа къарай барабыз.*

*Худес суу Къарачай Къобаннга къошулгъан джерде бир уллу тёгерек къара ташны кёрдюк.*

*– Ол Къарачайны Къадау Ташыды. Къадау Таш бизни халкъны бек бурунладан келген сыйлы эсгертмесиди, – деди атам.*

**Дерсни тамамлау,** теманы бегитиу, соруулагъа джууаб этиу, ишге багъа салыу.

**Юй иш:**

*49-чу дерс.*

***Дерсни темасы:******Халатланы тюзетиу****.* **АЙТЫМ.**

***Дерсни мураты:*** Айтымдан сора салыныучу белгилени эсге тюшюрюу, айтым не болгъанын чертиу; адамлыкъны шартларын сингдириу.

***Дерсде окъуу керекле:*** керекли таблицала, суратла, ЭОР-ла.

***Дерсни барыуу.***

**Сабийлени эслерин дерсге буруу:**

Саламлашыу, дерсге хазырланыу.

**Халатланы тюзетиу иш.**

Устаз халатла этген окъуучула бла ушакъны табышлы, сабыр, айтханын сингдире, джууаб излей – ол халда бардырады.

*Къарачайны Къадау Ташы.*

*Карачаевск шахардан Учкуланнга дери аламат чайыр джол барады. Атам бла мен автобусну терезесинден мийик таулагъа, чынгыл къаялагъа, субай наратлагъа къарай барабыз.*

*Худес суу Къарачай Къобаннга къошулгъан джерде бир уллу тёгерек къара ташны кёрдюк.*

*– Ол Къарачайны Къадау Ташыды. Къадау Таш бизни халкъны бек бурунладан келген сыйлы эсгертмесиди, – деди атам.*

1. *Карачаевск , Учкуланнга , Худес суу , Къарачай Къобаннга, Къарачайны Къадау Ташыды - сёзледе* уллу харифни джазылыуун къайтарыу.
2. *Терезесинден, тёгерек, бек, келген, эсгертмесиди –* Э бла Е-ни къарачай сёзледе сёзню аллы бла ортасында джазылыу джоругъун къайтарыу.
3. *Чайыр, мийик, таулагъа, субай, къарай, суу, Къарачайны, Къадау, сыйлы – къысха Й бла къысхаУ-ну джазылыу джоругъун къайтарыу.*
4. Башха тюрлю халатланы тинтиу.

**Керилиу минут.**

Джел урады бетиме,

Чайкъалалла терекле.

Солуу керек билекге,

Солуу керек кёзлеге.

Джаза-джаза, джаза-джаза

Арыдыла бармакъла.

Къысыб-ачыб, къысыб-ачыб

Солутабыз джазаргъа.

**Джангы дерсни ангылатыу.**

206-чы иш – текстни окъутуу. Хар айтымда ненча сёз болгъанын санатыу. Айтымдан сора салыныучу белгилени эсге тюшюрюу. Айтым не болгъанын чертиу.

Таблица бла ишлеу, джорукъну ачыкълау, айтымланы къауумларын эсге алыу.

208-чи иш. Текстни магъанасына кёре айтымлагъа бёлдюрюу. Джангы айтымны уллу харифден башланнганын эсге тюшюрюу.

*Мен къара суума. Дунияда эм таза, эм кирсиз суума! Джар джанында уллу къара ташны тюбюнден чыгъама. Юсюм бла ётген джолоучула мени суууму ичерге бек сюедиле. Мен да къызгъанмайма. Халаллары болсун! Бир къауум джолоучула мен чыкъгъан чунгурну тазалайдыла. Келген адамла былайда, суу ичиб, солуб кетедиле.*

**Дерсни тамамлау.**

Нарт сёзню тинтиу, ушакъда магъанасын ачыкълау.

***Къара сууну бокълама, таяр тауну джокълама.***

**Юй иш:** 207-чи иш.

*50-чи дерс.*

***Дерсни темасы****:* Хапарлаучу айтым.

***Дерсни мураты:*** Хапарлаучу айтымдан билим бериу, байламлы тилни ёсдюрюу, адамлыкъны шартларын сингдириу.

***Дерсде окъуу керекле:*** керекли таблицала, суратла, ЭОР-ла.

***Дерсни барыуу.***

**Сабийлени эслерин дерсге буруу:**

Саламлашыу, дерсге хазырланыу.

**Юйге берилгенни тинтиу:**

Ал дерсде билгенлерин къайтарыу, соруулагъа джууаб этиу, 207-чи ишни тинтиу.

**Хат тюзетиу эмда сёзлюк иш.**

*А А А Аа Аа Аа ата - атам ана - анам*

*Ата – билек, ана – джюрек.*

*Ата деген – ёмюр юйню ачхычы,*

*Ана деген – джашауунгу бачхычы.*

*(Семенланы Сымайыл).*

Нарт сёзле бла шагъырей этиу, къангада, дефтерледе джаздырыу.

**Джангы дерсни ангылатыу:**

*Сёзлюк: къумурсхала*

209-чу иш – устаз хапарлау ауаз бла окъуйду.

– Къаллай ауаз бла *(интонация бла)* окъудум хапарчыкъны? *(Хапарлау ауаз бла).*

– Нени хапарлайдыла бу текстде? *(Къумурсхаланы джашауларыны юсюнден).*

Таблицала бла (105-чи б.) ангылатыу, джорукъну ачыкълау, китабда ишлени тындырыу.

210-чу иш – байламлы тилни ёсдюрюу. Берилген сёзлени хайырландыра, айтымла джарашдырыргъа. Аладан хапарчыкъ къураб джазыу. Иш устазны болушлугъу бла этиледи.

Сёз ючюн, Устаз биринчи сёзюн айтады, сабийле аны ахырын келишдиредиле.

Табигъатха *(не болду?)* … . *(Не затла)* … джылтырайдыла. (Не затла?) … шоркъулдайдыла.

*Табигъатха джан киргенди. Кюн таякъла джылтырайдыла. Суучукъла шоркъулдайдыла. Чыпчыкъла джырлайдыла. Терекле чирчик-чирчик этгендиле. Ханс кёгергенди. Шаптал терек бла кийик эрик чакъгъандыла. Гокка хансла ариу ийис чыгъарадыла.*

*Кёб турмай зауукълу джай келликди. Сабийле да солурукъдула.*

212-чи иш – ауаздан, устаз бла биргелей азбар этерге тырмашыу. Ушакъ бардырыу.

– Ненча айтым барды бу назмуда?

– Ала къаллай айтымладыла? *(Хапарлаучу).*

– Нек болдула ала хапарлаучу айтымла, ангылатыгъыз?

– Къайсы сёзледиле адамгъа эм магъаналыла?

– Суугъа нек бериледи аллай бир багъа?

– Ётмек а не бла магъаналыды?

– Ананы нек багъалатыргъа керекди?

**Керилиу минут.**

Джел урады бетиме,

Чайкъалалла терекле.

Солуу керек билекге,

Солуу керек кёзлеге.

Джаза-джаза, джаза-джаза

Арыдыла бармакъла.

Къысыб-ачыб, къысыб-ачыб

Солутабыз джазаргъа.

**Энчи иш, энчи ишни тинтиу.**

213-чю иш – хар сабий энчи хапар къурайды, устаз бир талай окъуучугъа хапарларын айтмагъа къояды, иги хапар къурашдыргъаннга багъа салыргъа боллукъду.

**Дерсни тамамлау.**

Теманы бегитиу, соруулагъа джууаб этиу:

– Айтым деб неге айтылады? (*Толу магъананы берген сёз къауумгъа* ***айтым*** *дейдиле.)*

– Биз бюгюн дерсде къаллай айтымны билдик?

– Хапарлаучу айтымны ахырында къайсы белги салынады? *(Точка).*

– Джангы айтымны къаллай хариф бла джазыб башлайбыз?

Ишге багъа салыу.

**Юй иш:** 211-чи иш.

Устаз ауаздан сабийле бла бирге тинтиб, ишни юйде этерге алай теджейди.

*51-чи дерс.*

***Дерсни темасы:*** Соруучу айтым.

***Дерсни мураты:*** Соруучу айтымдан билим бериу, соргъанда ауазны келишдириб айтыугъа юретиу, адамлыкъны шартларын сингдириу.

***Дерсде окъуу керекле:*** керекли таблицала, суратла, ЭОР-ла.

***Дерсни барыуу.***

**Сабийлени эслерин дерсге буруу:**

Саламлашыу, дерсге хазырланыу.

**Юйге берилгенни тинтиу:**

Ал дерсде билгенлерин къайтарыу, соруулагъа джууаб этиу,211-чи ишни тинтиу.

**Хат тюзетиу эмда сёзлюк иш.**

*А А Аа Аа Аа Оо Оо Оо сый сый ла сый-ла-ма*

*Ие – иеси бала - баласы къонакъ – къонагъы*

*Ач къонакъны хапарла бла сыйлама.*

*Акъыллы – эл ийеси, тели уа – эл баласы.* Нарт сёзле бла, айтыула бла шагъырей этиу, къангада, дефтерледе джаздырыу.

**Джангы дерсни ангылатыу:**

217-чи иш – Устаз керекли соруу ауаз бла (интонация бла) Назмуну окъуйду:

Нек?

Нек джауады къар? Къайдан джауады?

Джерни юсюн ол нек акъ джабады?

Ахмат, къууаныб, къайры чабады?

Ол миниб баргъан – учхан чанады!

– Биринчи айтымда не билдириледи? (Билдирилмейди, сорулгъан этеди).

– Къайсы айтымлада барды дагъыда соруу?

– Сорууу болгъан айтымгъа, сорууну билдирген айтымгъа соруучу ***айтым*** дейдиле. ***Соруучу айтымны*** ахырында ***соруу (?) белги*** салынады.

– Соруучу айтым деб къаллай айтымгъа айтылады, къарачыгъыз китабда таблицагъа.

Таблицала бла ангылатыу, джорукъну ачыкълау.

– 4-чи тизгинде бармыды соруу? (Джокъду).

– Ол къалай айтылады, тынгылагъыз? (Ауазны кёлтюртюб).

– Тюз айтасыз, ол башха тюрлю айтымды. Аллай айтымлагъа кёлтюртюучю айтымла дейдиле***. Кёлтюртюучю*** айтымла дейдиле. Аланы ахырларында ***кёлтюртюу (!) белги*** салынады.

– Къайсы белги салынады соруучу айтымны ахырында? (Соруу белги).

– Алгъы дерсде къаллай айтымланы билген эдик?

216-чы иш – устаз бла биргелей этиледи. Сабийлеге тюз ауаз бла айтыргъа, джазгъанда айтымланы ахырларында тюз белги салыргъа тохтамаздан эслерине салыб турургъа керекди.

**Керилиу минут.**

**Къушчукъла**

Къур-къур – къушчукъла

Къанатларын джаялла,

Къаялагъа къоналла,

Къоян тутуб тоялла.

Тик ёргеге учалла,

Джигерчикле болалла!

**Энчи иш, энчи ишни тинтиу.**

218-чы иш – Алгъы бурун ауаздан устазны болушлугъу бла тындырылады.

**Дерсни тамамлау.**

Теманы бегитиу, соруулагъа джууаб этиу:

– Соруучу айтым деб къаллай айтымгъа айтылады?

– Къайсы белги салынады соруучу айтымны ахырында?

– Хапарлаучу айтымны ахырында къайсы белги салынады?

– Джангы айтымны къаллай хариф бла джазыб башлайбыз?

Ишге багъа салыу.

**Юй иш:** 219-чу иш. Устаз ауаздан сабийле бла бирге тинтиб, ишни юйде этерге алай теджейди.

*52-чи дерс.*

***Дерсни темасы****:* Кёлтюртюучю айтым.

***Дерсни мураты:*** Кёлтюртюучю айтымдан билим бериу, айтымланы болгъан къауумларын да ауаз блат юз окъургъа эмда айтыргъа тырмашдырыу, адамлыкъны шартларын сингдириу.

***Дерсде окъуу керекле:*** керекли таблицала, суратла, ЭОР-ла.

***Дерсни барыуу.***

**Сабийлени эслерин дерсге буруу:**

Саламлашыу, дерсге хазырланыу.

**Юйге берилгенни тинтиу:**

Ал дерсде билгенлерин къайтарыу, соруулагъа джууаб этиу, 219-чу ишни тинтиу.

**Хат тюзетиу эмда сёзлюк иш.**

*К К К Кк Кк Къ Къ Къ къ къ Дж Дж Дж дж дж дж*

*Къырпакъ джабалакъ кюз джаз башы*

*Алгъа кесинги ур, ачымасанг башханы ур.  
 Алгъада барма, артха да къалма.*

Нарт сёзле бла, айтыула бла шагъырей этиу, къангада, дефтерледе джаздырыу.

**Джангы дерсни ангылатыу:**

Таблицала бла ангылатыу, джорукъну ачыкълау, китаб бла ишлеу.

220-чы иш – логика басымны магъанасына кёре къалай салыргъа кереклисин ангылатыу, айтымланы айтылыуларына кёре къаллайла болгъанларын айтыуда да, джазыуда да айырыу.

222-чи иш – ауазны тюз салыб, устазны ызындан окъутуу. Ненча айтымдан къуралгъанын, устаз окъуб, ауазы бла, магъанасына кёре логика басымны сала, айтымланы эки болгъанларын ачыкълау.

– Назмуну аллында нени юсюнден хапарланады? *(Къарылгъачны узакъ джерден ызына къайытыб келгенини юсюнден).*

– Экинчи кесегинде уа кимге джумуш бериледи? Къаллай джумушчукъду ол? *(Бизге бериледи джумуш – эшиклени ачыб, къууаныгъыз къонакъгъа деген магъанада айтылады. Къарылгъачла джылы болуб бошаса, табигъат уянса келедиле. Ол къууанчды да! «Къууаныгъыз!» – дейди джазыучу.)*

Былайда Роза Рымбаева джырлагъан неда башха «Къарылгъачны» («Ласточка») юсюнден джырны тынгылатыргъа.

**Керилиу минут.**

**Къушчукъла**

Къур-къур къушчукъла

Къанатларын джаялла,

Къаялагъа къоналла,

Къоян тутуб тоялла.

Тик ёргеге учалла,

Джигерчикле болалла!

**Энчи иш, энчи ишни тинтиу.**

223-чю иш. – Эки айтымны биргелей къурайдыла, къалгъанын энчи джазадыла.

**Дерсни тамамлау.**

Теманы бегитиу, соруулагъа джууаб этиу:

– Кёлтюртюучю айтым деб къаллай айтымгъа айтабыз?

– Къайсы белги салынады кёлтюртюучю айтымны ахырында?

– Къалай окъулады кёлтюртюучю айтым?

– Логика басымны къайсы сёзлеге салабыз? (Магъаналы).

– Логика басым сёзде басымдан неди башхалыгъы? (Логика басым сёзге салынады, сёз басым бёлюмге салынады).

Ишге багъа салыу.

**Юй иш:** 1 вариантха – 221-чи иш,

2 вариантха – 225-чи иш.

*53-чюдерс.*

***Дерсни темасы:*** ***Сынау кёчюрюу иш.***

***Дерсни мураты:*** алгъан билимлерин сынаргъа,адамлыкъны шартларын сингдириу.

***Дерсде окъуу керекле:*** керекли таблицала, суратла, электрон окъутуу ресурсла.

***Дерсни барыуу.***

**Сабийлени эслерин дерсге буруу:**

Саламлашыу, дерсге хазырланыу.

**Юйге берилгенни тинтиу:**

Ал дерсде билгенлерин къайтарыу, соруулагъа джууаб этиу: 1 вариантда – 221-чи, 2 вариантда – 225-чи ишлени тинтиу.

**Сынау кёчюрюу иш.**

***Джазны келечилери.*** (108-чи б.)

*«Джазны биринчи келечилери къанатлыладыла», – деген халкъ айтыу керти кёре эдим.*

*Быйыл да, башха чыпчыкъла бла бирге, къарылгъачла да келгендиле. Аланы бизни бауну чардагъында уялары барды. Не сейир эсе да, бири бирине ушагъан эки къарылгъач хар джыл сайын ол уягъа келедиле. Тургъан юйлерин унутмайдыла.*

1. Текстге бирер айтым къошаргъа. *(Сёз ючюн: Ала быйыл да къарылгъач балачыкъла чыгъарлыкъдыла.)*
2. Сёзде ненча бёлюм, таууш, хариф болгъанын ачыкъларгъа, басымны салыргъа:

1 вариантха – уялары

2 вариантха – къарылгъач

**Дерсни тамамлау.**

*54-чю дерс.*

***Дерсни темасы****:* ***ТИЛ ЁСДЮРЮУ*.**  Берилген соруулагъа таяна хапар къуратдырыу, джаздырыу ишле.

***Дерсни мураты:*** Сёз чемерликни байындырыу (СЧБ), адамлыкъны шартларын сингдириу.

***Дерсде окъуу керекле:*** сёзлюк ишге керекли суратла, 228-чи ишгекерекли Россияны, КЧР-ни Байракълары, Тамгъалары, Гимнлери, ЭОР-ла .

***Дерсни барыуу.***

**Сабийлени эслерин дерсге буруу:**

Саламлашыу, дерсге хазырланыу.

**Хат тюзетиу эмда сёзлюк иш.**

Тереклени атларын эсге тюшюрюу. Сёзлюк иш элберлени билячаларындан къуралгъанды. Аланы суратларын кёргюзте, сёзлюк, хат тюзетиу ишлени бардырыу.

Бир келиним барды да,

Бир айгъа минг сабий ёсдюреди. *(Балий терек).*

Узун субай ёсгени,

Акъсыл чепкен кийгени. *(Бусакъ).*

Тау башында – кёк кирпи. *(Гагарак).*

Бир къызым барды да,

Кёзлери джырда айтылады. *(Дугъум терек).*

Бир къызым барды да,

Эшмеси джер джерге илинеди. *(Джюзюм терек).*

Тырнакълары аслан кибик,

Мынчакълары аслам кибик. *(Итбурун терек).*

Джаз келгенлей, чагъама,

Сыргъаларымы тагъама,

Къулакъларым шууулдайла,

Сыргъаларым къымылдайла. *(Къайын терек).*

Эки эгечни:

Бири къызыл кие,

Бири къара кие. *(Къызыл дугъум бла къара дугъум).*

Бир къызым барды да,

Халкъ аны белине сукъланады. *(Нарат терек).*

Тереклени атлары бла шагъырей этиу, билячаларын къангада, дефтерледе джаздырыу.

**Джангы дерсни ангылатыу:**

1. Зугул элемент болгъан харифлени ариу джазаргъа!
2. *БЛА, ДА*, бла *УА* деген сёзле къалгъан сёзледен башха джазыладыла – бу джорукъну ангылатыргъа кереклиси ажымсызды. Ол себебден, китабда болмагъанлыгъына, устаз аны ангылатады.

*Мени атым…*

*Хар адамны кесини энчи аты, тукъуму болады. Биз башха адамла бла танышхан заманда, атыбызны, тукъумубузну айтыб, алай танышабыз. Артда аланы атларын эсибизде тутуб, бир-бирлери бла аджашдырмай, тынч таныйбыз. Джазгъан заманда уа, адам атланы, тукъумланы уллу харифле бла джазыб башлайбыз.*

*Тенгизлени атларын да, суула бла тауланы атларын да, къралланы, шахарланы, орамланы, эллени атларын да уллу харифден джазабыз.*

**Байламлы тилни ёсдюрюу ишле.**

226-чы иш.

1. Биринчи устаз ангылашынмазлыкъ сёзлени тинтиб, тилбургъучну окъуйду.
2. Ызы бла устаз хар тизгинни башха окъуй, сабийле ызындан къайтара, иш алай барады.
3. Андан сора сабийлеге тышларындан бары да биргелей окъургъа бир минут бериледи.
4. Андан сора 4-5 сабий бир-бири бла эришедиле, ким дженгил тикирал окъуруна.

Аллындан артына дери бир солууда окъургъа керекди.

228-чи иш.

Бу ишни этерни аллы бла, слайдлагъа неда видеороликге къараргъа керекди: джашагъан элигизни ариу джерлери, тарихге кирген джерлери, адамла сыйлы кёрген эсгертме болсун, мекям болсун, адам болсун – быллай затла сабийлени ангыларын ёхтемлендирген этедиле.

Аны ызы бла Республиканы юсюнден, ара шахары Черкесск, Карачаевск шахарланы да айгъакъларгъа керекди. Джашагъан миллетлени юсюнден, не бла кюрешгенлерини юсюнден.

Андан кете барыб, Россия къралыбызны да кючлюлюгюн, Ата Джуртубузгъа ачыкъ кёллю болургъа кереклисин, иги окъургъа, ишде-турмушда бирге болургъа кереклисин сингдирирге керекди.

Алай бла биргелей хапар къуратдырыу. *(2-чи классны «Ана тили» бла башха окъуу керекле бла да хайырланыргъа боллукъду).*

Бу ишни ажымсыз тындырыр ючюн, сабийлени керекли темагъа информация джыяргъа юретирге керекди.

**Керилиу минут.**

**Къушчукъла**

Къур-къур – къушчукъла

Къанатларын джаялла,

Къаялагъа къоналла,

Къоян тутуб тоялла.

Тик ёргеге учалла,

Джигерчикле болалла!

**Энчи иш, энчи ишни тинтиу.**

229-чи иш.

*Ненча? Ненчадан*? деген сёзлени къайтарыу, оюнну хауада ойнаргъа хазырланыу.

**Дерсни тамамлау.**

Теманы бегитиу, соруулагъа джууаб этиу, ишге багъа салыу.

**Юй иш:** 227-чи иш, сёзлюк ишде билген тереклени атларын орусча билирге (145-146-чы бб.)

*55-чи -56-чы дерсле.*

***Дерсни темасы****:* Къысха хапар айтыргъа юретиу.

***Дерсни мураты:*** айтылгъандан магъаналы кесегин аыйырыргъа юретиу, сёз чемерликлерин байындырыу, уадамлыкъны шартларын сингдириу.

***Дерсде окъуу керекле:*** керекли таблицала, суратла, ЭОР-ла.

***Дерсни барыуу.***

**Сабийлени эслерин дерсге буруу:**

Саламлашыу, дерсге хазырланыу.

**Юйге берилгенни тинтиу:**

Ал дерсде билгенлерин къайтарыу, соруулагъа джууаб этиу, 227-чи иш, сёзлюк ишде билген тереклени атларын орусча соруу (145-146-чы бб.)

**Хат тюзетиу эмда сёзлюк иш.**

*Э Э Э э э э Ээ Ээ Ээ эгиз эчки эркеч*

*Сюрюу аллында джюрюучю,*

*Сюрюучюге джол кёргюзюучю. (Эркеч).*

Элбер бла шагъырей этиу, къангада, дефтерледе джаздырыу.

**Джангы дерсни тинтиу.**

230-чу иш.

1. ***Сёзлюк иш:*** *эгиз улакъ, мангылай, аяусуз, атылыб келиб, джилтинле акъдыла, сюрюучю ит, эс ташладыла, джууаш болгъанын кёрюб, сюрюу.*
2. Устазны окъууу.

– Нени юсюнденди бу хапар?

1. 1-чи абзацны сабийлеге окъутуу, къысха хапарын айтдырыу, джаздырыу, ат атаб, план къурау.
2. 4. 2-чи абзацны сабийлеге окъутуу, къысха хапарын айтдырыу, джаздырыу, ат атаб, план къурау.

5. 3-чю бла 4-чю абзацланы сабийлеге окъутуу, къысха хапарын айтдырыу, джаздырыу, ат атаб, план къурау.

6. Барын да бир-бирине къошуб хапарын айтдырыу.

*План.*

1. *Хатачы улакъла.*
2. *Улакъла сюрюучю итден къоркъдула.*
3. *Улакъланы тюйюшгенлери тохтады.*

**Керилиу минут.**

**Чалкъычыла**

Тегерекни шошлугъун

Чалкъычыла буздула.

Сырт башында чалкъыланы

Ары-бери бурдула.

Ары-чалкъы, бери-чалкъы,

Бир, эки, юч, терт, беш, алты.

**Гынтдылы соруу – джууаб эришиу.**

Эки сабийни чыгъарыб, бири не сюйсе, аны соруб, ол бири да анга джууаб табыб, эришдириу. Кёзюу хар джол сайын ауушдурулады.

Бу гынтдылы соруу – джууаб эришиу, сюйсе джорукъ болсун, сюйсе, элбер неда нарт сёз, джылны узунуна билген билимлерин ачыкъларгъа джораланады.

**Дерсни тамамлау.**

Теманы бегитиу, соруулагъа джууаб этиу, ишге багъа салыу.

**Юй иш:** 231-чи иш.

Адеб-намыс юретген назмуну юч кесек этиб, бирин юйде азбар этерге. Келир дерсде*Кёзден къараб, эсде тутуб джаздырыу ишге* хазырланыу.

*57-чы дерс.*

*Дерсни темасы:* ***Кёзден къараб, эсде тутуб джаздырыу иш.***

***Дерсни мураты:*** адамлыкъны шартларын сингдириу.

***Дерсде окъуу керекле:*** дерсге керекли таблицала, суратла, ЭОР-ла.

***Дерсни барыуу.***

**Сабийлени эслерин дерсге буруу:**

Саламлашыу, дерсге хазырланыу.

**Юйге берилгенни тинтиу.**

Юйге берилген 231-чи ишни *Кёзден къараб, эсде тутуб джаздырыу*.

Адеб-намыс юретген назмуну юч кесегинден юйде азбар этгенлерини бирин эсде тутханларыча джаздырыу.

**Хат тюзетиу эмда элберлени билячаларындан къуралгъан сёзлюк иш.**

*Дж Дж Дж дж дж дж Дждж Дждж джангкъылыч*

*Бир къызым барды да –*

*Джети тюрлю киеди. (Джангкъылыч).*

*Къанаты джокъ – учады,*

*Къолу джокъ – чачады. (Джел).*

Джангкъылычны джети тюрлю бети – къызыл, къызгъылдым (оранж), сары, джашил, кёксюлдюм *(голубой)*, кёк, кимит бетли *(фиолетовый).*

Отда джанмайды,

Сууда батмайды*. (Буз).*

Амма джырна чачды,

Джырна тюзге къачды. *(Буз джаугъан).*

Къанаты джокъ – уча,

Аягъы джокъ – къача. *(Булут).*

Бир джабыуум барды да,

Джайсам, кюнню джабады. *(Булут).*

Бир тауугъум барды да,

Ол къангкъылдаса – дуния эшитеди. *(Кёк кюкюреген).*

Арымаз-талмаз,

Нёгеринден къалмаз. *(Кёлекке).*

Бир тенгим барды да,

Мен къайры барсам, ары барады*. (Кёлекке).*

Кийим тюлдю – кийилмейди,

Суусун тюлдю – ичилмейди,

Азыкъ тюлдю – ашалмайды,

Ансыз джашау джашалмайды. *(Хауа).*

Кече къонар,

Кюндюз учар. *(Чыкъ).*

Акъ къуш кече къонады да,

Кюндюз учады. *(Къырау).*

Элберле бла шагъырей этиу, къангада, дефтерледе джаздырыу.

**Керилиу минут.**

**Чалкъычыла**

Тегерекни шошлугъун

Чалкъычыла буздула.

Сырт башында чалкъыланы

Ары-бери бурдула.

Ары-чалкъы, бери-чалкъы,

Бир, эки, юч, терт, беш, алты.

**Джангы дерсни тинтиу.**

235-чи иш. Джырны эсге тюшюрюу, джырны неда фонограммасын салыб, джырлатыу. Назму тилден прозагъа кёчюрюб, Минги Тауну ышанларын джаздырыу. Хар айтымны окъутуб, кеслерини сёзлери бла магъанасын айтдырыу. Сёз ючюн:

*Минги Тау Кавказ тауладан эсе мийикди. Аны бузлары юсюнде миялача джылтырайдыла. Аны юсюнде къары къыш да, джай да эримейди. Минги Тауда боран болса, кюн бузулады. Аны бораны кюн ариу, чууакъ болса да, тохтамайды. Минги Тауну башы – буз, ортасы – къая, таш, тюбю – отлау, джайлыкъла. Ол джулдузлагъа джетгенча кёрюнеди кече.*

*Минги Тауубуз бла Казбек тау бир-бирлерин кёрюб турадыла. Ма аллай сейир-тамаша тауладыла ала.*

Джазгъанда ***уллу харифни сёзледе джазылыуун***, ***эсе, да***сёзле башха джазылгъанларын, **б**-ни сёзлени ахырында джазылыуун къайтарыу.

**Дерсни тамамлау.**

Теманы бегитиу, соруулагъа джууаб этиу, ишге багъа салыу.

**Юй иш:** РеспубликабыздаМинги Таудан башха тауланы атларын джазаргъа.

*58-чи дерс.*

***Дерсни темасы****:* Джетишмеген харифлени эмда сёзлени келишдиририб джаздырыу

***Дерсни мураты:*** сыфатны юсюнден билимлерин эсге тюшюрюу, 1-чи бетни этимлерин 3-чю бетге буруу, адамлыкъны шартларын сингдириу.

***Дерсде окъуу керекле:*** дерсге керекли таблицала, суратла, ЭОР-ла.

***Дерсни барыуу.***

**Сабийлени эслерин дерсге буруу:**

Саламлашыу, дерсге хазырланыу.

**Юйге берилгенни тинтиу:**

Ал дерсде билгенлерин къайтарыу, соруулагъа джууаб этиу, РеспубликабыздаМинги Таудан башха тауланы атларын джазаргъа.

**Хат тюзетиу эмда сёзлюк иш.**

*К К К к к к Кк Кк Кк керек – керексиз кёл - кёлсюз*

*Керексиз чам къайгъы салыр.*

*Керексиз джерде бетсиз болма, джетген джерде кёлсюз болма.*

*Керексизге атылма, джангыз атлыгъа къатылма.*

Нарт сёзле бла, айтыула бла шагъырей этиу, къангада, дефтерледе джаздырыу.

**Джангы дерсни тинтиу.**

**236-чи иш.** *(Ауаздан).*

Бу ишде 1-чи бетни этимлерин 3-чю бетге бурургъа керекди. Бу джорукъну ала 3-чю классда окъурукъдула, алай болса да, бусагъатда айтылыб, ангылашыныб къалса, артда тынчыракъ боллукъду. Ол себебден этимлени бетледе тюрленнгенлерин устаз айтыргъа боллукъду.

Бу ишде сыфатны юсюнден билимлерин эсге тюшюрюрге, текстден айырыб, дефтерлеге джазаргъа тыйыншлыды.

Сёз ючюн, былай:

Къоз терек бачханы къыйырында ёседи, (къаллай?) мийик, кенг джайылгъан терекди. Аны къозлары (къаллайла?) уллу, зугул, шатык сюекли къозладыла. (Къаллай?) Хыштыланы къозла деб, элде аланы таныб къоядыла. Къартла къоз терекни сыйлаб, арлакъдан къараб, кёб (къаллай?) ариу сёз айтадыла. Сабийлени бир къауумлары уа, (къаллай?) къылыкъсыз сабийле, таякъ бла уруб, къозларын сындырадыла. Бутакъларын сындырсала, аны санлары ачыгъанын билмейдиле. Аланы халисизликлерине къоз терек тёзеди, алай а бек эрши кёреди.

*(Къагъыйланы Назифа)*

**Гынтдылы соруу – джууаб эришиу.**

Эки сабийни чыгъарыб, бири не сюйсе, аны соруб, ол бири да анга джууаб табыб, эришдириу. Кёзюу хар джол сайын ауушдурулады.

Бу гынтдылы соруу – джууаб эришиу, сюйсе джорукъ болсун, сюйсе, элбер неда нарт сёз, джылны узунуна билген билимлерин ачыкъларгъа джораланады.

**Керилиу минут.**

**Харс**

Джум да ач, джум да ач,

Арыгъанны тёз да чач.

Къолну белге салайыкъ,

Ары-бери къарайыкъ.

Къолчукъланы кёлтюребиз,

Энди энишге иебиз.

Биз къууаныб дженгил-дженгил

Харс-харсланы тюебиз!

**Энчи иш, энчи ишни тинтиу.**

240-чы иш. *(Ауаздан).* – Къоян.

239-чу иш.

**Дерсни тамамлау,** теманы бегитиу, соруулагъа джууаб этиу:

– Сыфат деб, неге айтылады? Ол къаллай соруулагъа джууаб береди?

– Къаллай нарт сёзле билдигиз бюгюн?

– Къайсысын эсде тутдугъуз?

Ишге багъа салыу.

**Юй иш:** 238-чи иш.

*59-чи дерс.*

***Дерсни темасы****:* Берилген планнга кёре ***изложение джаздырыу****.*

***Дерсни мураты:*** берилген планнга кёре, къысха хапар джаздырыу, байламлы тилни байындырыу, адамлыкъны шартларын сингдириу.

***Дерсде окъуу керекле:*** дерсге керекли таблицала, суратла, ЭОР-ла.

***Дерсни барыуу.***

**Сабийлени эслерин дерсге буруу:**

Саламлашыу, дерсге хазырланыу.

**Юйге берилгенни тинтиу:**

Ал дерсде билгенлерин къайтарыу, соруулагъа джууаб этиу, 238-чи ишни тинтиу.

**Хат тюзетиу эмда сёзлюк иш.**

*Къонакъ юсюне къонакъ болуб барма.*

*Къонакъ болсанг, ийнакъ бол.*

*Къонакъ алсанг – алынма, къонакъ болсанг – джалынма.*

Нарт сёзле бла, айтыула бла шагъырей этиу, къангада, дефтерледе джаздырыу.

**Изложение джазыу.**

241-чи иш.

Устаз хапарны Л.Толстойдан кёчюрюлгенин, керти болгъан зат болгъанын айтады. Маймулланы кёргенлерин эниклеген рефлекслери сытыучугъа бёрклерин ызына джыяргъа себеб болгъанын артда, хапарны джарашдыргъандан сора, билдириу.

**Сёзлюк:** *индиячы, шемшер (самшит), къаблагъандыла, четен, сермеб алыб энишге быргъагъандыла…*

План:

1. Индиячы сатыучу.
2. Маймулла бла бёркле.
3. Сатыучу къалкъыудан уянады.
4. Маймулланы ачыулары.

Планнга кёре, КЪЫСХА ХАПАР ДЖАЗЫУ

1. Хапарны кесеклеге юлешиу.
2. Хапарны кесек-кесек окъуу, аны магъанасын кёзге кёргюзюу, айтыу.
3. Хапарны хар кесегини баш оюмларын ачыкълау (2-3 айтым).
4. Хар кесекни планнга кёре айтыу (керек болса, китабха къарай).
5. Джазыу (устазны болушлугъу бла).

**Юй иш:** 242-чи иш.

*60-чы дерс*

*Дерсни темасы:* Текстге берилген соруулагъа джууаб джаздырыу.

***Дерсни мураты:*** адамлыкъны шартларын сингдириу.

***Дерсде окъуу керекле:*** асланла болгъан не цирк номер, неда хауада саваннада асланланы видеоролик, дерсге керекли таблицала, суратла, ЭОР-ла.

***Дерсни барыуу.***

**Сабийлени эслерин дерсге буруу:**

Саламлашыу, дерсге хазырланыу.

**Юйге берилгенни тинтиу:**

Ал дерсде билгенлерин къайтарыу, соруулагъа джууаб этиу, 242-чи ишни тинтиу.

**Хат тюзетиу эмда сёзлюк иш.**

252-чи иш.

*(Асланла болгъан не цирк номер, неда хауада, саваннада, асланланы тюрсюнлерин, къылыкъларын, тауушларын, халилерин ачыкълагъан видео- ролик/ клип кёргюзюу).*

/Ч/ тауушну текстде эсгертиу, керекли харифлери болгъан эмда Ч харифи болгъан сёзлени айырыб джазыу, ангылашынмагъан сёзлени тинтиу.

***Сёзлюк******иш:*** *азау тишли, сары шинли, сингир санлы, сары джаллы (грива), аслан-паша, базады, чюй къысхашча бууунуна, базады борбайына, темир тырнагъына, тулпар, бугъоу (кандалы)…*

253-чю иш. Окъуу, соруулагъа джууаб этиу, джазыу.

**Керилиу минут.**

**Харс**

Джум да ач, джум да ач,

Арыгъанны тёз да чач.

Къолну белге салайыкъ,

Ары-бери къарайыкъ.

Къолчукъланы кёлтюребиз,

Энди энишге иебиз.

Биз къууаныб дженгил-дженгил

Харс-харсланы тюебиз!

**Гынтдылы соруу – джууаб эришиу.**

Эки сабийни чыгъарыб, бири не сюйсе, аны соруб, ол бири да анга джууаб табыб, эришдириу. Кёзюу хар джол сайын ауушдурулады.

Бу гынтдылы соруу – джууаб эришиу, сюйсе джорукъ болсун, сюйсе, элбер неда нарт сёз, джылны узунуна билген билимлерин ачыкъларгъа джораланады.

**Дерсни тамамлау,** теманы бегитиу, соруулагъа джууаб этиу, ишге багъа салыу.

**Юй иш:** Кийик джаныуарланы юсюнден бирер элбер джомакъ билиб келирге.

*61-чи дерс.*

***Дерсни темасы****:* Тил ёсдюрюу.

***Дерсни мураты:*** *(Устазны болушлугъу бла) нек? къалай?* деген эмда не этдиле? не этди? деген соруугъа джууаб бериу, джууаб бериу, хапар къурау эмда джазыу; адамлыкъны шартларын сингдириу.

***Дерсде окъуу керекле:*** айюле болгъан не цирк номер неда хауада чегетде айюлени юсюнден видеоролик, дерсге керекли таблицала, суратла, ЭОР-ла.

***Дерсни барыуу.***

**Сабийлени эслерин дерсге буруу:**

Саламлашыу, дерсге хазырланыу.

**Юйге берилгенни тинтиу:**

Ал дерсде билгенлерин къайтарыу, соруулагъа джууаб этиу, кийик джаныуарланы юсюнден юйге берилген элберлени бир-бирлерине айтыб айтышыу, билячаланы джазыу – къангада эмда дефтерледе.

**Хат тюзетиу эмда сёзлюк иш.**

*М М М м м м Мм Мм Мм мамурач*

*Маммат джыйсанг, чомарт бол.*

*Махтанчакъ кеси эте билмез, киши этгенин сюймез.*

Нарт сёзле бла, айтыула бла шагъырей этиу, къангада, дефтерледе джаздырыу.

**Джангы дерсни тинтиу.**

Кийик джаныуарланы юсюнден элберлени эсге тюшюрюу, билячаларын джазыу, суратларын таныу.

Кесини териси – кесине джау. (*Тюлкю).*

Кеси – хыйла, къуйругъу – сырма. (*Тюлкю).*

Джар джанында – чыгъана тоб. *(Кирпи).*

Таугъа айланса – окъ кибик,

Таудан айланса – тоб кибик. *(Къоян).*

Къарны – ач, кёлю – токъ*. (Аслан).*

Боз бугъа боюнлу,

Темир сюек аякълы,

Пелиуан билекли,

Аслан-къаплан джюрекли*. (Айю).*

254-чю иш.*(Устазны болушлугъу бла) нек? къалай?* деген соруулагъа джууаб бериу эмда джазыу.

254-чю иш.Не этдиле? Не этди? деген соруугъа джууаб бериу.

Аслан не этди?

Атасы не этди?

Экиси да биргелей не этдиле?

**Керилиу минут.**

**Энчи иш, энчи ишни тинтиу.**

256-чы иш.

**Дерсни тамамлау.**

Ишге багъа салыу.

**Юй иш:** Кийик джаныуарланы атларын орусча-къарачайча да билирге.

*62-чи дерс.*

***Дерсни темасы****:* Т**ил ёсдюрюу.**

***Дерсни мураты:*** Чачылыб берилген сёзледен айтымла къурау; лексика кроссвордла тешиу; адамлыкъны шартларын сингдириу.

***Дерсде окъуу керекле:*** къарачай юйню юй-турмуш кереклерини суратлары/слайдлары/видео/, сёзлюк ишни ангылатыргъа суратла неда ЭОР-ла.

***Дерсни барыуу.***

**Сабийлени эслерин дерсге буруу:**

Саламлашыу, дерсге хазырланыу.

**Юйге берилгенни тинтиу:**

Ал дерсде билгенлерин къайтарыу, соруулагъа джууаб этиу, Кийик джаныуарланы атларын орусча-къарачайча, бир-бирлерине сордуруб, айтдырыу.

**Хат тюзетиу эмда сёзлюк иш.**

Эртдеги къарачай юйню юй турмушу бла танышдырыу. Анга болушлукъгъа элберледен къуралгъан сёзлюк иш. Сёзлюк ишни юсю бла – хат тюзетиу.

Чегетни улу – арбазны къулу. (*Агъач сибиртги).*

Къолу джокъду,

Аягъы джокъду, Хар кюнде, хар юйде

Кюн узуну тепсейди. *(Сибиртги).*

Джукъа терек джукълай бара,

Бутакълары къыра бара. *(Баш таракъ).*

Орундукъ тюбюнде – акъсакъал киши. *(Джюн таракъ).*

Джолум узун, джеталмайма,

Бармай, къоюб кеталмайма. *(Чепкен таракъ).*

Бир тайым барды да,

Анга минмеген джокъду*. (Бешик).*

Аягъы джокъ,

Къолу джокъ,

Киймеген бёркю джокъ. *(Бёрк агъач).*

Бир атым барды да,

Чабса, къарны тютюнлейди. *(Итиу).*

Эшик артында – къошбаш теке. *(Кийим такъгъыч).*

Бир къызым барды да,

Хар ким аны кийиндиреди*. (Эски джайгъан къурукъ).*

Бурма бутлу бий Хасан. *(Къысхач).*

Суугъа тюшсе – кёмюк,

Суудан чыкъса – кемик*. (Сапын).*

Къара атха минеме,

Къызыл къумгъа киреме. *(Таба тутхуч).*

Элберле бла шагъырей этиу, сёзлюк ишни суратын кёргюзте бардырыу, къангада, дефтерледе джаздырыу.

**Диктант.**

257-чи иш. Окъуб, сёзлени къалай джазылгъанларын эсге тюшюрюу, джазыу.

Орфография болумларын бегитиу, сыфатны ышанларын, къаллай соруулагъа джууаб этгенин къайтарыу.

*Джайны эм биринчи бояулары – джашил, кёк, акъ эмда сары бояуладыла. Тереклени чапыракълары бла ханс джашил бетлидиле. Башыбыздагъы кёк да кёк бетлиди. Кюн бла гитче гокка хансчыкъла – сары бетлидиле. Булутла уа акъсылдымладыла. Алай а къызыл бояусуз джай болмайды – ол джилекни бояууду.*

1. Китабларын джабдырыб, диктант джазыу. Диктантдан сора, китабны ачыб, тюз-терс джазылгъанны тинтиу.
2. *Къаллай?* *Неллай?* деген сёзлени (сыфатланы) тюблерин сызчыкъ бла тартыргъа.

**Керилиу минут.**

**Энчи иш, энчи ишни тинтиу.**

259-чу иш – кроссвордну гёзенеклерин толтуруу.

1. Къаймакъ.
2. Къоркъакъ.
3. Къармакъ.
4. Къорлукъ.

**Дерсни тамамлау.**

260-чы иш. Нарт сёзлени магъаналарын къалай ангылагъанларын сюзюу.

1. Кеси джыгъылгъан джыламаз.
2. Окъумагъан сокъурду.
3. Ташны ата билмеген башына урур.

Ишге багъа салыу.

**Юй иш:** 258-чи иш – юйге берирден алгъа устаз сабийле бла бирге ауаздан ишни тинтеди.

*63-чю дерс.*

***Дерсни темасы****:* *ТИЛ ЁСДЮРЮУ.* Къайтарыу ишле

***Дерсни мураты:***  Текстде *къаллай? неллай?* деген соруулагъа джууаб берген сёзлени табыу, аланы тилни чемерлигине магъаналарын ачыкълау; сёзде уллу харифни джазылыуун къайтарыу; адамлыкъны шартларын сингдириу.

***Дерсде окъуу керекле:*** , керекли таблицала, дидактика карточкала.

***Дерсни барыуу.***

**Сабийлени эслерин дерсге буруу:**

Саламлашыу, дерсге хазырланыу.

**Юйге берилгенни тинтиу:**

Ал дерсде билгенлерин къайтарыу, соруулагъа джууаб этиу, 258-чи ишни тинтиу.

**Хат тюзетиу эмда сёзлюк иш.**

*Н Н Н н н н Нн Нн Нн намыс нарт нарт сёз*

*Нарт сёз, тик болса да, тюз.*

*Намыс болмагъан джерде берекет болмаз.*

*Намыслыдан – адамлыкъ, насыссыздан – аманлыкъ.*

Нарт сёзле бла, айтыула бла шагъырей этиу, къангада, дефтерледе джаздырыу.

**Джангы дерсни ангылатыу:**

261-чи иш – Таурухну окъуу, анда болгъан затла эртде болгъанларын къайсы сёзле болгъанларын ачыкълау, текстден айырыб джазыу.

Программа бла болмагъан, алай болса да эндиги дерслеге болушлукъ этерик джангы джорукъну, эртде болгъан затланы, *озгъан* заманны этимлерин къалай къуралгъанларын, информация-билдириу формада берирге боллукъду.

Эртде болгъан затланы, *озгъан* заманны этимлери **– ды, -ду, -ди, -дю,**

**-гъан, -хан, -ген, -нган, -нген** аффикслени болушлугъу бла къураладыла, алагъа **эди** деген болушлукъчу этим этимсыфатланы озгъан заманына къошуб.

Окъу**гъан**-ды **–** окъу**гъан эди**;

ат**хан**-ды **–** ат**хан эди**;

кет**ген-**ди **–** кет**ген эди**;

сын**нган-**ды **–** сын**нган эди**;

мин**нген-**ди **–** мин**нген эди**.

Джорукъну ачыкълау, китабда ишле бла бегитиу.

**Керилиу минут.**

**Энчи иш.**

266-чы иш.

**Гынтдылы соруу – джууаб эришиу.**

Эки сабийни чыгъарыб, бири не сюйсе, аны соруб, ол бири да анга джууаб табыб, эришдириу. Кёзюу хар джол сайын ауушдурулады.

Бу гынтдылы соруу – джууаб эришиу, сюйсе джорукъ болсун, сюйсе, элбер неда нарт сёз, джылны узунуна билген билимлерин ачыкъларгъа джораланады.

**Дерсни тамамлау.** Теманы бегитиу, соруулагъа джууаб этиу, ишге багъа салыу.

**Юй иш:** 263-чю иш.

*64-чю дерс.*

***Дерсни темасы****:* *ТИЛ ЁСДЮРЮУ*. Уллу, гитче харифлени къайтарыу.

***Дерсни мураты:*** адамлыкъны шартларын сингдириу.

***Дерсде окъуу керекле:*** кийик хайуанланы суратлары неда видео, нартланы бир-эки сураты, керекли таблицала, дидактика карточкала.

***Дерсни барыуу.***

**Сабийлени эслерин дерсге буруу:**

Саламлашыу, дерсге хазырланыу.

**Юйге берилгенни тинтиу:**

Ал дерсде билгенлерин къайтарыу, соруулагъа джууаб этиу.

**Хат тюзетиу эмда сёзлюк иш.**

Сёзлюк иш да, хат тюзетиу да кийик хайунланы юсюнден элберлени тинтиуден къуралады.

Бутакъ-бутакъ – мюйюзлери,

Кёк кырдыкдан кийизлери. *(Буу – олень).*

Бир терегим барды да,

Джылда бир бутакъ чыгъады. *(Буу мюйюз – оленьи рога).*

Бир бугъам барды да,

Ёмюрю чегетден чыкъмайды. (*Доммай* – зубр).

Джалауланы джалар,

Чынгылладан къарар. (*Джугъутур – горный козел, тур*).

Ингичке-ингичке аякълары,

Къара-къара туякълары,

Узун-узун джаякълары. *(Джур – косуля).*

Артына отлай,

Артына отлай. *(Къандагъай – лось).*

Къолдан къараса – ай кибик,

Эшикден къараса – тай кибик. *(Марал).*

Уллу къолда – уллазау*. (Къабан – кабан).*

Элберле бла шагъырей этиу, къангада, дефтерледе билячаларын джаздырыу.

**Джангы дерсни ангылатыу:**

264-чю иш. Окъуу. Нартланы атларын эсге тюшюрюу, аланы да башха уллу хариф бла джазылгъан сёзлени дефтерлеге джазыу, уллу харифлени тюблерин сызчыкъ бла тартдырыу.

Эртде болгъан затланы кёргюзген этимлени къалай къуралгъанларын ачыкълау, къурау кесекчиклерин тюблерин сыздырыу.

1. Алауган улу Къарашауай, Минги Тауну, Ёлмез къара суу.
2. (Не этгенди?) Джашагъанды, чыгъаргъанды.

265-чи иш.

**Энчи иш, энчи ишни тинтиу.**

262-чи иш.

**Дерсни тамамлау,** теманы бегитиу, соруулагъа джууаб этиу, ишге багъа салыу.

**Юй иш:** Кийик хайуанланы атларын орусча-къарачайча да билирге, суратда таныргъа.

*65-чи дерс.*

***Дерсни темасы****:* БАЙЛАМЛЫ ТИЛНИ БАЙЫНДЫРЫУ*. Суратлау (творческий) сынау иш.*

***Дерсни мураты:*** берилген суратчыкъланы атларын табыб джаздырыу,

адамлыкъны шартларын сингдириу.

***Дерсде окъуу керекле:*** кийик хайуанланы суратлары; керекли ЭОР-ла.

***Дерсни барыуу.***

**Сабийлени эслерин дерсге буруу:**

Саламлашыу, дерсге хазырланыу.

**Юйге берилгенни тинтиу:**

Ал дерсде билгенлерин къайтарыу: кийик хайуанланы атларын орусча-къарачайча суратда къалай танырыкъларын сынагъан эмда аланы орусча-къарачайча атларындан къуралгъан суратлау (творческий) диктант.

**Хат тюзетиу эмда сёзлюк иш.**

Джылда – айланы, ыйыкъда – кюнлени атларын джазаргъа. Сёзлюк иш бла хат тюзетиуню заманнга аталгъан элберле бла бардырыу.

Бир джибим барды да,

Сайлаб учун джыялмайма. *(Джыл - год).*

Ауууб тургъан бир терек,

Ол терекде – онеки бутакъ,

Хар бутакъда – тёрт чапыракъ. *(Джыл, айла, ыйыкъла – год, месяцы, недели).*

Бир терегим барды да:

Аны тёрт айрысы барды,

Хар айрыны тёрт бутагъы барды,

Хар бутакъны отуз чапырагъы барды,

Хар чапыракъны: бир джаны къара,

Бир джаны – акъ. *(Джыл, чакъла, айла, кюнле, кече, кюн – год, времена года, месяцы, дни месяца, день и ночь).*

Джети къарнаш:

Кетселе да – тизилиб,

Келселе да – тизилиб. *(Ыйыкъда кюнле – дни недели).*

Биреу сюйдюре,

Биреу кюйдюре. *(Джай бла къыш – лето и зима).*

Акъбетбийче агъарыб келди да,

Джууургъанны юсюбюзден алды. *(Танг джарыкъ – рассвет ).*

**Джангы дерсни тинтиу.**

267-чи иш. Джылны чакъларын, айларын, ыйыкъда кюнлени къайтарыу.

**Джылны чакълары**: джаз, джай, къач, къыш.

**Джылны айлары:**

Башил ай *(январь),* байрым ай *(февраль),* Тотурну ал айы *(март),* Тотурну арт айы *(апрель),* хычаман ай *(май)*, луккур ай *(июнь),* элия ай *(июль),* къыркъаууз ай *(август),* этыйыкъ ай *(октябрь)*, абыстол ай *(ноябрь)*, эндреуюк ай *(декабрь).*

**Ыйыкъда кюнлени атлары**:

Баш кюн *(понедельник),* гюрге кюн *(вторник),* барас кюн *(среда)*, орта кюн *(четверг*), байрым кюн *(пятница*), шабат кюн *(суббота)*, ыйых кюн *(воскресенье).*

**Керилиу минут.**

**Энчи иш, энчи ишни тинтиу.**

268-чи иш. Назму тилден прозагъа кёчюрюб, ангылагъанларын оюмлаб джаздырыу.

**Устазны ушагъына джарар материал (нарт сёзле):**

Адамлагъа кюлюучю болсанг, кесинг кюлкюлюк болурса.

Адамлыгъынг къалай эсе, саламынг да алайды.

Адамлыгъы болмагъан тутхан малын ачытыр.

Адамлыгъы болмагъанны арамлыгъын эсге алма.

Адамлыгъынг къалай эсе, муратынг да алай.

Адамлыгъынг джокъ эсе, адамлагъа къара.

Адамлыгъына кёре – джолу, ашхылыгъына кёре – болуму.

Адамлыкъгъа кёзюу джокъ.

**Гынтдылы соруу – джууаб эришиу.**

Эки сабийни чыгъарыб, бири не сюйсе, аны соруб, ол бири да анга джууаб табыб, эришдириу. Кёзюу хар джол сайын ауушдурулады.

Бу гынтдылы соруу – джууаб эришиу, сюйсе джорукъ болсун, сюйсе, элбер неда нарт сёз, джылны узунуна билген билимлерин ачыкъларгъа джораланады.

**Дерсни тамамлау.**

269-чу иш. Соруулагъа джууаб этиу:

– Къаллай адетлени билесиз?

– Къартланы сыйларын ким кёре биледи? Къалай кёресиз?

– Джолда джюрюген заманда тамаданы къайсы джанында барыргъа керекди.

– Къартла бла къалай саламлашыргъа керекди?

ишге багъа салыу.

**Юй иш:** Джылда – айланы атларын, ыйыкъда – кюнлени атларын эндиги дерсге тикирал билирге.

*66-чы дерс.*

*Дерсни темасы:* *Эсде тутуб джазгъан сынау иш***.**  Байламлы тилни ёсдюрюу.

***Дерсни мураты:*** Берилген текстге таяна, письмо джазаргъа юретиу; адамлыкъны шартларын сингдириу.

***Дерсде окъуу керекле:*** керекли таблицала, дидактика карточкала.

***Дерсни барыуу.***

**Сабийлени эслерин дерсге буруу:**

Саламлашыу, дерсге хазырланыу.

**Эсде тутуб джазгъан сынау иш.**

Ал дерсде билгенлерин къайтарыу.

Джылда чакъланы атларын, айланы атларын, ыйыкъда – кюнлени атларын эсде тутханларыча джазыу.

**Хат тюзетиу эмда сёзлюк иш.**

*Дж дж Дж дж Дждж Дждж джалкъау*

*Джай ишлеген къыш тишлер.*

*Джай джырлагъан къыш джылар.*

*Джалкъау ишден къоркъар, иш батырдан къоркъар.*

Нарт сёзле бла, айтыула бла шагъырей этиу, къангада, дефтерледе джаздырыу.

**Джангы дерсни тинтиу.**

**Письмо джазыуну джорукъ мардасы.**

1. Салам бериледи.
2. Саулукъ-эсенлик сорулады.
3. Кесини юсюнден хапар айтылады.
4. Айтыргъа излеген джангылыгъын неда тилегин билдиреди.
5. Саулукъ-эсенлик теджейди.
6. Конвертге салыб, джабышдырыб, иерик эмда кесингикин адреслени джазыу.
7. Марканы джабышдырыу, конвертни маркасы джокъ эсе.

270-чи ишни тинтиу. – Окъутуу. Керекли харифлени джазыу, тюблерин тартдырыу, орфограммаланы тинтген заманда белгилеу.

Ишни толтургъандан сора, сабийлеге аууздан письмо джазаргъа юретиу, 2-3 окъуучугъа соруулау.

*Конвертн*и кёргюзтюу эмда анда адресле джазылгъан сызланы ачыкълау: Бири – *адресат* (кимге аталгъан эсе письмо), ол башында болады;

бири – *адресант* (ким джаза эсе), ол конвертни тюбюнде болады.

Ахыры – *марка джабышдырыу, конвертни кесини маркасы джокъ эсе.* Ол кесича письмону ары-бери элтген джумушланы толтургъан адамланы хакъыды, ачха телегенни орнунады. Маркасы болмаса, письмону излеген джеринге киши элтирик тюлдю.

Бусагъатда *курьерская почта* деб аллай къуллукъ да барды. Ол джумушну айырыб тындыргъан къуллукъчу келтириб, письмону неда башха *бандерольну* къолунга бериб кетеди. Телеграмманы бергенча.

**Керилиу минут.**

**Гынтдылы соруу – джууаб эришиу.**

Эки сабийни чыгъарыб, бири не сюйсе, аны соруб, ол бири да анга джууаб табыб, эришдириу. Кёзюу хар джол сайын ауушдурулады.

**Дерсни тамамлау.**

**Юй иш:**

Кимге болса да письмо джазаргъа, конвертге салыргъа, адресин, юйде билиб, джазаргъа. Маркасы болгъан конвертни джабышдырмай келир дерсге келтирирге. Дерсден сора, элтиб, почта ящикге атдырыу.

*67-чи дерс.*

*Дерсни темасы:* Къайтарыу ишле. ***Сынау диктант.***

***Дерсни мураты:*** джылгъа алгъан билимлерин ачыкълау.

***Дерсде окъуу керекле:*** сёзлюк эмда КЧР-ни картасы..

***Дерсни барыуу.***

**Сабийлени эслерин дерсге буруу:**

Саламлашыу, дерсге хазырланыу.

***Сёзлюк иш****: магъаданла, кюзгю, алтын, кюмюш, джез...*

*Диктант.*

*Къарачай-Черкес Республика.*

*Бизни джерибизден алтын, кюмюш, джез дегенча магъаданла чыгъадыла. Чегетлерибизде доммайла, джугъутурла, айюле, бёрюле да бардыла. Джулдузлагъа къараучу уллу кюзгю да биздеди. Ол Тёбен Архызда къурулубду.*

*Европада эм уллу теплица да бизни республикадады. Анда мингле бла адамла ишлейдиле. Ала агурчала, помидорла битдиредиле, гоккала ёсдюредиле.*

*Мен школда иги окъуб, билим алыб, республикама джарарыкъма.*

1. Бу сёзлеге таууш-хариф айырыу этигиз:

1 вариант – ёсдюредиле;

2 вариант – магъаданла.

1. 2-чи айтымда *не?* деген соруугъа джууаб этген сёзлени тюблерин бир сыз бла тартыгъыз.
2. 3-чю айтымда *къаллай?* деген соруугъа джууаб этген сёзню толкъунлу сыз бла тартыгъыз.
3. 7-чи айтымда *не этедиле?* деген соруугъа джууаб этген сёзлени эки сыз бла тартыгъыз.

**Юйге берилгенни тинтиу:**

Джазгъан письмоларын тинтиу, терс джерлерин тюзетиу.

**Дерсни тамамлау,** теманы бегитиу, соруулагъа джууаб этиу, ишге багъа салыу.

**Юй иш:**

*68-чи дерс.*

*Дерсни темасы: Халатла бла ишлеу.*

Суратчыкълагъа кёре, сёзлюк бла танышыу. Джаныуарланы, къанатлыланы, хансланы атлары.

***Дерсни мураты:*** халатланы тюзетир ишлени бардырыу;адамлыкъны шартларын сингдириу.

***Дерсде окъуу керекле:*** керекли ЭОР-ла.

***Дерсни барыуу.***

**Сабийлени эслерин дерсге буруу:**

Саламлашыу, дерсге хазырланыу.

**Халатла бла ишлеу.**

Тюблери тартылгъан орфограммаланы ачыкълау, джорукъну къайтарыу, бегитиу, башха юлгюле келтириу.

*Диктант.*

*Къарачай-Черкес Республика.*

*Бизни* ***дж****ерибизден алтын, кюмю****ш****,* ***дж****ез дегенча ма****гъ****аданла чы****гъ****адыла. Чегетлерибизде доммайла,* ***дж****у****гъ****утурла, айюле, бёрюле да бардыла. Джулдузлагъа къараучу уллу кюзгю да биздеди. Ол Тёбен Архызда къурулубду.*

*Европада эм уллу теплица да бизни республикадады. Анда мингле бла адамла ишлейдиле. Ала агурчала, п****о****мидорла битдиредиле, гоккала ёсдюредиле.*

*Мен школда иги окъуб, билим алыб, республикама джарарыкъма.*

1. Бу сёзлеге таууш-хариф айырыу этигиз:

1 вариант – ёсдюредиле;

***Ёсдюредиле*** *- /ёс-дю-ре́-ди-ле/ – 5 бёлюм, 3-чю бёлюм – басымлы, 10 хариф, 10 таууш.*

2 вариант – магъаданла.

***Магъаданла*** *- /ма-гъа-дан-ла́/ - 4 бёлюм, 4-чю бёлюм – басымлы, 9 хариф, 9 таууш.*

1. 2-чи айтымда *неле?* деген соруугъа джууаб этген сёзлени тюблерин бир сыз бла тартыгъыз.

*Чегетлерибизде доммайла,* ***дж****у****гъ****утурла, айюле, бёрюле да бардыла.*

1. 3-чю айтымда *къаллай?* деген соруугъа джууаб этген сёзню толкъунлу сыз бла тартыгъыз.

*Джулдузлагъа къараучу уллу кюзгю да биздеди.*

1. 7-чи айтымда *не этедиле?* деген соруугъа джууаб этген сёзлени эки сыз бла тартыгъыз.

*Ала агурчала, п****о****мидорла битдиредиле, гоккала ёсдюредиле.*

**Сурат сёзлюк бла ишлеу**. (143-144-чю бб.)

Китабда суратла бла къалмай, муляжла неда башха тюрлю кёрмючлени кёргюзюб, сёзлюк ишни хайырлы этерге джарарыкъдыла.

**Гынтдылы соруу – джууаб эришиу.**

Эки сабийни чыгъарыб, бири не сюйсе, аны соруб, ол бири да анга джууаб табыб, эришдириу. Кёзюу хар джол сайын ауушдурулады.

Бу гынтдылы соруу – джууаб эришиу, сюйсе джорукъ болсун, сюйсе, элбер неда нарт сёз, джылны узунуна билген билимлерин ачыкъларгъа джораланады.

**Дерсни тамамлау.**

**Юй иш:**

ХАЙЫРЛАНДЫРЫЛГЪАН ЛИТЕРАТУРА

1. Байрамуков А.И. Нарт сёзле (Мудрость народов мира и Карачаево-Балкарского народа). – ОАО «Кочубеевская типография», 2013.
2. Алийланы Солтан. Къарачай халкъны эл берген джомакълары. – Черкесск, 1984.
3. Акъбайланы Х.М. Къарачай-малкъар халкъ оюнла. – Пятигорск, 2013.
4. Элкъанланы М.Къ., Кипкеланы З.О. Къарачай тил 1-2 класс (Методика болушлукъ). – Черкесск, 2006.

**БАШЛАРЫ:**

**2-чи КЛАССЛАГЪА КЪАРАЧАЙ ТИЛ БЛА АДАБИЯТ ОКЪУУДАН ПРОГРАММАЛА**

**АНГЫЛАТЫУ СЁЗ**

**ГРАММАТИКАНЫ ЭМДА АДАБИЯТ ОКЪУУНУ БИР КЪАУУМ МЕТОДИКА АМАЛЛАРЫ**

**ДЖАЗЫУ – ТЮЗ ДЖАЗЫУ**

**БАЙЛАМЛЫ** Т**ИЛ ЁСДЮРЮУГЕ БЕРИЛГЕН ИШЛЕ**

**АДАБИЯТ ОКЪУУ БЛА ДЖАЗЫУ, ГРАММАТИКА ИШЛЕГЕ**

**БАШЛАННГАН КЛАССЛАДА САГЪАТЛАНЫ САНЫ**

**ДИКТАНТДА СЁЗЛЕНИ САНЫ**

**ИЗЛОЖЕНИЕЛЕДЕ, СОЧИНЕНИЕЛЕДЕ АЙТЫМЛАНЫ САНЫ**

**СЁЗЛЮК ДИКТАНТДА СЁЗЛЕНИ САНЫ**

**СЁЗЛЮК ДИКТАНТХА БАГЪА САЛЫУ**

**ДИКТАНТХА БАГЪА САЛЫУ:**

**ДЖАЗМА ИШЛЕГЕ БАГЪА САЛЫУ**

**ГРАММАТИКАДАН БИЛИМГЕ БАГЪА САЛЫУ**

**ТИЛ ЁСДЮРЮУДЕН ДЖУУАБХА БАГЪА САЛЫУ**

*1-чи дерс.* **БИРИНЧИ КЛАССДА ОКЪУЛГЪАННЫ КЪАЙТАРЫУ**

*2-чи дерс.* **БИРИНЧИ КЛАССДА ОКЪУЛГЪАННЫ КЪАЙТАРЫУ**

*3 дерс.* ***БИРИНЧИ КЛАССДА ОКЪУЛГЪАННЫ КЪАЙТАРЫУ***

*4-чю дерс.* **БИРИНЧИ КЛАССДА ОКЪУЛГЪАННЫ КЪАЙТАРЫУ**

*5-чи дерс.* **ТАУУШЛА БЛА ХАРИФЛЕ**

*6-чы дерс.* Ачыкъ эмда тунакы тауушла

*7-чи дерс.* Ачыкъ тауушла бла харифле

*8-чи дерс.* Э, Е харифлени джюрютюлюулери

*9-чу дерс.* ***Кёчюрюу.*** Э, Е харифлени джюрютюлюулери

*10-чу дерс.* Ё харифни джюрютюлюую

*11-чи дерс.* Ё харифни джюрютюлюую.

*12-чи дерс.*Ю харифни джюрютюлюую

*13-чю дерс.*  Ю харифни джюрютюлюую

*14-чю дерс.* Я харифни джюрютюлюую.

*15-чи дерс.* ***Сёзлюк диктант****.* Я харифни джюрютюлюую.

*16-чы дерс.* У (къысха) харифни джюрютюлюую. Эсгертиу кёчюрюу.

17-чи дерс. У (къысха) харифни джюрютюлюую

18-чи дерс. *Диктант.*У (къысха) харифни джюрютюлюую.

*19-чу дерс.* Тунакы тауушла бла харифле.

*20-чы дерс.* Зынгырдауукъ эмда сангырау тунакыла.

*21-чы дерс.*  Зынгырдауукъ эмда сангырау тунакыла.

*22-чы дерс.* ***Кёчюрюу****.* Къаты (ъ) эмда джумушакъ (ь) белгилени джюрютюлюулери.

*23-чю дерс.* Дж, гъ, къ, нг тунакыланы джюрютюлюулери

*24-чю дерс.* Дж, гъ, къ, нг тунакыланы джюрютюлюулери. ***Юретиу изложение****.*

*25-чи дерс.* Тунакыланы сёзледе тюз джазылыулары.*Байламлы тил ёсдюрюу иш.*

*26-чи дерс.*Тунакыланы сёзледе тюз джазылыулары. *Байламлы тилни ёсдюрюу.*

*27-чи дерс.* Тунакыланы сёзледе тюз джазылыулары

*28-чи дерс.*  Бёлюм. ***Кёчюрюу.***

*29-чу дерс.* Къурамларында къысха **у** бла къысха **и** болгъан сёзлени кёчюрюу. ***Эсгертиу кёчюрюу.***

*30-чу дерс.* ***Сынау диктант****.* Басым.

*31-чи дерс.* Халатла бла ишлеу. Къарачай тилни алфавити

*32-чи дерс.*  ***СЁЗ****.* Джазма тил бла сёлешиу тил.

*33-чю дерс.* ***Дерсни темасы:* *АТ.*** *Ким? Не?* деген соруулагъа джууаб этген сёзле.

*34-чю дерс.* **Ат.** *Ким? Не?* деген соруулагъа джууаб этген сёзле. ***Сёзлюк диктант.***

*35-чи дерс. Къайтарыу ишле. Ким? Не?* деген соруулагъа джууаб этген сёзле.

*36-чы дерс.* ***ЭТИМ*.** *Не этеди? Не этгенди?* деген соруулагъа джууаб берген сёзле.

*37-чи дерс.* ***ЭТИМ.*** *Не этеди? Не этгенди?* деген соруулагъа джууаб берген сёзле.

*38-чи дерс. Эсде тутуб джазылгъан диктант. Къайтарыу ишле. Не этеди? Не этгенди?* деген соруулагъа джууаб берген сёзле.Байламлы тилни чемерлендириу.

*39-чу дерс.*  **Сыфат.** Къаллай? деген соруугъа джууаб этген сёзле

*40-чы дерс.* ***СЫФАТ*.** *Къаллай?* деген соруугъа джууаб этген сёзле. ***Сёзлюк иш*** *(элберлени билячаларын джаздырыу).*

*41-чи дерс. Эсде тутуб джазылгъан диктант.* ***Къалай?*** деген соруулагъа джууаб этген сёзле.

*42-чи дерс.* ***Къачан?*** деген соруулагъа джууаб этген сёзле.

*43-чю дерс.*  ***Къайда?*** деген соруулагъа джууаб этген сёзле. *Кёрюб джазгъан эсгертиу диктант.*

*44-чю дерс. Ненча? Ненчанчы?*  деген соруулагъа джууаб берген сёзле

*45-чи дерс. Къайтарыу ишле.* ***Юретиу изложение.***

*46-чы дерс.*  Уллу харифлени джюрютюлюую.

*47-чи дерс.* Уллу харифлени джюрютюлюую. **Эсгертиу кёчюрюу.**

*48-чи дерс. Къайтарыу ишле.* Уллу харифлени джюрютюлюуюн къайтарыу. ***Диктант.***

*49-чу дерс.* ***Халатланы тюзетиу****.* **АЙТЫМ.**

*50-чи дерс.*  Хапарлаучу айтым.

*51-чи дерс.*  Соруучу айтым.

*52-чи дерс.*  Кёлтюртюучю айтым.

*53-чюдерс.*  ***Сынау кёчюрюу иш.***

*54-чю дерс.* ***ТИЛ ЁСДЮРЮУ*.**  Берилген соруулагъа таяна хапар къуратдырыу, джаздырыу ишле.

*55-чи -56-чы дерсле.* Къысха хапар айтыргъа юретиу.

*57-чы дерс.* ***Кёзден къараб, эсде тутуб джаздырыу иш.***

*58-чи дерс.* Джетишмеген харифлени эмда сёзлени келишдиририб джаздырыу

*59-чи дерс.*  Берилген планнга кёре ***изложение джаздырыу****.*

*60-чы дерс.* Текстге берилген соруулагъа джууаб джаздырыу.

*61-чи дерс.* Тил ёсдюрюу.

*62-чи дерс.* Тил ёсдюрюу.

*63-чю дерс.*  Тил ёсдюрюу.Къайтарыу ишле

*64-чю дерс.*  Тил ёсдюрюу. Уллу, гитче харифлени къайтарыу.

*65-чи дерс.* Байламлы тилни байындырыу*. Суратлау (творческий) сынау иш.*

*66-чы дерс. Эсде тутуб джазгъан сынау иш***.**  Байламлы тилни ёсдюрюу.

*67-чи дерс.*  Къайтарыу ишле. ***Сынау диктант.***

*68-чи дерс. Халатла бла ишлеу.*

ХАЙЫРЛАНДЫРЫЛГЪАН ЛИТЕРАТУРА